
Kansikuva: 

30-luvun lopun ja koko 40-luvun tietojenkäsittelyn huipputuote 
aakkosellinen taulukointikone mallia 405, jonka kirjasintangoista 
40 vasemmanpuoleista kirjoitti numeroiden lisäksi myös kirjaimia. 
Loput 40 kirjasintankoa olivat puhtaasti numeerisia. 


Lukijalle 


Nelisen vuotta sitten tapasin Erik Andersonin hetkenä, jolloin 
eräs vanha IBM:läinen oli juuri kuollut. Otin silloin puheeksi 
sen, kuinka paljon tietoa yhtiön menneisyydestä häviää van- 
hojen ja monissa asioissa mukana olleiden poistuessa jou- 
kostamme. Samalla ehdotin, että joku ryhtyisi haastattele- 
maan vanhoja yhtiön palveluksessa olleita henkilöitä, ja mik- 
sei myös asiakkaita, Asiassa kävi juuri niin, kuin tavallisesti 
käy. Ehdottaja joutui työhön. 

Haastattelujen ohessa tavoitteet kasvoivat, eikä lopputulok- 
sena voinut olla muuta kuin pyrkimys yhtiön historiikin julkaise- 
miseen. Tähän vaikutti tietenkin omalta osaltaan se, että run- 
saan vuoden päässä edessä tuolloin oli IBM:n 60-vuotispäivä. 
Toissa vuonna sovittiinkin, että jatkan haastatteluja edelleen, 
mutta ryhdyn niiden ohessa tekemään myös arkistotutkimus- 
ta, ja yritän saada kirjoitettua noin 80-sivuisen esityksen yhtiön 
vaiheista vuoden 1996 loppuun mennessä. 

Olen aikaisemmin kirjoittanut erään yhdistyksen historiikin, 
joten uskoin voivani arvioida sellaisen tekemiseen tarvittavan 
ajan, mutta erehdyin tässä tapauksessa arkistotyön vaikeu- 
den arvioinnissa. Lisäksi eräät henkilökohtaiset asiat olivat 
osaltaan vaikuttamassa siihen, etten aivan pysynyt aikatau- 
lussa. Nyt historiikki kuitenkin on valmis tasan siinä laajuudes- 
sa, josta aikoinaan sovittiin. Tosin kirjoitettavaa olisi löytynyt 
huomattavastikin laajemman teoksen laatimiseen. Niinpä 
eräänä ongelmana onkin ollut valinta, mitä ottaa mukaan ja 
mitä jättää myöhempien kirjoittajien tutkailtavaksi. 

Arkistotukimuksen ongelmaksi muodostui se, että yhtiössä 
on kautta vuosien oltu kiinnostuneita pääasiassa kunkin vuo- 
den tuloksesta. Sen sijaan sille, mitä kannattaisi säilyttää 
arkistossa yli kunkin paperin laillisen säilytysajan, ei ole juuri- 
kaan uhrattu voimia. Niinpä arkisto on monin osin puutteelli- 
nen tai suorastaan olematon. Esimerkiksi 70-luvun antitrusti- 

oikeudenkäyntiin liittyneen kaikkien papereiden säilytysvelvol- 
lisuuden loputtua sanotun vuosikymmen puolivälissä arkistos- 
ta hävitettiin kaikki tuon ajan paperit lukuunottamatta lain mu- 
kaan säilytettäviä pöytäkirjoja sekä Top Teamin kokouspöytä- 
kirjoja. 

Onneksi yhtiössä on kuitenkin ollut eri aikoina henkilöitä, 
jotka ovat keränneet omia arkistojaan. Näistä kokoelmista on 
ollut apua tämän teoksen laatimisessa. Tällaisista arkistoista 
mainittakoon Einar Dickmanin kokoelma, joka ylti aina agentti- 
aikaan saakka. Samoin avuksi on ollut Kitty Bergmanin koko- 
elma siltä osin, kun se on säilynyt 70-luvun puolivälin 
siivousintoilijoilta sekä Edmond Mobergin ja Birger Törnblomin 
kokoelmat. Lisäksi apuna ovat olleet Birger Törnblomin, Jussi 
Savion ja Apso Turusen yhtiön historiaa kuvailevat laajat kir- 
joitukset IBM-Katsauksessa vuonna 1976, jolloin yhtiö täytti 
40 vuotta. 

Viime vuoden lopulla ilmeni, ettei yhtiö ollut varannut rahaa 
teokseni julkaisemiseen. Itse en toisaalta ollut halukas jättä- 
mään melkein neljän vuoden työtä pelkästään arkistoitavaksi. 
Sovittiin, että julkaisen teoksen omakustanteena ja hinnoitte- 
len sen siten, että julkaisu- ja levityskustannukset tulevat pei- 
tettyä teoksen myyntihinnalla. 

Lopuksi haluan kiittää kaikkia niitä, jotka ovat osallistuneet 
työhöni joko uhraamalla aikaansa haastatteluihin tai kannus- 
tamalla muulla tavalla, sekä yhtiölle, joka mahdollisti taloudelli- 
sesti teoksen perustyön tekemisen. 


Helsingissä maaliskuussa 1997 
Pentti Anttila 


Agentuuriaika 


Suomen IBM:n vuonna 1936 alkaneeseen historiaan liittyy 
esivaihe, jota voitaisiin kutsua otsikon nimellä agentuuriaika. 
Siihen puolestaan sisältyy kaksi yhtiötä, joista ensimmäinen 
on kamarijunkkari Carl Robert Mannerheimin, Suomen mar- 
salkan C.G.Mannerheimin isän, 1880-luvun lopulla *perusta- 
ma asioimisliike, joka aluksi välitti kaikenlaisia kauppoja, mut- 
ta keskittyi sitten konttorikoneisiin ja -kalusteisiin. 1909 siitä tuli 
hyvin menestyvä Systema” (1). Systema toimi IBM:n agentuu- 
rina vuosina 1922-26. Onni kuitenkin kääntyi ja viime mainittu- 
na vuonna Systeman kohtaloksi tuli konkurssi. Systeman 
kautena asennettiin maahamme ensimmäiset reikäkorttiko- 
neet Tilastolliseen päätoimistoon jo 1920-luvun alkupuolella. 
Oikeastaan koneita ei silloin vielä kutsuttu edes reikäkorttiko- 
neiksi, vaan taulukointikoneiksi (Tabulating Machines, TM). 

Toinen agentuuriaikaan liittyvä yritys oli vuonna 1916 perus- 
tettu AB Noiseless Oy, jonka nimi vuonna 1926 muutettiin 
vanhojen IBM:läisten tuntemaan muotoon Oy Amko Ab:ksi. 
Amko jatkoi IBM:n agenttina vuosina 1926-36, kun Systemal- 
le oli käynyt niin kuin sille kävi. Säästäväisyyttä osoittavana 
yksityiskohtana tuolta ajalta kerrottakoon, että Amkoon tulleet 
kirjeet vielä 1933 alkupuolella eli seitsemän vuotta yhtiön ni- 
menmuutoksen jälkeen, edelleenkin leimattiin saapuneiksi Ab 
Noiseless Oy-leimalla. Amkon ajan reikäkorttiasiakkaista mai- 
nittakoon vakuutusyhtiö Sampo, jonka koneet asennettiin 
vuonna 1928, sekä Tullihallituksen tilastotoimisto (2). 

Kovin runsasta taulukointikoneiden kaupankäynti ei liene ol- 
lut kummankaan agentin aikana. Eräänä syynä siihen voi- 
daan pitää taulukointikoneiden alkuperäistä tarkoitusta. Ne- 
hän kehitettiin edellisen vuosisadan lopulla Yhdysvaltain vä- 
estölaskentaa varten. Vielä pitkälle 1930-luvullekin koneet oli 
tarkoitettu oikeastaan yksinomaan tilastointitehtäviin. Kone- 
valikoimaan kuului lajittelukone, jolla reikäkortit saatiin järjes- 
tettyä haluttuun ryhmitykseen, sekä 285- tyyppinen taulukoin- 
tikone, jossa oli 5-7 laskulaitetta. Minkäänlaista ryhmäkontrol- 
limahdollisuutta ei koneessa ollut, joten laskentaa voitiin suo- 

rittaa vain koko syötetyn korttimäärän yhteissummana. 
Varhaisemmissa malleissa yhteenlaskun tulos oli luettavissa 
kunkin laskulaitteen näyttöikkunasta, kuten kilometrit auton 
matkamittarista nykyisin. Myöhemmässä vaiheessa taulu- 
kointikoneeseen liitettiin kuhunkin laskulaitteeseen kirjoitus- 
tangot, joten yhteenlaskun tulos saatiin myös paperille kirjoi- 
tettuna ja kunkin laskulaitteen tulos omassa kohdassaan pa- 
peria. 1930-luvun puolella mahdollistui myös vähennyslasku 
(3). Koneita voitanee kuitenkin pitää käyttötarkoitustaan hyvin 
palvelevina, sillä vielä 1950-luvun puolessa välissä ainakin 
yksi tällainen 285-tyyppinen taulukointikone oli käytössä 
maassamme, nimittäin Vakuutusosakeyhtiö Fenniassa, jossa 
sitä käytettiin tuolloin aivan alkuperäiseen tarkoitukseen, eli 
tilastollisiin laskelmiin. 

Itse reikäkorttikaan ei ollut sellainen kuin vanhat reikäkortti- 
miehet muistelevat sen olleen. Koko tosin oli sama kuin viime 
vaiheiden kortillakin, mutta kulmat eivät olleet pyöristetyt. Nuo 
pyöristetyt kulmat tulivat muuten vasta vuosikymmeniä myö- 
hemmin. Oleellisin ero alun ja myöhempien vaiheiden korteilla 
oli kuitenkin sarakemäärässä. Alkuaikojen kortissa oli nimit- 
täin vain 45 saraketta. 80-sarakkeinen kortti tuli käyttöön vas- 
ta 1930-luvun alkupuolella (4) ilmeisesti uusien konemallien ja 
niiden mahdollistamien sovellusten myötä. Vuonna 1933 
markkinoille tulleesta elektronisesta taulukointikoneesta oli 
saatavilla niin 45 sarakkeen, kuin 80 sarakkeen mallitkin. Nu- 
merosarjat esiintyvät siis edelleen, vaikka tässä tapauksessa 
ne osoittavatkin vain taulukointikoneen kirjoitusleveyttä. Tämä 
uutuus pystyi sekä listaamaan kunkin yksityisen kortin valitut 
tiedot paperille että kirjoittamaan niin väli- kuin loppusum- 
miakin. Kone oli kuitenkin edelleenkin puhtaasti numeerinen, 
joten laajemmat kaupalliset sovellukset saivat yhä vain odot- 
taa aikaa parempaa. 

Vaikka taulukointikoneiden myynti ei ollutkaan laajaa oli IBM- 
tuotteiden myynti kuitenkin kokonaisuutena kohtuullisen ko- 
koista. Oman osansa myynnistä nimittäin muodostivat myös 
ajantarkkailulaitteet (International Time Recording, ITR). 
Nämä laitteet tulivat myyntivalikoimaan oletettavasti vasta 
1930-luvun puolella (5), vaikka kirjallista arkistodokumenttia 
tuosta alusta ei ole löytynytkään. Aika voitanee kuitenkin arvi- 
oida muutaman vuoden tarkkuudella, sillä arkistossa säilynyt 
Foreign ITR Bulletin No 20 on ilmestynyt 19. kesäkuuta 1934. 
Laitevalikoima oli melko runsas. Paitsi tavanomaisia työaikaa 

valvovia leimauslaitteita oli myynnissä keskuskellojärjestelmiä 
ja mm. edellä mainitussa bulletinissa julkistettu kirkonkellojen 
soittojärjestelmä. 

Kirkonkellojen soittojärjestelmästä kannattanee kertoa pieni 
tarina, vaikkei se ajallisesti liitykään agentuuriaikaan, vaan 
1950-luvun loppupuolelle. Tuolloin nyt jo edesmennyt Valter 
Hartikainen huolehti noiden järjestelmien myynnistä seura- 
kunnille. Luonnollisesti myynti kirkollisissa piireissä edellytti 
myyntimieheltäkin tietynlaista harrasta esiintymistä. Ilmeisesti 
Hartikainen oli onnistunut tässä, sillä eräänä päivänä tuli 
IBM:ään puhelinsoitto jostakin seurakunnasta, johon oli jätetty 
tarjous tällaisesta järjestelmästä. Soittaja pyysi keskusta yh- 
distämään puhelun pastori Hartikaiselle. 

IBM:n konttoreiden ja monien asiakkaiden reikäkorttiosasto- 
jen konehuoneiden seinillä vuosikausia esillä olleet THINK- ja 
AJATTELE- taulut, jotka olivat eräänlaisia yhtiön ja sen asiak- 
kaiden yhteisyyden symbooleja - kaikkia alalla työskenteleviä 
yhdistäviä tekijöitä, periytyvät nekin jo agentuuriajalta. Elo- 
kuun 18 päivänä 1931 vastaanotti Amko IBM:n Foreign Divi- 
sionin kiertokirjeen, jonka liitteenä oli luettelo IBM:n Mr. Watso- 
nin ja muiden yhtiön johtajien keksimiä tunnuslauseita ja 
mottoja. Kirjeessä edellytettiin, että osa noista tunnuslauseis- 
ta olisi kaikkialla IBM:n toimipaikoissa näkyvillä. Etenkin juuri 
THINKin ja sen kansallisten käännösten tuli kirjeen mukaan 
olla esillä kaikkialla siellä, missä IBM toimi (6). 

Noiden tummissa puukehyksissä olleiden pikkutaulujen teho 
riitti vuosikymmeniksi eteenpäin. Jotenkin sitä silloin tuollaisen 
taulun vaikutuspiiriin tullessaan tunsi aivan kuin olisi tullut 
kotiinsa tai ainakin ennestään tuttuun ja turvalliseen paikkaan. 
Tietokoneaika suurine konehuoneineen 70-luvulla vähensi 
noiden taulujen käyttöä ja 80- luvulle tultaessa ne katosivat 
kokonaan. Sääli, sillä noissa pikkutauluissa olisi yhä tänään- 
kin melkoinen positiivinen varaus nostalgiaa. 

IBM:n Foreign Division ohjasi agentuurien ja eri maiden 
IBM-yhtiöiden toimintaa siten, että asiat tapahtuivat koko 
maailmassa samojen IBM- sääntöjen ja tapojen mukaisesti. 
Myyntineuvottelijoiden palkkiot - niin hyvitykset kuin veloituk- 
setkin määriteltiin provisiosäännössä (Sales Plan). Säännöt 
sopivat monelta osin sellaisinaan tai ainakin hyvin pienin 
muutoksin noudatettavaksi tänäänkin. Sekin osaltaan osoit- 
taa, miten tarkoin harkittuja asiat jo silloin olivat. Totta kai 
muutoksia ja tarkennuksia sääntöihin tuli vuosittain, kuten 

helmikuussa 1932, jolloin tarkennettiin viivästyneen asennuk- 
sen veloitussääntöä (7). 

Vuosi 1933 oli palvelukeskuksen (Service Bureau) perusta- 
misvuosi. Silloin tuli nimittäin ohje, jonka mukaan jokaisen 
myyntimiehen tavoitteeseen oli sisällytettävä SB-tavoite, jon- 
ka suuruus riippui konemyynnin tavoitteesta ja piirityypistä (8). 

Uusia tuotteita tuli markkinoille melko tiheään tahtiin. Vuoden 
1934 syksyllä ITR julkisti urheilukilpailujen tulostaulujen kellot, 
joita oli eri kokoisia (9). Suurimman kellon viisareiden ollessa 
kokonaista 13 jalkaa pitkiä. Tuon kellon mainostettiin näkyvän 
aina neljännesmailin eli noin 400 metrin päähän. Seuraavan 
vuoden maaliskuussa uutuutena olivat keskusradiojärjestel- 
mä sekä kokoushuoneiden äänenvahvistimet (10). 

Myös reikäkorttipuolella syntyi uusia entistä tehokkaampia ja 
monipuolisempia laitteita. Vuoden 1935 joulukuun tuotelistas- 
sa on jo kaupallisiin sovelluksiin sopivia koneita (11). Tällaisia 
olivat mm. kertolaskukone (Multiplying punch) malli 600, tulk- 
kikone (Interpreter) malli 550 sekä ennen kaikkea aakkoselli- 
nen taulukointikone (Alphabetic accounting machine) malli 
405. Näin mahdollisuudet kaupallisiin sovelluksiin oli vihdoin- 
kin luotu. Laitteille aukeni uusien sovellusalojen myötä maail- 
malla välittömästi laajemmat markkinat kuin IBM oli ennakoi- 
nut. Niinpä toimitusaikoja jouduttiin piankin pidentämään (12). 
Suomessakin agentuuriajan viimevaiheissa tehtiin joitakin lait- 
teistotarjouksia näiltä uusilta sovellusalueilta, mutta kauppo- 
jen toteutuminen siirtyi varsinaisen IBM-yhtiön toteutettaviksi. 

Agentuuriajan lopulla ehti markkinoille myös elektroninen kir- 
joituskone, jonka julkistuskirje on päivätty 13.3.1936 (13). 
Pääyhtiön Foreign Divisionin toiminta jakautui maantieteelli- 
sesti. Eurooppaan perustettiin oma keskuspaikka Geneveen, 
jonne maiden yhtiöt ja agentuurit siirtyivät raportoimaan New 
Yorkin asemesta. Aika oli kypsä seuraavaan kehitysaskelee- 
seen. 


Yhtiön alkuvuodet 


Suomen IBM:n perustamispäivästä on vuosien mittaan käyty 
lukemattomia keskusteluja. On puhuttu ja kirjoitettu vuoden 
1936 joulukuun ensimmäisestä, kuudennesta ja seitsemän- 
nestä päivästä, joilla kaikilla on ollut puoltajansa. Jopa sellai- 
set päivät kuin kesäkuun tai heinäkuun 12. päivä ovat olleet 
esillä, sillä on mietitty ovatko jotkin numeroin kirjoitetut 
päiväykset amerikkalaisen vaiko eurooppalaisen tavan mu- 
kaan merkittyjä. Kuitenkin yhtiön arkistossa on kaiken aikaa 
ollut papereita, jotka olisivat ratkaisseet tuon kiistan yksikäsit- 
teisesti. IBM World Trade Corporationin Corporate Data 
Record lokakuun 31. päivältä 1952 kertoo seuraavaa: Yhtiö 
on perustettu 28.11.1936 100.000 markan osakepääomalla. 
Samana päivänä on tehty edustussopimus pääyhtiön ja Suo- 
men IBM:n välille. Ensimmäiset henkilöt astuivat Suomessa 
yhtiön palvelukseen 1.12.1936. Joulukuun seitsemäntenä jä- 
tettiin perustamisilmoitus kaupparekisteriin, jossa se hyväk- 
syttiin 2.2.1937 (14). Epätietoisuus päivämäärästä johtuu 
myöhempien vuosien aikana yhtiön perustietoihin tehdyistä 
muutoksista. Vastaava raportti oli nimittäin tehtävä kaikkine 
vanhoine tietoineen uudelleen aina, kun yhtiön perustiedot 
(osakepääoma, hallituksen jäsenet, toimitusjohtaja jne) muut- 
tuivat. Vuonna 1959 tällaisessa raportissa on perustamispäi- 
vän kohdalle korjattu amerikkalaisella päiväystavalla 12.7. 
1936, jonka perään on sulkuihin merkitty reg. tarkoittamaan 
rekisteröintipäivää. myöhempinä vuosina tuo päiväys on edel- 
leen muuttunut eurooppalaiseen muotoon 7.12.1936 huoli- 
matta siitä, että kaikki muut päivät raportissa on edelleenkin 
merkitty amerikkalaisella tavalla. Näistä muutoksista johtuen 
perustamispäiväkeskusteluja on sitten käyty vuosia, vaikka 
asia olisi voitu ratkaista arkistosta löytyvän vanhimman doku- 
mentin avulla koska tahansa. 

Ensimmäisessä hallituksen kokouksessa 25.1.1937, jossa 
olivat läsnä Eric Alenius, Rolf Hurup sekä Gunnar Branders, 
käsiteltiin vain yksi asia: Perustetun yhtiön (O.Y. International 
Business Machines Corporation of Finland A.B.) toimitusjoh- 
tajaksi nimitettiin IBM:n Euroopan johtaja Jack.E.Holt. Hän 
hoiti tehtävää oto. vuoden 1937 loppuun, jolloin hänen seu- 
raajakseen nimitettiin myös IBM:n Euroopan organisatiossa 


11 


toiminut Rolf Hurup (15). 

Seuraavassa, helmikuun 28. päivänä pidetyssä kokoukses- 
sa todettiin yhtiön osakepääoma kokonaan maksetuksi. Toi- 
sena käsiteltävänä asiana myönnettiin Einar Dickmanille oike- 
us suorittaa maksuja yhtiön kassasta ja sen shekkitililtä 
PYP:stä. 

Edellä mainittujen kahden kokouksen lisäksi hallitus kokoon- 
tui vuoden 1937 aikana vielä kaksi kertaa. 

Itse toiminta alkoi neljän Amkosta siirtyneen työntekijän voi- 
min. Nuo IBM-pioneerit olivat T.M.-myynnistä vastanneet Ei- 
nar Dickman ja Bengt Grönholm (kumpikin tulevia yhtiön toi- 
mitusjohtajia), ajantarkkailulaitteiden myynnistä huolehtinut 
Lars Hongell sekä koneiden huollosta vastannut Gösta 
Engberg. Jälkeenpäin laadittujen tilastojen mukaan tällä hen- 
kilökunnalla olisi toimittu koko vuosi 1937. Seuraavana vuon- 
na henkilökunnan määrä olisi sitten kaksinkertaistunut (16). 
Kuitenkin hallitus kokouksessaan 15. lokakuuta 1937 on 
myöntänyt yhteisen prokuran herroille Einar Dickman ja urhei- 
lupiireissä kansainvälisestikin tunnettu Marcus Nikkanen (17), 
joista jälkimmäinen on tilastoissa mainittu tulleeksi yhtiön pal- 
velukseen vasta seuraavana vuonna. On todettava hallituk- 
sen pöytäkirjan perusteella, että toiminta aloitettiin vuonna 
1936 neljän henkilön voimin, mutta vuonna 1937 henkilökunta 
lisääntyi ainakin yhdellä - mahdollisesti useammallakin henki- 
löllä (korkeintaan neljällä), sillä ainakaan prokuraa ei kai 
myönnetä palveluksessa olemattomalle henkilölle. Uusien 
henkilöiden palkkaamiseen liittyy myös Hurupin kirje huhtikuu- 
Ita 1937, jossa todetaan herra Malmbergin palkkaukseen liitty- 
en, että vaikka Suomi on kaksikielinen maa, on enemmistö 
palkatuista ainakin nimien perusteella ruotsinkielisiä (18). Sa- 
malla esitetään toivomus kielten tasapuolisuudesta Suomen 
IBM-yhtiössä. 

Saman vuoden huhtikuussa käytiin Hurupin ja Dickmanin 
välillä kirjeenvaihtoa myös toimiston kalusteiden hankinnasta. 
Hurup, joka oli saanut tehtäväkseen yhtiön perustamisen 
Suomeen, puuttui tarkasti kaikkeen. Niinpä mm. sihteerin pöy- 
dän koko ja ehdotetun pöydän vaalea väri kiinnittivät hänen 
huomiotaan. Samoin tarvittavien peltikaappien tilaaminen ul- 
komailta ei miellyttänyt häntä, koska Suomessakin pitää voida 
hankkia moisia kaappeja omasta maasta (19). 

Uusien kaupallisiin sovelluksiin sopivien koneiden ansiosta 
solmittiin jo ensimmäisenä toimintavuotena sopimus laitteis- 

ton asentamisesta Oy Gustav Pauligin kanssa. Seuraavana 
vuonna myös Oy Karl Fazer Ab allekirjoitti sopimuksen. 

Kun 80-luvun loppupuolella aloitettiin myynti Baltian maihin 
pidettiin sitä uria aukovana uutena asiana. Todellisuudessa 
Suomen IBM hoiti yhteyksiä eteläisiin naapureihinsa jo 30-lu- 
vulla. Rolf Hurup kirjoitti esimerkiksi virolaiselle E. Uustalille, 
että hän voi aloittaa ajantarkkailu- ja Electromatic-laitteiden 
myynnin Virossa, mutta hän työskentelee siinä tapauksessa 
Helsingissä olevan Lars Hongellin alaisena. Suomesta yritet- 
tiin mm. järjestää IBM:n mainosfilmin esitys Tallinnassa, mut- 
ta moinen kuitenkin kiellettiin filmin palovaarallisuuden vuoksi 
(20). Kun kolmen virolaisen pankin edustajat olivat kyseisenä 
vuonna matkalla pankkialan kongressiin Pariisiin, kirjoitettiin 
Helsingistä saksalaiselle sisaryhtiölle ja kerrottiin, että kyseiset 
herrat, joihin suomalainen myyntimies oli ollut Virossa käydes- 
sään yhteydessä, ovat matkustaessaan kiinnostuneet pysäh- 
tymään Berliinissä tutustuakseen pankkisovelluksiin. Paitsi 
virolaisten tutustumismatkoja hoidettiin vastaavia esittelyjä 
suomalaisillekin yrityksille. Esittelyissä kävivät ennen sotaa 
ainakin Suomen Mineraalikutomo, Suomen Mineraaliöljy, 
Pohjoismaiden Yhdyspankki ja Helsingin Säästöpankki. 
Kellopuolellakin oltiin aktiivisia kauppoja hierottiin sellaisten 
yhtiöiden kanssa kuin Helsingin Sanomat, SOK, Vaajakoski ja 
F.Tilgman. 

Ensimmäinen sähkökirjoituskone myytiin jo ensimmäisen 
toimintavuoden aikana. Asiakkaana Hufvudstadsbladet. 
Kauppa herätti laajempaakin mielenkiintoa, sillä esimerkiksi 
Belgian IBM kyseli kirjeessään, millä erikoisilla myyntiargu- 
menteilla moinen kauppa oli saatu aikaan sanomalehden 
kanssa (21). 

IBM:n pääyhtiön uusi toimitalo valmistui ja sinne haluttiin 
taideteoksia jokaisesta IBM-maasta. Tarkoitus oli koristaa ra- 
kennuksen suuri neuvotteluhuone näillä eri maiden nykytai- 
teen teoksilla (22). Mistään dokumentista ei ole selvinnyt, 
lähetettiinkö Suomesta joku teos tähän kokoelmaan, ja jos 
niin mikä, ja kenen tekemä. Joidenkin henkilöiden muistikuvis- 
sa puhutaan jostakin Tapio Wirkkalan työstä, mutta oliko silloin 
22-vuotias Wirkkala jo sellainen taiteilija, että hänen työnsä 
olisi tullut valituksi? 

Vuoden 1937 aikana päätettiin muuttaa Euroopassa toimivi- 
en IBM-yhtiöiden nimet Watson Business Machines-yhtiöiksi. 
Tammikuuhun 1938 mennessä jo kuusi maata oli hoitanut 

tuon nimenmuutoksen. Suomessa asia hoitui toukokuussa 
1938. Kaupparekisterin merkintä 2.5.1938. Yhtiön nimi oli ole- 
va tästedespäin Oy Watson Business Machines Ab. 

Vuoden 1938 toukokuussa Rolf Hurup erosi Oy Watson 
Business Machines Ab:n toimitusjohtajan virasta. Kokoukses- 
saan toukokuun 30. päivänä hallitus kirjasi eron ja määräsi 
Einar Dickmanin hoitamaan toistaiseksi yhtiön toimitusjohta- 
jan tehtäviä. Joulukuun 13. päivän kokouksessa hallitus nimitti 
hänet virallisesti yhtiön toimitusjohtajaksi (23). 

Ensimmäisen toimintavuoden tappio 94.961,14 markkaa oli 
kuluttanut käytännössä koko osakepääoman, joten seuraa- 
vana vuonna osakepääoma oli suorastaan pakko korottaa. 
Uusi luku oli 300.000 markkaa. Toisena toimintavuonnaan 
yhtiö teki edelleenkin tappiota, mutta se oli jo huomattavasti 
pienentynyt. Summa oli vain kolmannes edellisen vuoden 
luvusta. 

Yhtiön toimintaa arvioitaessa on huomattava, että Suomes- 
sa toimiva IBM-yhtiö myi sekä kellolaitteistot että kirjoitusko- 
neet edelleen asiakkailleen päämiehensä lukuun. Sen sijaan 
taulukointikoneet, jotka nekin olivat IBM:n Foreign Divisionin 
omistamia, vuokrattiin asiakkaille. Suomessa toimiva yhtiö siis 
vain välitti niitä asiakkaidensa käyttöön ja sai siitä toiminnasta 
provisiona tietyn prosentin laitteiden vuokrasta oman toimin- 
tansa kattamiseen. Itse vuokrat maksettiin suoraan pääyhtiöl- 
le tai sen edustajalle Foreign Divisionille Euroopassa Yhdys- 
valtain dollareina. 

Myös yrityksiä virolaisten asiakkaiden hankkimiseksi oli run- 
saasti. Siitä kertoo vaikkapa Gunnar Strengellin kirje F.R. 
Cowlesille Varsovan Watson-yhtiöön. Asiakasehdokkaina Vi- 
rossa olivat ainakin Tilastokeskus, Linna Kassa, Elektriaa 
(sähkölaitos), Raudteevalitsus (Valtion Rautatiet), Postivalit- 
sus (Posti- ja telelaitos) sekä Voieksport (ilmeisesti virolainen 
Valio) (24). Seuraavana vuonna asiakas nimeltä Estakland 
valitti käytössään olevien koneiden huonoa kuntoa, joten pai- 
kalle lähetettiin tarkastaja, joka kirjeessään totesi, että 
lävistyskoneet ja lajittelija toimivat niin kuin pitikin, koska 
Engberg oli juuri käynyt huoltamassa ne. Sen sijaan taulu- 
kointikoneessa oli ollut pieni vika, jonka tarkastaja samalla 
korjasi (25). 

Marraskuun alusta 1938 vuokrattiin yhtiön käyttöön sopiva 
huoneisto Kasarminkatu 44:stä 7500 markan kuukausivuok- 
ralla. Huoneistoon kuului vuokrasopimuksen mukaan 10 huo- 

netta, 2 wc:tä sekä eteinen ja lisäksi oikeus pitää valomainos- 
ta kyseisen talon seinässä (26). 

Tuon vuoden syyskuuhun mennessä yhtiön henkilökunnan 
määrä oli kohonnut alkuperäisestä neljästä yli kolminkertai- 
seksi. Palveluksessa nimittäin oli jo 14 henkilöä. Mukaanluki- 
en juoksupojan ja siivoojan, jotka henkilöluettelossakin maini- 
taan. Tulostakin alkoi syntyä. 

Tarjouksia kirjoitettiin, sopimuksia solmittiin ja henkilökunnan 
koulutuksesta huolehdittiin. Esimerkiksi Bengt Grönholm osal- 
listui vuoden 1939 alkupuolella Sales Schoolin kurssille Hol- 
lannissa. Vuoden 1938 viimeisessä kokouksessaan 13. jou- 
lukuuta hallitus nimitti Einar Dickmanin, joka oli alkuvuodesta 
toiminut virkaatekevänä toimitusjohtajana, yhtiön varsinaisek- 
si toimitusjohtajaksi. 

Ajantarkkailulaitteiden myynti oli edelleenkin vilkasta. Uusiksi 
asiakkaiksi saatiin mm. Fazerin konditoria ja ravintola, Mylly- 
kosken paperitehdas sekä Siemens Vaasa. Reikäkorttikone- 
kauppoja käytiin mm. Henkivakuutusyhtiö Salaman kanssa, 
jolla oli ennestään asennettuna Powersilta ostetut koneet. 
Jotta vanhojen koneiden ongelma olisi saatu ratkaistua, tar- 
joutui Watson-yhtiö ostamaan nuo asiakkaalle asennetut lait- 
teet erikseen neuvoteltavaa korvausta vastaan (27). Sopimus 
Salaman kanssa solmittiin kesäkuu 22. päivänä 1939 (28). 

Taas oli aika muuttaa yhtiön nimeä. Kaupparekisteriin merkit- 
tiin 28.8.1939 yhtiön uusi lyhennetty nimi Oy Watson Ab. 
Henkilökunta oli edelleenkin pieni, joten jokainen joutui hoita- 
maan useita tehtäviä. Tästä todella havainnollisen esimerkin 
antaa kesäkuussa 1939 solmittu piirisopimus, jonka toisaalta 
on allekirjoittanut myyjä Einar Dickman ja toisaalta yhtiön toi- 
mitusjohtaja Einar Dickman (29). 


Talvisota ja välirauhan aika 


Euroopan rauhattomuus lisääntyi vuoden 1938 aikana ja sen 

vaikutukset alkoivat näkyä Suomessakin. Kyseisen vuoden 
elokuussa pidettiin Karjalan Kannaksella suuret sotaharjoituk- 
set, joihin Gösta Engbergkin joutui osallistumaan reserviläise- 
nä. Kun huoltoa tarvittiin reikäkorttikoneille noiden muutamien 
viikkojenkin aikana, pyydettiin Ruotsista apua asioiden hoita- 
miseen. 

Yhtiön hallituksen kokouksessa 3.5.1939 hallituksen ko- 
koonpanoksi tuli Carl Enckell, Jack.E.Holt (yhtiön toimitusjoh- 
taja 28.1.1937-31.12.1937), norjalainen Nils Juel, Einar 
Dickman sekä Eric Alenius. 

Kesäkuussa Gustav Pauligin Hugo Riska ilmaisi tyytyväisyy- 
tensä reikäkorttimenetelmään raportissaan kyseisen yrityksen 
laskutus- ja varastokirjanpidon sovelluksista (30). 

Oy Strömberg Ab:n kanssa solmittiin sopimus reikäkorttiko- 
neiden toimittamisesta ko. yhtiön käyttöön vuoden 1940 tam- 
mikuun alkuun mennessä. Joulukuun 27 päivänä 1939 sodan 
jo alettua, todettiin Watson-yhtiön hallituksen pöytäkirjassa, 
ettei noita koneita voida toimittaa ajoissa, sillä yhtiön henkilö- 
kunta on suurelta osin asepalveluksessa. Asiasta päätettiin 
välittömästi ilmoittaa Strömbergille. Asiakas kuitenkin halusi ja 
ilmeisesti tarvitsikin koneita käyttöönsä seuraavan vuoden 
alusta, joten ilmoitusta seurasi tulikivenkatkuinen kirje, jossa 
kategorisesti kerrottiin, ettei asiakas ollenkaan ymmärrä, mitä 
tekemistä sotatilalla on Strömbergin ja Watson-yhtiön välisen 
sopimuksen kanssa. Kirjeessään Strömberg lisäksi kertoi 
Watson-yhtiön olevan täydessä vastuussa niistä vahingoista, 
joita heille koneiden asentamattomuudesta aiheutuu (31). 

Hallituksen kokouksessa 27.12.1939 todettiin mm., että ko- 
neiden huollossa työskennellyt Bengt Lindberg sodan alettua 
ilmoitti muuttavansa Ruotsiin, ja ettei hän enää tule takaisin. 
Pöytäkirjan mukaan hallitus näin ollen katsoi hänen työsuh- 
teensa loppuneeksi. Samoin todettiin, että huollossa työsken- 
nellyt toinen huoltomies oli kadonnut mitään ilmoittamatta työ- 
paikaltaan. Hänenkin epäiltiin menneen Ruotsiin. Todettiin hä- 
nenkin työsuhteensa päättyneeksi. Päättymisestä päätettiin 
ilmoittaa ao. henkilölle, mikäli hänen olinpaikkansa saadaan 

selville (32). Nämä maasta kiireellä poistuneet henkilöt olivat 
Ruotsin kansalaisia, joten muutto sinällään oli ymmärrettävä. 
Jopa Watson-yhtiö lainasi Lindbergille 100 dollaria vastaavan 
summan hänen perheensä muuttoon. 

Joulukuun viimeisinä päivinä lähetettiin kaikille asiakkaille 
kirjeet, joissa kerrottiin, ettei yhtiö pysty silloisessa tilanteessa, 
ja henkilökunnan suurelta osin ollessa asepalveluksessa, tar- 
joamaan samaa palvelua kuin aikaisemmin. Kirjeessä luvat- 
tiin, että yhtiö pyrkii saamaan ulkomailta tilapäistä työvoimaa 
asioita hoitamaan, mutta sen saanti ei ole varmaa (33). 

Talvisota herätti IBM-maiden piirissä myötätuntoa Suomea 
kohtaan. 13.12.1939 vastaanotettiin sähke, jossa pääyhtiö 
ilmoitti lahjoittaneensa Suomen tuki-keräykseen 2.500 dolla- 
ria. Samalla pääyhtiö toivoi, että tytäryhtiö Suomessa tekisi 
pääyhtiön nimissä 5.000 dollarin (virallisen kurssin mukaan 
244.250 markan) lahjoituksen. Lahjoitukset eivät loppuneet 
tähän, vaan tammikuun lopussa Belgian Watson-yhtiön lähet- 
tämässä kirjeessä kerrottiin yhtiön henkilökunnan keskuudes- 
sa suoritetusta keräyksestä, jonka tuloksena oli kirjeen mu- 
kaan liitetty 2.150 Belgian frangin arvoinen shekki. Kirjeessä 
toivottiiin, että Suomen Watson-yhtiö lahjoittaisi rahat johonkin 
humanitaariseen tarkoitukseen (34). Summa lahjoitettiin Lot- 
ta-Svärd-järjestölle. Saatu lahjoitus saattaa tuntua nykyisillä 
valuuttakursseilla pieneltä, mutta talvisodan aikoina se vasta- 
si yli kymmenkertaista määrää meidän markkojamme. Kun 
sitä verrataan Suomen Watson-yhtiön kuukausittain 14 hen- 
gen työntekijämäärälleen maksamiin palkkoihin (47.800 
markkaa syyskuussa 1938), saadaan sopiva vertailupohja. 
Kaikkiaan lahjoituksia tuli niin paljon, että yhtiön hallitus koko- 
uksessaan 4. maaliskuuta 1940 saattoi päättää 10.000 dolla- 
rin (vajaan puolen miljoonan markan, eli runsaan kymmenen 
kuukauden palkkoja vastaavan summan) lahjoittamisesta Ta- 
savallan Presidentin rahastolle kaatuneiden sotilaiden hädän- 
alaisessa asemassa olevien omaisten tukemiseen. 

105-päiväinen sota saattoi yhtiön moniin vaikeuksiin. Mies- 
puolinen henkilöstö oli valtaosin asepalveluksessa. Yhdestä- 
toista miespuolisesta oli työssä vain neljä. Koneiden huoltami- 
nen vaikeutui sekä tästä syystä, että tuonnin vaikeutumisesta 
johtuen, sillä varaosia ei ollut varastossa kovinkaan runsaasti. 
Kun asiakkaiden konehuoneet lisäksi monessa tapauksessa 
evakuoitiin pois Helsingistä, oli laitteiden huoltaminen sitäkin 
vaikeampaa. Asiakkaat saivat useassa tapauksessa tyytyä 


i 


vain kirjeitse annettuihin ohjeisiin vian poistamiseksi. Sitä ku- 
vaa esimerkiksi maaliskuun 11. päivänä 1940 Tilastollisen 
Päätoimiston Uuteenkaarlepyyhyn evakuoidun konehuoneen 
Mether-Borgströmille lähetetty kirje, jossa neuvotaan sekä 
kuvin että sanoin, miten kone säädetään niin, että lukuharjat 
eivät polta vastakappaleena olevaa valssia (35). 

Yhtiön henkilökunta tunsi myös vastuuta sodan uhreista, 
niinpä talvisodan päätyttyä nimettiin kaksi sotaorpoa yhtiön 
kummilapsiksi. Lapset, joiden isä oli kaatunut 16.2.1940, oli- 
vat Soini Antero Järvi ja Orvokki Julia Järvi Jokioisista. 
E.Monnberg keräsi kuukausittain henkilökunnalta itse kunkin 
avustusosuuden, joka kirjattiin pieneen (onneksi säilynee- 
seen) sinikantiseen vihkoon. Kerätyt rahat talletettiin Helsingin 
Osakepankkiin, josta niitä sitten käytettiin 550 markkaa kuu- 
kaudessa lasten avustamiseen. Sen lisäksi lapsia muistettiin 
syntymäpäivälahjoilla tai hankittiin vaikkapa kengät silloin, kun 
jompi kumpi sellaisia tarvitsi (36). 

Ruotsissa alettiin painaa Watson-yhtiöiden lehteä "Watson 
Nyheter”, jota jaettiin rauhan tultua myös suomalaisille asiak- 
kaille (37). 

Sota oli tuonut mukanaan kaikenlaisia rajoituksia myös tuon- 
tiin. Eräs tällainen rajoitus muodostui lisenssikäytännöstä, jota 
sekä asiakkaat että itse Watson-yhtiö joutuivat opiskelemaan. 
Sitä kuvaa Sampolle 5. kesäkuuta 1940 lähetetty kirje, jossa 
kerrotaan, ettei Watson-yhtiö ole saanut lisenssiä Sampon 
tilaamille reikäkorteille, koska anojan tulee olla tilatun tavaran 
*loppukäyttäjä”. Niinpä Sampoa kehoitetaan itse hakemaan 
lisenssiä kyseistä tilausta varten (38). 

Edelläolevasta jo kävi ilmi, että myös reikäkortit olivat tuohon 
aikaan tuontitavaraa. Sota, joka oli laajentunut koko Euroop- 
paan, teki yhteydet ulkomaille epävarmoiksi, joten markkinat 
olivat avoinna kotimaiselle kilpailulle. Kesäkuussa lähetetyssä 
kirjeessä todetaankin, että kotimaastakin voisi saada reikä- 
kortteja tiettyyn hintaan, mikäli Watson yhtiö olisi kiinnostunut 
jälleenmyymään niitä. Myyntipalkkiokin olisi noissa korteissa 
50% prosenttia korkeampi, kuin mitä Suomen Watson-yhtiö 
sai välittämistään ruotsalaisista korteista (39). Tosin hinta tu- 
hannelta kortilta oli IBM-hintaa korkeampi. Jotta kotimaisten 
korttien laatu saataisiin selvitettyä, lähetettiin kortteja pääyhti- 
ölle testattavaksi ja analysoitavaksi (40). 

Elokuussa 1940 Einar Dickman kävi Ruotsin Wat- 
son-yhtiössä tavaten muun muassa Anders Palmen ja tu 

tustuen korttipainon toimintaan. Ilmeisesti juuri tämän käynnin 
tuloksena syntyi ajatus perustaa Suomen Watson-yhtiölle 
oma korttipaino. Dickman oli laskeskellut, että kun Suomi 
siirtää omien korttiensa painamisen Ruotsista, pienenee siellä 
korttipainon työmäärä niin paljon, että yksi painokone vapau- 
tuisi. Se voitaisiin siis siirtää Suomeen. Idea välitettiin Euroo- 
pan pääkonttoriin ja sitä kautta siis myös Ruotsiin. Thalmen 
vastaus P. Taylorille oli kuitenkin kielteinen Ruotsissa kun 
kaikille painokoneille riittäisi töitä. Ajatus korttipainosta Suo- 
messa oli näin kuitenkin herätetty. Paperitarjouksia pyydettiin 
suomalaisilta paperitehtailta. Kirjeenvaihtoa käytiin Geneven 
kanssa, joka suhtautui epäillen paperitehtaan tarjoukseen toi- 
mittaa kartonki valmiiksi reikäkortin levyiseksi leikattuina rulli- 
na. Niinpä Genevestä tuli tarkkoja ohjeita noiden rullien pak- 
kaamisesta siten, että rullien reunat eivät vain vioittuisi (41). 

Kokouksessaan lokakuun 14. päivänä yhtiön hallitus totesi 
muun muassa, että yhtiö on kesäkuusta alkaen pienentänyt 
kuukausittain sitä 820.000 markan velkasaldoa, joka syntyi, 
kun Thomas Watson päätti lahjoittaa yhtiön varoista kaikkiaan 
15.000 dollaria hyväntekeväisyyteen ja sitä kautta Suomen 
vapaustaistelun tukemiseen. 

Välirauhan aikana ehdittiin maahan saada, osittain Petsa- 
mon Liinahamarin kautta, PYP:n tarvitsemat koneet. Loka- 
kuussa 1940 uskottiin, että ne saadaan asennettua asiakkaan 
käyttöön jo marraskuun aikana (42). Kaikeksi onneksi niitä ei 
kuitenkaan tapahtunut, sillä noista koneista muodostui pian 
alkaneen jatkosodan aikana koko toiminnan kannalta elintär- 
keä varaosavarasto. Jatkosodan loputtua ja osien tuonnin 
näin avauduttua ei PYP:n koneista ollut jäljellä käytännöllisesti 
katsoen muuta kuin peltikuoret. 

1940 oli palvelukeskuksen (Service Bureau) sen silloiseen 
kokoon nähden työteliäs vuosi. Sosiaaliselle tutkimustoimis- 
tolle tarjottiin 50.000 kortin tilastojen tekemistä siten, että asi- 
akkaalle vuokrattaisiin lävistyskoneet, mutta itse tilastointi teh- 
täisiin palvelukeskuksessa. Kansaneläkelakikin oli tulossa 
voimaan ja sitä varten kaikki vakuutettujen tiedot oli lävistettä- 
vä reikäkorteille. Työ aloitettiin vuoden 1940 lopulla palvelu- 
keskuksessa ja se työllisti parhaimmillaan runsaat neljäkym- 
mentä lävistäjää (43). Kaikkiaan kortisto tuolloin kattoi noin 
kaksi miljoonaa vakuutettua, joita kutakin varten oli lävistettä- 
vä useita kortteja. Lävistystyön jälkeen kortistot lajiteltiin ja 
niistä ajettiin kaksi listaa, toinen kunnittain ja toinen koko 

maan kattavana aakkosjärjestyksessä. Lisäksi työhön kuului 
kunnille lähetettävien tilitysluetteloiden laatiminen (44). 

Koko Länsi-Eurooppaan laajentuneen sodan vaikutukset al- 
koivat tuntua eri asioissa. A.W.Holder ilmoitti Genevestä, että 
Saksan hallitus oli kieltänyt kaiken ajantarkkailulaitteiden vien- 
nin muihin maihin (45). Näin oleellinen osa Watson-yhtiön 
liiketoimintaa Suomessa oli tyystin pysähtymässä. Tulevat ta- 
pahtumat seuraavan vuoden puolivälissä muuttivat kuitenkin 
tilanteen Suomen ja ajantarkkailulaitteiden kaupan osalta. Li- 
senssikäytäntö vaikeutti varaosien saantia USA:sta, joten 
Suomesta pyydettiin, että osia lähetettäisiin pienissä postipa- 
keteissa, joiden arvo olisi korkeintaan 10 dollaria, jolloin niiden 
vastaanottamiseen ei tarvittaisi ollenkaan lisenssiä. Eipä on- 
nistunut, sillä sotatilan vallitessa Euroopassa USA:n posti- 
hallitus ei sallinut postipakettien lähettämistä Suomeen (46). 
Varaosien saanti Eurooppaan vaikeutui kaiken aikaa ja joulu- 
kuun lopulla voitiin vain todeta, että muutamiin maihin vara- 
osia toimitettiin Endicotista rajoitetusti ja toisiin ei enää ollen- 
kaan. Jonkun verran varaosia oli saatavissa Pariisin ja Mila- 
non tehtailta. Ne eivät kuitenkaan pystyneet toimittamaan ta- 
vallisen käytännön mukaan kuukausittaisia asennuskantaan 
perustuvia varaosalähetyksiä. Sen sijaan maiden oli tilattava 
osia vain tarpeen mukaan ja yksilöiden tarvittavat osat tilauk- 
sessa (47). 

Sotaakäyvät maat olivat luonnollisestikin huolissaan Euroo- 
passa liikkuvista koneista. Eiväthän ne vain joudu hyödyttä- 
mään vastapuolen sotaponnisteluja. Niinpä Englannin lähe- 
tystö otti yhteyttä Suomen Watson-yhtiöön ja vaati vakuutusta 
siitä, että Englannista mahdollisesti toimitettavia koneita tai 
laitteita ei siirretä Suomesta muualle kuin Brittiläisen Kansain- 
yhteisön maihin. Neuvotteluissa lähetystö suostui tekemään 
poikkeuksen vain Ruotsin suhteen. Sinne noita koneita ja 
laitteita siis voitaisiin viedä edelleenkin (48). 

Vanhat pienet asiatkin ilmestyivät yhtäkkiä esille osoitta- 
maan, kuinka tarkkaa Geneven kontrolli oli. Aikaisemmin mai- 
nittu Lindberg, joka muutti takaisin Ruotsiin talvisodan alkaes- 
sa sai silloin 100 dollaria muuttorahaa lainaksi. Joulukuussa 
Geneven konttorin huolto-osastolta tuli kysely, miksei tuota 
summaa ole maksettu takaisin. Einar Dickman vastasi run- 
saan viikon kuluttua kertoen, että kyseinen henkilö poistui 
maasta ensimmäisenä sotapäivänä laivalla, joka oli nimen- 
omaan tarkoitettu Ruotsin kansalaisten evakuoimiseen. Sen 

jälkeen Lindberg oli Ruotsissa työttömänä, eikä näin voinut 
maksaa lainaansa takaisin (49). 

Vuoden 1941 alussa reikäkorttien aikaisemmin käsitelty 
saantiongelma tuntui ratkenneen, sillä maahan saatiin pitkien 
neuvottelujen jälkeen lasku niiden painamiseen sopivasta pai- 
nokoneesta sekä korttien leikkaamiseen tarvittavista laitteista. 
Tuntui, että tällä alueella Suomi selviäisi sodan yli ilman, että 
asiakkaiden reikäkorttiosastot pysähtyisivät korttipulaan (50). 
Alkoi kuitenkin uusien vaikeuksien kausi. Alkoi taistelu karton- 
gin laadusta ja siitä, minkälaisissa rullissa, ja minkälaisten 
hylsyjen ympärille nuo rullat on kerittävä. Se johti jopa koko 
konetoimituksen peruuttamiseen. Geneve kuitenkin rauhoit- 
teli suomalaisia ja ihmetteli, miksei Suomen kaltaisessa pape- 
riteollisuusmaassa pystyttäisi tuottamaan tasalaatuista kar- 
tonkia reikäkortteja varten (51). 

Puuttuvat tai ainakin vaikeutuvat yhteydet heijastuivat myös 
P. Taylorin kirjeessä, jossa Einar Dickmanille annettiin oikeus 
kerätä Suomen Watson-yhtiölle tulevia maksuja Suomen 
markoissa kunkin päivän dollarikurssin mukaisena sen sijaan, 
että ne olisi pyritty suorittamaan pääyhtiölle dollareissa (52). 
Näin tapahtuikin koko pitkän jatkosodan ajan. Maksut kerät- 
tiin erilliselle tilille pankkiin ja osa niistä muutettiin myöhemmin 
valtion obligatioiksi. 

Koneiden saannissa jouduttiin tilanteeseen, jossa tehtaalta 
ei ollut saatavissa uusia koneita. Tässä tilanteessa oli tarvitta- 
via koneita metsästettävä muista Euroopan maista, joissa 
asiakas mahdollisesti oli luopunut jonkin koneen käytöstä. 
Esimerkiksi palvelukeskuksen taulukointikoneeseen Kelan 
työhön tarvittu lomakkeen syöttölaite (Bill Feed) onnistuttiin 
Geneven avustuksella saamaan Budapestista (53). 


Jatkosodan aika 


Jatkosodan ajasta tuli huomattavasti vajaan neljä kuukautta 
kestänyttä talvisotaa vaikeampi jakso yhtiölle. Tuonti Yhdys- 
valloista ja Englannista katkesi. Kirjeyhteyskin USA:han tuli 
mahdottomaksi. Samaan aikaan suurin osa henkilökunnasta 
oli asepalveluksessa, jopa pari hallituksen jäsentä, yhtiön laki- 
mies ja toimitusjohtajakin olivat mobilisoitujen listalla 

Heti sodan alussa yhtiö sai tiedon ensimmäisestä uhrista. 
Reikäkorttikoneiden huollossa toiminut Nikolai Elfving, joka 
palveli 4/JR 47:ssä eli Vallilan rykmentissä, kaatui alikersantti- 
na Nuijamaalla 13.7.1941 (54). Elfvingin kaatuminen herätti 
myötätuntoa muissa eurooppalaisissa Watson-yhtiöissä. Su- 
runvalitteluja tuli Suomeen niin Genevestä, Belgiasta kuin 
Turkistakin. 

Elokuussa Genevestä kyseltiin, miten reikäkorttikoneiden 
huolto aiotaan hoitaa Suomessa, kun kaikki huoltomiehet ovat 
asepalveluksessa. Samalla ehdotettiin, että jospa kyseisten 
elintärkeiden huoltomiesten sallittaisiin aika ajoittain sotimisen 
välissä tehdä varsinaiseen ammattiinsa kuuluvia huoltotöitä 
(55). Näin osittain tapahtuikin. Ensin Ekman ja myöhemmin 
Engberg pääsivät syyskuussa viikon lomalle ja todellakin suo- 
rittivat sinä aikana tärkeimmät huoltotyöt, mutta enempi 
joustaminen ei sitten sopinutkaan armeijan kuvioihin, joten 
tilanne oli todella vaikea. Aluksi asia yritettiin hoitaa lainaamal- 
la Ruotsista joku huoltomies suorittamaan tärkeimpiä korjaus- 
töitä, mutta se ei taas sopinut Ruotsin kuvioihin. Oli siis yritet- 
tävä löytää muita ratkaisuja. Siinä tarkoituksessa otettiin yhte- 
yksiä niin Norjaan kuin Puolaankin Geneven myötämielisellä 
tuella (56). Syyskuun 19.päivän jälkeen oli koneiden huolto 
käytännöllisesti katsoen täysin pysähdyksissä, jota K.Ojama 
valitti 21. lokakuuta kirjeessään H.Elmerille. Toki kellopuolella 
oli yksi huoltomies sentään säästynyt sotaisista tehtävistä, 
mutta kellotiedoilla kun ei oikein korjattu taulukointikoneita 
(57), vaikka sitäkin oli yritettävä. 

Rahaa alkoi kertyä yhtiön tilille Suomessa, koska palkkoja ei 
tarvinnut maksaa kuin muutamalle hengelle. Saihan suuri osa 
henkilökunnasta sotilaskuukausipalkkaa. Varojen makuutta- 
minen pankkitilillä ei ollut kovinkaan tuottavaa, joten Genevel- 
le ehdotettiin, että osalla kertyneistä varoista ostettaisiin juuri 

liikkeelle laskettua Työn ja Taistelun lainaa. Lupa saatiin ja 
100.000 markalla hankittiin valtion lainan obligatioita (58). 

Yhtäkkiä näkyi pieni toivon välähdys koneiden huoltopuolel- 
lakin. Pariisi nimittäin ilmoitti, että Puolasta olisi saatavissa 
Suomeen huoltomies nimeltä Klosinski (59). Asiaan luonnolli- 
sesti tartuttiin suurella innolla. Jo samana päivänä lähti Puolan 
Watson-yhtiölle sähke sekä kirjeessä yksityiskohtaiset toimin- 
taohjeet tarvittavien papereiden hankkimiseksi Klosinskille. 
Sitten ei tapahtunutkaan mitään. Varsova ei reagoinut millään 
tavalla. Maahantulolupa lähetettiin Klosinskille marraskuun 
alussa, mutta mitään ei tapahtunut. Saman kuukauden 19. 
päivänä lähti sitten sähke Geneveen, joka vastauksessaan 
kummasteli asian saamia uusia käänteitä. Sitten heräsi Varso- 
vakin. 28. marraskuuta tuli kirje , jossa ilmoitettiin, että Klo- 
sinski ei olekaan tulossa Suomeen, sillä hän on mennyt Sak- 
saan kurssille, joka kestää tammikuun loppuun. Joulukuun 8. 
päivänä lähetti Genevekin kirjeen asiasta todeten, ettei muuta 
ratkaisua Suomen ongelmaan ole kuin juuri kyseinen Klosins- 
ki. Geneve kertoi odottavansa Berliinin selitystä asiassa. Asi- 
asta kirjoitettiin myös Berliiniin, josta 23.12. saatu vastaus ei 
antanut toivoa Klosinskin saamisesta Suomeen. Sen jälkeen 
ei ainakaan dokumenttien mukaan Klosinskista sen enempää 
kuin muistakaan ulkomaan avuista kuulunut enää sanaakaan 
(60). Joulukuussa sotatoimissa tapahtui muutos. Hyökkäyk- 
sestä siirryttiin asemasotaan, joka mahdollisti joidenkin ikä- 
luokkien kotiuttamisen kevään aikana. Näin Watson-yhtiönkin 
huoltopulmat hieman helpponivat. 

Kauppaakin toki tehtiin ja kilpailu oli joskus ankaraa Power- 
sin kanssa. Lokakuussa 1941 Watson-yhtiö voitti tällaisen 
kovan kilpailun. Kansaneläkelaitos teki nimittäin sopimuksen 
reikäkorttilaitteiston asentamisesta. Tarvittavat laitteet saatiin 
Fazerilta vapautuneista koneista. Fazer nimittäin luopui lait- 
teistaan, koska makeisten tuotanto oli raaka-ainepulasta joh- 
tuen käytännössä tyystin loppunut (61). 

Hallituksen kokouksessa 30. tammikuuta oli läsnä myös yhti- 
Ön toimitusjohtaja, joka oli lomalla asepalveluksesta. Kokouk- 
sessa käsiteltiin sota-ajan aiheuttamaa inflatiota ja sen vaiku- 
tusta palkkoihin. Todettiin, että yleisesti palkat ovat nousseet 
20%, jota päätettiin noudattaa keskimääräisenä lukuna myös 
Watson yhtiöidenkin palkoissa. Lisäksi päätettiin maksaa itse- 
kullekin yhden kuukauden palkka eräänlaisena kalliinajan lisä 
nä menneiltä kuukausilta (62). Samassa kokouksessa hallitus 

päätti, että Bengt Grönholm hoitaa yhtiön toimistoa siihen asti, 
kunnes E.Dickman vapautuu asepalveluksesta. 

Huoltovaikeudet kasaantuivat edelleenkin, vaikka Ruotsista 
olikin saatu tilapäistä apua kaikkein suurimpien ongelmien 
poistamiseksi. Helmikuussa 1942 Sampo valitti, että toinen 
heille vuokrattu lävistyskone oli ollut jo neljä kuukautta epä- 
kunnossa, vaikka he ovat olleet jo 20-luvulta lähtien IBM- 
asiakkaita. Watson-yhtiö lähetti valittelukirjeen lävistyskoneen 
tilasta ja ehdotti ratkaisuna neljän kuukauden vuokrien 
hyvittämistä korvauksena (63). Kirjettä täydennettiin uudella 
kesäkuun 3 päivänä päivätyllä kirjeellä, jossa todetaan, että 
kyseinen lävistyskone on niin huonossa kunnossa, ettei sitä 
saada ilman täydellistä huoltoa toimintakuntoon. Tästä syystä 
Watson-yhtiö ilmoitti, ettei se veloita koneesta sen luppoajalta 
vuokraa. 

Keväällä 1942 vanhimpien ikäluokkien kotiutus oli saatu 
käyntiin. Toimitusjohtajakin palasi työpaikalleen. Palvelukses- 
sa oli myös sentään yksi kokoaikainen reikäkorttikoneiden 
huoltomies eli Engberg. 

Omasta reikäkorttien painokoneesta tuli vihdoin totta loppu- 
kesällä 1942, kun Ruotsista saatiin käytetty kone, jonka kapa- 
siteetti salli noin kuuden miljoonan kortin vuosituotannon. 
Kankaan paperitehtaan kanssa oli tehty sopimus reikäkortti- 
kartongin toimittamisesta ja kartonkia oli testattu useampaan 
kertaan pääyhtiön laboratoriossa. Kaikesta huolimatta tehdas 
ei pystynyt pitämään kartonkiaan tasalaatuisena. Mittatark- 
kuus kärsi paperin kutistuessa osin poikkeavissa säilytysolois- 
sa. Kartongin paksuus vaihteli erästä toiseen ja jopa 
samankin erän sisällä. Mm. näistä syistä johtuen sekä 
Watson-yhtiölle sekä ennen kaikkea sen asiakkaille syntyi 
monia vaikeuksia. Reikäkorteista valitettiin Watson-yhtiölle ja 
osa toimituksista jouduttiin korvaamaan uudella paremmin 
mitat täyttävällä korttierällä (64). Asiasta käytiin vilkasta kir- 
jeenvaihtoa Kankaan paperitehtaan kanssa, joka parhaan 
kykynsä mukaan opiskeli reikäkorttikartongin valmistusta. 

Sotaa käyvässä ja yleisen hintasäännöstelyn maassa todel- 
la kaikki oli säännösteltyä. Niinpä toukokuussa haettiin Kansa- 
huoltoministeriöltä vahvistusta omassa korttipainossa valmis- 
tettujen reikäkorttien myyntihinnalle (65). Jopa reikäkorttien 
pakkaamiseen tarvittavien pahvilaatikoidenkin oli saatava 
vahvistus hinnalleen, kuten 22.6.1943 sitä varten laaditun 
kustannuslaskelman lähettäminen Kansanhuoltoministeriöön 

vahvistettavaksi osoittaa. 

Taulukointikonealalla toimiminen poikkeusoloissa poiki mo- 
nia yllättäviä sivutehtäviä. Watson-yhtiö esimerkiksi välitti asi- 
akkaille Merivaaran valmistamia reikäkorttikaappeja, kuten 
Sampon kaappitilaus 27.8.1942 osoittaa (66). Yksinkertaisin- 
tahan olisi ollut, että asiakas olisi tilannut tarvitsemansa kaapit 
suoraan niiden valmistajalta 

Kokouksessaan 3.11.1942 hallitus käsitteli huolestuneeseen 
sävyyn yhtiön taloudellista tilannetta. Kaupankäynti oli hyvin 
rajoitettua, joten uusien tulojen hankkiminen ei tullut kysymyk- 
seen, vaikka inflation vaikutuksesta menot olivat kasvaneet. 
Liioin asennettujen koneiden vuokria ei voitu korottaa, koska 
vuokrasopimukset oli tehty dollarimääräisinä pääyhtiön ja asi- 
akkaan välillä. Konttoritiloistakaan ei voitu luopua, koska niihin 
oli kaiken entisen lisäksi mahdutettu oma korttipainokin. Yh- 
den ainoan huoneen vuokraaminen johonkin toiseen käyttöön 
toki katsottiin mahdolliseksi. Varsinaista ratkaisua ongelmaan 
ei kuitenkaan löytynyt (67). Niinpä parin voitollisen vuoden 
jälkeen alkoikin taas useamman tappiollisen vuoden jakso, 
joka kääntyi uudelleen voitolliseksi vasta neljä vuotta maail- 
mansodan päättymisen jälkeen vuonna 1949. 

Vuoden 1943 aikana avautui mahdollisuus saada ainakin 
joitakin ajantarkkailulaitteiden malleja "myyntiin. Deutsche 
Hollerith Maschinen G.m.b.H., eli yhtiö jonka ansiosta Klosins- 
ki ei koskaan tullut huoltamaan koneita Suomeen, ryhtyi toi- 
mittamaan rajoitetusti laitteita suomalaisten tilausten mukai- 
sesti (68). Sen sijaan yhteydet muualle loppuivat tyystin. Ruot- 
sin Watson-yhtiö ilmoitti 15.4.1943 saapuneella kirjeellään, 
että pääyhtiö, I.B.M., oli määrännyt sen katkaisemaan kaikki 
liikeyhteytensä Suomen Watson-yhtiöön (69). Syynä tähän oli 
ilmeisesti se, että USA sotaakäyvänä valtiona oli aikaisemmin 
katkaissut diplomaattiset suhteensa Suomeen. Muutenkin 
IBM:n ote eurooppalaisista Watson-yhtiöistä oli murentunut. 
Hallituksen puheenjohtajan Carl Enckelin käydessä muissa 
asioissa Sveitsissä oli näistä seikoista käyty keskusteluja hä- 
nen ja IBM:n Euroopan johdon — tai johdon sen osan kanssa, 
joka vielä oli olemassa. USA:n kansalaiset olivat silloin jo 
pääosin siirtyneet takaisin kotimaahansa (70). 

Virallisesta yhteyksien katkeamisesta huolimatta kokeiltiin 
saataisiinko yhteyttä pääyhtiöön. 2.7.1943 hallituksen koko- 
uksen pöytäkirjassa todetaan, että Suomen Pankin hyväksy 
mänä lähetetty 5.300 dollarin maksu oli palautettu USA:sta, 

koska USA:n viranomaiset kieltäytyivät välittämästä tätä mak- 
sua Suomesta. Rahat palautettiin yhtiön tilille. 

Vuoden 1943 jälkipuoliskolla Pääesikunnan Sotatalousosas- 
to otti yhteyttä ilmoittaen haluavansa asentaa käyttöönsä rei- 
käkorttilaitteiston. Yhtiön hallitus tuumaili asiaa ja totesi, että 
uusia laitteita ei ole sodasta johtuen mahdollista saada, mutta 
PYP:lle tilattu laitteisto on käytettävissä, koska sitä ei ole asen- 
nettu pankin käyttöön, vaikka laitteet ilmeisesti olivatkin pan- 
kin tiloissa varastoituina. Todettiin, että jos pankki suostuu 
tekemään uuden vuokrasopimuksen laitteista, voisi se sen 
jälkeen luovuttaa laitteet tilapäisesti Pääesikunnan käyttöön 
(715 

Hallituksen kokouksessa 31.8.1943 tutkailtiin taas mahdolli- 
suuksia kustannussäästöihin joita edelleenkin oli vain hyvin 
rajallinen määrä. Niinpä yhtiön konttoripäällikölle ehdotettiin, 
että hän yrittäisi hakea itselleen uutta työpaikkaa 1.12. men- 
nessä. Samalla päätettiin, että 30.9 palveluksesta eroavan 
kassanhoitajan tilalle ei palkata uutta henkilöä. 

13.11.1943 kirjoitti Watson-yhtiö Birger Törnblomille suosi- 
tuskirjeen Saksan vastaavalle yhtiölle, koska Törnblom oli 
matkustamassa Pääesikunnan asioissa Berliiniin. Kirjeessä 
pyydettiin sisaryhtiöltä kaikkea mahdollista apua, mitä Törn- 
blom mahdollisesti matkallaan tarvitsee. 

Saman vuoden lopussa Watson-yhtiö allekirjoitti paperin, 
joka ei olisi sopinut pääyhtiön eettisiin kuvioihin. Silloin nimit- 
täin E.Dickman Watson-yhtiön puolesta kirjoitti nimensä liittei- 
neen kokonaista 15 konekirjoitusliuskaa pitkään Konttoriko- 
neliikkeiden Yhdistyksen hintasopimukseen, joka yhtenäisti 
eri yhtiöiden kesken sekä koneiden myyntihinnat että niiden 
huoltohinnat. Toisaalta sopimuksella ei ollut mainittavaa käy- 
tännön vaikutusta, koska hinnat olivat jo säännösteltyjä Kan- 
sanhuollon toimesta. Toisaalta sopimuksen toinen oleellinen 
seikka alennusten tarjoamisen kielto ei sinällään koskenut 
Watson-yhtiötä, joka oli aina myynyt tuotteitaan kiinteään hin- 
taan. Eikä Watson-yhtiöllä ollut mitään myytävääkään, koska 
tuonti oli jo aikoja sitten katkennut. Viimeiset 24 konetta oli 
myyty 1941. Ehkä sopimukseen liittymisellä oli kuitenkin joi- 
tain tarkoituksia, joita ei tänä päivänä enää pystytä selvittä- 
mään (72). 

Vuoden 1943 aikana myynnin arvoksi tuli hiukan yli miljoona 
markkaa, josta korttipainon osuus oli runsaat 40%. Loppu 
muodostui todennäköisesti Saksasta ostetuista ajantarkkailu- 

laitteista. Seuraavana vuonna myynti oli alle miljoonan ja rei- 
käkorttipainon osuus siitä lähes 50%. 

Seuraavan vuoden toukokuussa vanha asiakas Sampo jou- 
tui taas valittamaan koneidensa puuttellista huoltoa. Kahteen 
kuukauteen ei Turussa ollut näkynyt Watson-yhtiön huolto- 
miestä. Niinpä Sampo kehotti yhtiötä ryhtymään välittömästi 
sellaisiin toimenpiteisiin, että koneet saisivat säännöllistä huol- 
toa (73). Valituksia tuli muiltakin asiakkailta. Tullihallituksen 
tilastotoimisto ehdotti, että Watson-yhtiö pyrkisi saamaan 
huoltomiehilleen vapautuksen asepalveluksesta vetoamalla 
siihen, että reikäkorttikoneiden huolto on ehdoton edellytys 
virallisten ulkomaankauppatilastojen laatimiseksi ajallaan 
(74). 

Aselevon tultua voimaan 1944 syksyllä Suomen ja Neuvos- 
toliiton välillä ja suhteiden länsivaltoihin näin muututtua päätti 
yhtiön hallitus yrittää yhteyttä pääyhtiöön Ruotsin avustuksella 
lähettämällä edelleen toimitettavaksi katsauksen yhtiön ta- 
pahtumiin sotavuosina sekä toivelistan siitä, mitä laitteita ja 
muita asioita yhtiö tarvitsisi lähiaikoina rauhan taas palattua 
maailmaan (75). 

Vuoden 1945 alussa Konttorikoneliikeiden Yhdistys lähetti 
uudet Kansanhuoltoministeriön hyväksymät konttorikoneiden 
huoltohinnat. Pari päivää myöhemmin samainen yhdistys il- 
moitti, että Kansahuoltoministeriö oli päättänyt jakaa Radio- 
tukku Oy:n hallussa olleet 233 kirjoituskonetta yhdistyksen 
jäsenille edelleen myytäväksi. Jos siis jollakin oli koneita, jaet- 
tiin ne tasapuolisuuden vuoksi yhdistyksen kaikille jäsenille 
myytäväksi. Tosin Watson-yhtiö ei noita koneita saanut - eikä 
kai halunnutkaan. Jako tapahtui edellisten vuosien myynnin 
suhteessa ja Watson-yhtiö myynti vuoden 1941 jälkeen oli 
ollut vuosittain tasan nolla konetta (76). 

Einar Dickman vieraili maaliskuun 1945 alussa viisi päivää 
Ruotsin Watson-yhtiössä tutustuen tilanteeseen ja reikäkortti- 
sovellusten kehitykseen menneiden vuosien aikana naapuri- 
maasamme. Oikeastaan matkasta tuli odotettua pidempi, 
sillä liittoutuneiden valvontakomissio katkaisi Malmin lento- 
kentän lentoliikenteen muutamaksi päiväksi, joten Dickman 
joutui odottamaan vapaata paikkaa laivavuoroon kokonaista 
neljä lisäpäivää (77). 

Kesäkuun 15 päivänä 1945 yhtiö vastaanotti ensimmäisen 
sodanjälkeisen sähkeen Yhdysvalloista. Saman kuukauden 
26. päivänä saatiin kaksi kirjettä Genevestä, jotka oli lähetetty 


toinen 22. toukokuuta ja toinen 4. kesäkuuta. Tyytyväisenä 
hallitus saattoi kirjata pöytäkirjaansa "Med anledning av att 
detta telegram är den första direkta kontakt med Amerika, 
som bolaget haft sedan krigets utbrott, antecknades till proto- 
kollet det finska bolagets tiilfredsställelse över att denna 
förbindelse äter ernätts.” Eräs jakso Suomen Watson-yhtiön 
vaiheissa oli siirtynyt historiaan ja tulevaisuus näytti paljon 
valoisammalta. 


Kasarminkatu 44:n toimisto oli oman talon lisäksi ainoa paikka yhtiön 
historiassa, jossa koko henkilökunta mahtui saman katon alle. Kuvan 
etualan huoneessa toimi palvelukeskus ja taaempana näkyvässä huo- 
neessa oli esillä yhtiön myymiä ajantarkkailulaitteita. 

Rauhan ja uusien mahdollisuuksien aika 


Näin jälkeenpäin ajatellen tuntuu yllättävältä, että Suomessa 
oltiin heti maailmansodan jälkeen valmiita reikäkortti-installa- 
tioiden perustamiseen. Tai ehken se ei olekaan niin yllättävää, 
sillä Suomi oli niitä harvoja maita, joita ei sodan aikana valloi- 
tettu, eivätkä armeijat sodan kestäessä kulkeneet taistellen 
sen yli. Koneiden suhteellisen nopean saannin taas varmisti 
Yhdysvaltain armeijan käytöstä Euroopassa vapautuneet lait- 
teet ja laitteistot. 

Ensimmäinen ja silloisissa oloissa todella suuri kauppa oli 
Postisäästöpankin laitteistotilaus lokakuussa 1945. Sopimus 
allekirjoitettiin 16.10 1945. Kauppaa edelsi ankara kilpailu ja 
kenenkäpäs muun kuin Powersin kanssa. Postisäästöpankin 
palveluksessa tuolloin ollut maisteri Kalevi Tilli kävi Ruotsissa 
tutustumassa kummankin toimittajan laitteistoihin. Hänen 
mielipiteensä kallistui Watson-yhtiön kannalle pääasiassa sik- 
si, että sillä oli Suomessa olemassa oleva huolto-organisatio, 
jota Powers silloin oli vasta suunnittelemassa (78). Ratkaisua 
nopeutti se, että Postisäästöpankin tilimäärä oli kasvanut rä- 
jähdysmäisesti. Siirtoväen menetetyn omaisuuden korvauk- 
set, siltä osin kun niitä ei maksettu valtion obligatioilla, sekä 
sotilaiden kotiuttamisrahat maksettiin perustamalla kullekin 
saajalle tili Postisäästöpankkiin. Runsaan miljoonan tilin mää- 
rää oli käytännössä mahdotonta käsitellä enää silloisilla kirjan- 
pitokoneilla ja lähes käsimenetelmällä. 

Urakka tilien lävistämiseksi reikäkorteille ja siirtyminen reikä- 
korttijärjestelmään oli valtava. Se kuitenkin hoidettiin puolen- 
toista vuoden aikana vaiheittain. Siirrettävän erän ollessa ker- 
ralla 50.000-100.000 tiliä. Vasta kun edellinen erä oli luotetta- 
vasti toiminnassa uudessa järjestelmässä, ryhdyttiin seuraa- 
van erän siirtämiseen. 

Samaan aikaan aloitteli Huhtamäki-yhtymä omien sovellutus- 
tensa siirtämistä reikäkorteille palvelukeskustyönä Wat- 
son-yhtiön koneilla, joka sitten aikanaan johti oman reikäkortti- 
laitteiston tilaamiseen. Vuonna 1947 avattiin kokonaan uusia 
sovellusalueita, kun Rosenlew-yhtymä tilasi laitteiston käytet- 
täväksi Porin Konepajan laskentatoimen hoitamiseen. Näin 
oli maamme ensimmäinen teollisuussovellus syntynyt. Seu- 

raavana vuonna tuli lisää kauppoja teollisuudesta, kun 
A.Ahlström Osakeyhtiö tilasi kokonaista kolme laitteistoa teol- 
lisuuskäyttöön, eli Karhulaan, Varkauteen ja Noormarkkuun. 
Karhulassa mm. siirrettiin ensimmäisenä maassamme pal- 
kanlaskenta nettopalkkaa myöten reikäkorttikoneille (79). Sa- 
malla myös polku metsäteollisuuden sovelluksiin oli avattu. 

Julkisen talouden puolelta Helsingin verovirasto tilasi laitteet 
käyttöönsä vuonna 1947 ja Helsingin Kaupungin Sähkölaitos 
ryhtyi käyttämään Mark sensing reikäkortteja sähkömittarien 
lukemiseen ja sähkölaskutuksen hoitamiseen. Mark sens- 
ing-kortit olivat tavallisia reikäkortteja, joissa oli painettuna 
lävistysreikiä vastaavia vaakasuoria soikioita, joihin tässä ta- 
pauksessa mittarin lukemaa mustattiin erikoisella hyvin säh- 
köä johtavasta grafiitista tehdyllä kynällä. Automaattinen toi- 
sintokone puolestaan luki näitä kynämerkintöjä ja lävisti niitä 
vastaavat reiät korttiin. 

Kirjoituskonepuolella oli suhteellista tekstiä kirjoittava Execu- 
tive-mallisto tullut markkinoille 1941, mutta tuonnin estyessä 
sitä ei saatu Suomeen sodan aikana. Oli siis tultava toimeen 
niillä 87 koneella, jotka oli ennätetty myydä 1937-41 (80). 
Tuonnin rajoitukset jatkuivat sodan jälkeenkin vielä vuosikau- 
sia. Koneen ostamiseen tarvittiin Kansanhuoltoministeriön os- 
tolupa. Jopa sellainenkin asia kuin trasseli, jota tarvittiin niin 
korttipainossa kuin koneiden huollossakin mm. käsien puhdis- 
tamiseen, oli ostoluvan alaista tavaraa. Syyskuun 19. päivä- 
nä 1945 kansanhuoltoministeriö myöntäessään Watson-yh- 
tiölle ostoluvan kuudelle kilolle trasselia samalla huomautti, 
että trasselin valmistus raaka-ainepulasta johtuen on epävar- 
maa, joten suositellaan sen sijasta käytettäväksi paperitras- 
selia tai vanhoja riepuja (81). 

Jostain syystä IBM myi sodan jälkeen mitä oudoimmalta 
tuntuvia laitteita. Muun muassa myynnissä oli Addo-merkkisiä 
laskukoneita, jollaisen PYP:kin halusi ostaa. Siihenkin oli 
anottava ostolupa Kansanhuoltoministeriöstä, joka kuitenkin 
23.3.1946 katsoi viisaimmaksi hylätä moisen anomuksen. 
Uusi anomus paremmin ja laajemmin perusteluin lähti muuta- 
man päivän kuluttua kielteisestä vastauksesta, mutta 
hyljättynä — niin kuin leimassa lukee — sekin tuli takaisin. (82). 

Yhdysvaltain lähetystö kyseli amerikkalaiselle omaisuudelle 
sattuneita vahinkoja, sekä pyysi yksityiskohtaisia selvityksiä 
tällaisista tapahtumista. Watson-yhtiö saattoi kuitenkin vasta- 
ta lyhykäisesti, ettei moisia vahinkoja ollut sattunut (83). 

Palvelukeskuksen puolella Thomen Metsätoimiston työ au- 
koi uusia uria, sillä siinä käytettiin Mark sensing-kortteja, joille 
arviointitulokset oli merkitty metsässä. Huolimatta siitä, että 
kortit olivat olleet vaihtelevissa sääoloissa arviointiryhmien 
taivaltaessa arviointialuettaan jossakin päin Suomea, työ 
SB:ssä sujui kuitenkin mallikkaasti. Sodan jälkeisinä vuosina 
ei SB:n tulos suinkaan aina yltänyt pääyhtiön asettamiin ta- 
voitteisiin. Kuitenkin palvelukeskus oli tärkeä koekenttä 
monellekin asiakkaalle ennen oman laitteiston tilausta. 1950- 
luvun alussa silloisesta koneasiakasmäärästä runsaat kaksi- 
kymmentä olivat hankkineet ensimmäiset kokemuksensa rei- 
käkorttikoneista juuri palvelukeskuksessa (84). 

Vuoden 1945 lopussa tuli taas aika muuttaa yhtiön nimeä 
(85). Uusi nimi oli Oy International Business Machines Ab eli 
se, mikä yhtiön nimi tänäänkin on. Mistään ei käy selville, miksi 
nimi piti välillä kaksikin kertaa muuttaa Watson-sisältöiseksi. 
Lieneekö aiheena ollut eräänlainen "henkilöpalvonta" vai mi- 
kä? Ainakin nimenmuutoksesta seurasi erinäisiä vaikeuksia. 
Esimerkiksi Oy Alkoholiliike Ab ilmoitti IBM:n anomukseen 
perustuen 29.5.1946 kirjeellään, ettei se voi myydä korttipai- 
nossa tarvittavaa väkiviinaa IBM:n tilauksen mukaisesti. Yhti- 
Ön olisi ensin anottava lupa tällaiseen ostokseen sosiaalimi- 
nisteriön raittius- ja alkoholiasiain osastolta. 10. päivänä hei- 
näkuuta sitten peruutettiin IBM:n anomuksen perusteella Oy 
Watson Ab:n lupa ja myönnettiin uusi lupa IBM:lle, jonka 
avulla ostos voitiin suorittaa. Pari kuukautta ja kasa paperia 
hupeni tässäkin tapauksessa vain yhtiön nimenmuutoksen 
takia. 

Pääyhtiö lahjoitti edellä mainitun vuoden lopussa 250.000 
markkaa hyväntekeväisyyteen Suomessa ja antoi paikalliselle 
yhtiölle tehtäväksi löytää lahjoitukselle sopivat kohteet. Tässä 
tarkoituksessa yhtiön hallituksen puheenjohtaja, ulkoministe- 
rinä tuolloin toiminut Carl Enckell otti yhteyttä sosiaaliministeri 
Eino Kilpeen. Tämä ehdotti vastauskirjeessään kolmea koh- 
detta: Vanhainkodin Kannatusyhdistys (Anni- Koti), Pelastus- 
armeija sekä Kirjoja Sokeille ry. Hallitus päätti jakaa saadun 
avustuksen näiden kolmen kohteen kesken siten, että ensin- 
mainittu sai 150.000 markkaa ja muut 50.000 markkaa kumpi- 
kin (86). Asiaa päätettiin tehdä tunnetuksi myös tiedotusväli- 
neiden kautta lähettämällä teksti lahjoituksesta kolmelle suu- 
rimmalle päivälehdelle (87). Julkisuushakuisuus on tässä asi- 
assa yllättävää, sillä myöhempinä vuosina monetkin erilaiset 

ja erisuuruiset lahjoitukset hoidettiin ilman mainittavaa tarvetta 
hakea niille julkisuutta. 

Säännöstely kosketti todella monia asioita. Tarvittiin lupia ja 
taas kerran lupia. Yhtiössä oli esimerkiksi todettu, että kortti- 
painon ja paperivaraston tiloissa tarvittiin lisää lämpöä, jotta 
korttikartonki säilyttäisi mittansa. Asia olisi ollut helppo hoitaa 
sähköpattereilla. Niitä ei kuitenkaan sopinut noin vain yhdistää 
kaupungin sähköverkkoon, vaan siihen tarvittiin lupa. Lupaa 
anottiin Helsingin kaupungin sähkölaitokselta, joka vastasi 
joulukuun 18. päivänä 1945 kielteisesti viiden sähköpatterin 
käyttöanomukseen (88). Perusteluja lisälämmön tarpeeseen 
ei ilmeisesti ollut riittävästi. 

Lupakäytäntöä myös kierrettiin välttämättömyyden pakosta. 
Olihan tavalla tai toisella hankittava sellaisia laitteita, jotka 
olivat häiriöttömän toiminnan kannalta välttämättömiä. Niinpä 
esimerkiksi Fredrik Bangin käydessä heinäkuussa 1947 Ruot- 
sissa pyydettiin Ruotsin sisaryhtiöltä 200 dollaria vastaava 
summa hänen käyttöönsä, jotta hän voisi ostaa kolme 
ohmimittaria ja joitakin työkaluja, joita Suomessa ei ollut va- 
paasti saatavissa. Saman vuoden syksyllä saatiin lupa hank- 
kia Ruotsista kaksi kunnollista salkkua Grönholmin ja 
Törnblomin myyntisalkuiksi. Marraskuussa anottiin 200 dolla- 
ria vuorostaan Otto Rosengvistille volttimittarin hankintaan 
(89). 

Yhtiö auttoi myös työntekijöitään tukemalla heidän lu- 
pa-anomuksiaan, lausunnoillaan vaikkapa kenkien hankkimi- 
seksi silloin, kun siihen näytti olevan ilmeistä tarvetta (90). 
Eräälle huoltomiehelle anottiin ostolupaa polkupyörän kumeja 
varten. Anomusta perusteltiin sillä, että hän tarvitsee pyörää 
liikkuessaan asiakkaalta toiselle työkalut mukanaan. Thos J. 
Watsonin käyttämä termi IBM-perhe toimi näin käytännössä- 
kin. 

Koneiden tuonti Yhdysvalloista saatiin sekin suhteellisen no- 
peasti käyntiin lähes normaalilla tavalla, jota kuvaa Merikiidol- 
le 26.4.1946, eli vajaa vuosi sodan päättymisen jälkeen, lähe- 
tetty kirje ja siihen liitetty rahtikirja kahdesta New Yorkista s/s 
Beatricella Turkuun tulleesta kontista ja niiden toimittamisesta 
Helsinkiin. Vuoteen 1946 liittyy myös muutama arvoitukselli- 
nen lähetys. Ensimmäinen niistä saapui Wellamolla Ruotsista 
16. helmikuuta. Lähetyksen rahtikirjassa lukee "Gävopaketer 
250 kg”. Seuraava lähetys saapui 6. toukokuuta Finlandilla. 
sisällöksi on tällä kertaa merkitty *1 bur Livsmedel 250 kg”. 

Seuraavat lähetykset tästä neljän toimituksen sarjasta saa- 
puivat 23. kesäkuuta ja 1. syyskuuta. Niidenkin sisältönä oli 
kuormakirjojen mukaan elintarvikkeita, toisessa lähetyksessä 
90 kiloa ja toisessa 75 kiloa. Mitään muuta mainintaa näistä 
lähetyksistä ei IBM:n arkistoista löydy. Liioin Clas Dickmanilla 
ei ole muistikuvaa siitä, että heillä kotona olisi koskaan puhut- 
tu tällaisesta elintarvikeavusta. (Isä, Einar Dickmanhan oli 
tuolloin yhtiön toimitusjohtaja.) (91) Todennäköisesti nuo elin- 
tarvikkeet olivat lahjoituksia, sillä IBM ei olisi varmaankaan 
saanut ostolupaa elintarvikkeille ulkomailta eikä liioin valuut- 
taa tuollaiseen hankintaan Suomen Pankin niukoista valuutta- 
varannoista. Jouluksi 1947 saapui taas kuorma lahjatavaroi- 
ta. Tällä kertaa säilynyt kirje vahvistaa, että kyseessä olivat 
joululahjapaketit koko henkilökunnalle. Etukäteen saapunut 
kirje jopa kertoo lahjapakettien sisällönkin yksityiskohtaisesti 
(92). Tällä perusteella edellisenkin vuoden neljä lähetystä, 
vaikkeivat ne saapuneetkaan joulun aikaan, olivat pääyhtiön 
avustuksia kovia kokeneen Euroopan tytäryhtiöiden henkilö- 
kunnille. 

Lupa-anomuskäytäntö jatkui edelleenkin ja sen lonkerot 
ulottuivat monille elämän alueille. Ulkomaanmatkan suoritta- 
miseen tarvittin lupa (93). Konttorikoneiden ostoon tarvittiin 
lupa olipa kyseessä sitten Addo-laskukone tai Corona Pica 
kirjoituskone. Sellaisiakin IBM tuohon aikaan möi. United 
Pressin Suomen konttori tuollaisen luvan sai. Porilainen auto- 
korjaamo, joka perusteli anomustaan sillä, ettei yrityksessä 
ole aikaisempaa kirjoituskonetta, ja että konetta tarvitaan 
laskutukseen ja kirjeenvaihtoon. Lisäksi konetta käyttäisi yli- 
oppilas, joka aikoi sanomalehden toimittajaksi sekä toinen 
pieni yritys. Anomus tuli hylätyksi. Sen sijaan valtiovarainmi- 
nisteriön ylitarkastaja, joka halusi ostaa kotiinsa Corona Por- 
tin, sai koneensa ilman sen kummempia perusteluja. Tasan ei 
käy onnen lahjat lupakäytännössäkään. Kummastusta herät- 
tää tuo jo mainittu kirjoituskoneen malli Corona. IBM:n tuote- 
valikoimasta ei sellaista ole löytynyt. Ilmeisesti oli niin, että 
konttorikoneliikkeiden yhdistys vielä 1946 jakoi maahan tulleet 
kirjoitus- ja myös laskukoneet kaikille jäsenilleen myytäväksi, 
niin kuin sota-aikanakin tapahtui. Näin IBM:kin oli ryhtynyt 
omien tuotteiden puutteessa niitä myymään. Tätä todistaa 
myös kyseisen yhdistyksen kiertokirje 4.3.1947, jossa ilmoite- 
taan, ettei lisenssien perusteella Englannista hankittavia tar- 
vikkeita enää tarvitse antaa yleiseen jakoon, vaan jäävät ne 


33 


asianomaisen maahantuojan omaan myyntiin. 

Kaiken kaikkiaan edellä olevasta käy ilmi, että niin kirjoitus- 
kone kuin laskukonekin olivat tuohon aikaan arvotavaraa. 
Niinpä niitä myös joutui rosvojen käsiin. Kalevala Koru O.Y. 
kirjoitti eri konttorikoneliikkeille kirjeen, jossa kerrottiin, että 
heiltä oli varastettu tietyn merkkinen ja numeroinen laskuko- 
ne. Niinpä pyydettiin yrityksiä, joilla on konttorikonehuolto, 
pitämään silmänsä auki, ja jos kone löytyy saa löytäjä 20.000 
markan palkkion (94). 

Oman korttipainon kone, joka 1942 ostettiin käytettynä Ruot- 
sista, ei enää kaikesta huollosta huolimatta toiminut sillä laatu- 
tasolla, joka olisi ollut välttämätöntä. Niinpä reikäkorttien osto 
oli omasta painosta siirrettävä taas Ruotsin korttipainoon. Sen 
kapasiteetti ei kuitenkaan tuntunut oikein riittävän molempien 
maiden tarpeiden tyydyttämiseen. Niinpä toimitukset kanger- 
telivat. Vuoden 1946 kesäkuun ja seuraavan vuoden touko- 
kuun lopun välisenä aikana suomalaiset asiakkaat tilasivat 
kaikkiaan 11,3 miljoonaa reikäkorttia, joista tuona ajanjaksona 
toimitettiin Ruotsista vain runsaat puolet eli 7,6 miljoonaa kort- 
tia. Tästä syystä E.Dickman kääntyi New Yorkin konttorin puo- 
leen, jotta asia saataisiin hoidettua joko lisäämällä tuotantoa 
Ruotsissa tai hankkimalla uusi painokone Suomeen oman 
korttipainon uudelleen perustamista varten (95). 

Vuoden 1947 alkupuolella matkusti Osuusliike Elannon ratio- 
nalisointiosaston päällikkö Erkki Alhanko Yhdysvaltoihin ja 
kävi samalla matkalla tutustumassa IBM:n tuotteisiin (96). 
Suosituskirjeen mukaan IBM oli tarjonnut reikäkorttikoneita 
käytettäväksi seuraaviin sovelluksiin Elannossa: kuormakirjo- 
jen kirjoitus, varastokirjanpito, osastojen ja tehtaitten välinen 
laskutus, varastotilastot, kustannusten jako osastojen kesken 
sekä asiakasreskontra. Toukokuussa IBM kiirehti asiakkaan 
päätöstä, koska koneiden toimitusajat olivat pitkiä, jopa 1/-2 
vuotta. Tilauksen jälkeen sitten olisi aikaa laatia yksityiskohtai- 
set suunnitelmat eri sovellusten toteutuksesta. Koneet tilattiin 
ja toteutuksesta joutui vastaamaan osuusliikkeen sisäisessä 
tarkastuksessa työskennellyt Ylermi Runko. Hän haki reikä- 
korttioppinsa Postisäästöpankista, jonka reikäkorttijaoston 
kamreeri Sulo Rosengvist oli tuon ajan reikäkorttiguruja Pauli- 
gilla ja pankissa hankkimallaan kokemuksella (97). 

Vuoden loppupuolella 1BM:llä oli jo seitsemän toimivaa reikä- 
korttikoneasiakasta sekä kuusi tilausta reikäkorttilaitteistoista. 
Jos mukaan lasketaan myös sellaiset palvelukeskuksen käyt- 

täjät, joilla oli vuokrattuna pelkästään lävistyskoneita, päädy- 
tään yli kahdenkymmenen asiakkaan lukumäärään. 

Yleinen korttipeli” jatkui 50-luvun alkupuolelle tosin eri tava- 
roiden asteittain siirtyessä vapaaseen myyntiin. Saippua oli 
esimerkiksi tällainen kortilla säännöstelty tuote. Huoltotehtä- 
vissä sitä kuitenkin kului tavallista enemmän - ainakin ostokor- 
tila saatavaan määrään verrattuna. Niinpä yhtiö joutui aika 
ajoittain anomaan huoltomiehilleen ylimääräistä saippuan os- 
tolupaa. Syyskuussa 1947 tehtiin anomus neljän reikäkorttiko- 
neiden, kolmen ajantarkkailulaitteiden ja yhden kirjoituskonei- 
den huoltomiehen saippuaostoihin. Kullekin heistä anottiin 
500 grammaa ylimääräistä saippuaa, jonka anomuksen mu- 
kaan arvioitiin riittävän neljän kuukauden tarpeeseen (98). 

Yhtiön osakepääoma päätettiin vuonna 1948 korottaa 
300.000 markasta yhteen miljoonaan markkaan. Olihan kulu- 
neiden vuosien tappiosumma kuluttanut yhtiön omia varoja 
melkoisesti. Tosin tulevaisuus alkoi jo näyttää valoisammalta. 
Saatiinhan vuoden aikana asennettua kuudelle uudelle asiak- 
kaalle reikäkorttikoneet, eikä ajantarkkailulaitteiden myynti- 
kään suinkaan ollut heikkoa. Lisäksi pääyhtiö oli julkistanut 
uuden sähkökirjoituskonemallin — oikean jokapaikan työmyy- 
rän — Standardin. 

Seuraavana vuonna markka devalvoitiin, joten vuoden luvut 
osoittivat markkoina laskettuina kokonaista 67 prosentin kas- 
vua edelliseen vuoteen nähden. Niinpä vuoden tilinpäätös 
osoittikin runsaan 142.000 markan voittoa. Devalvation ansi- 
osta päästiin sotavuosien inflation korottamien kulujen ja 
dollarimääräisinä laskettujen kiinteinä pysyneiden konevuokri- 
en epäsuhdasta eroon. Saman vuoden joulukuussa korotet- 
tiin taas yhtiön osakepääoma - nyt kokonaista kymmeneen 
miljoonaan markkaan (99). 

Yhtiölle löydettiin Mannerheimin Lastesuojeluliiton kautta 
vuosikymmenen vaihtuessa kahden edellisen lisäksi uusi so- 
taorpo kummilapseksi. Lapsi oli Riitta Liisa Tuulikki Federley 
Vaasasta. Tämänkin kummilapsen "tuloista? ja hänen äidilleen 
suoritetuista maksuista on säilynyt muutaman vuoden ajalta 
tarkka kirjanpito ilmeisesti E.Mobergin arkistossa (100). 

Uusi vuosikymmen toi tullessaan myös uusia ja entistä te- 
hokkaampia reikäkorttikoneita. Sarjan aloitti 602A kalkylaatto- 
ri, joka korvasi entisen jo 30-luvulta peräisin olleen 601:n, 
B.Ahlman lähti opiskelemaan 602A:n huoltoa jo vuonna 1950. 
Kyseisenä vuonna kasvu oli edelleen kiivasta, vaikkei ihan 

edellisen vuoden veroista, mutta kasvuprosentiksi voitiin kui- 
tenkin kirjata 35,7. Ensimmäisen kerran yhtiön historiassa 
päästiin jakamaan voittoakin, kun kaikki vanhat tappiot 
kirjanpidossa oli saatu peitettyä (101). 

Yhtiön hengen mukaisesti korostettiin toiminnan eettisiä 
sääntöjä. Niinpä 1951 julkaistiin 24-sivuinen vihkonen Selling 
.. Is Serving. Sivujen otsikoista mainittakoon: Service pays, 
use the right ammunition sekä vaikkapa don't stop selling 
when the order is closed. Henkilökuntaa innostettiin myös 
erilaisin bonuksin. Esimerkiksi joulurahana maksettiin kuu- 
kauden palkka niille, jotka olivat olleet yhtiön palveluksessa 
vähintään kymmenen vuotta, ja muille puolen kuukauden 
palkka. Vuonna 1952 tuon kymmenen vuoden rajan ylittivät 
Birger Törnblom, Maja Gestrin, Fredrik Bang, Tor Ekman sekä 
Lars Lindroos (102). 

Kirjoituskoneita olisi 50-luvun alussa mennyt kaupaksi run- 
saasti, mutta niiden pitkät toimitusajat alkoivat muodostua 
myyntiä rajoittavaksi ongelmaksi. USA:n vientirajoitukset pu- 
rivat tehokkaasti. Toisaalta Euroopan tehtaat olivat vasta ra- 
kenteilla. Toimitusajat kasvoivat Standard-koneilla mallista 
riippuen 6-9 kuukaudeksi ja Executiveilla jopa yli vuoden mit- 
taisiksi (103). Kuitenkin myynti kasvoi edelleen voimakkaasti 
ajantarkkailulaitteissa runsaat 26 prosenttia ja kirjoitusko- 
neidenkin osalta sentään noin 15 %. Yhtiön kokonaiskasvu oli 
vuonna 1951 hiukan yli 23%. 

Ajantarkkailulaitteiden myynnissä ja huollossa oli varmaan 
mielenkiintoista työskennellä tuohon aikaan. Asiakkaat yhdis- 
telivät muiden toimittajien pääkelloihin IBM:n sivukelloja ja 
päin vastoin. Syntyneitä pulmia sitten selviteltiin niin kirjeitse 
kuin henkilökohtaisilla käynneillä kovinkin erilaisten vastapuol- 
ten kanssa (104). 

Vuonna 1952 aloitettiin Leonardo da Vinci-näyttelyn suunnit- 
telu tutkailemalla aluksi eri näyttelypaikkamahdollisuuksia. 
Paikkaehdotukset sai tehtäväkseen Kuvamainos OY, joka ko- 
kosi valikoiman mahdollisia näyttelypaikkoja alkaen messu- ja 
taidehallista aina Renlundin rautakaupan Mikonkadun tiloihin 
(105). Näyttelyn suunnittelu jatkui seuraavana vuonna, jolloin 
näyttelyajaksi näytti vahvistuvan aikaväli 10.10-1.11. 

Kirjoituskoneiden saantiongelmat vaikeutuivat vuosi vuodel- 
ta. Niihin liittyen myös esimerkiksi tuontilisenssien anominen 
ja käyttäminen mutkistui entisestään. Pääyhtiö päätti vuoden 
1952 loppupuolella, että kaikki pohjoismaihin tarkoitetut ko- 

neet kootaankin Ruotsissa, joka ei kuitenkaan hyväksynyt 
maksuja kruunuissa, koska osat oli tuotava muiden valuutto- 
jen alueilta. Siitä voidaanko maksut suorittaa Ruotsiinkin Eng- 
lannin punnissa, käytiin sitten kirjeenvaihtoa lisenssiviraston 
kanssa. Koko tuonti oli niin sekaisin, että yhtiö kertoi lokakuus- 
sa, ettei se ollut voinut koko vuonna toimittaa kuin kolme 
konetta asiakkaille. Jonossa oli tilauksia noin 130 kappaletta 
vanhimmat kahden vuoden takaa eli vuodelta 1950 (106). 
Tuontivaikeuksien vuoksi myös yhtiön tuotto jäi kauas tavoit- 
teesta. Pudotus edellisestä vuodesta oli kokonaista 77%, joka 
osoittaa, ettei liiketoimintaa todellakaan harjoitettu normaa- 
leissa oloissa (107). Lisenssivirasto ei sekään aina tuntunut 
kaikkein joustavimmalta vastapuolelta haettaessa lupaa vaik- 
kapa kellojen tai kirjoituskoneiden varaosien tuontiin (108). 
Vuonna 1953 kuitenkin avattiin ensimmäinen piirikonttori 
Helsingin ulkopuolella Turussa. Ainakin suunniteluvaiheessa 
oli tarkoituksena vuokrata sitä varten kokonaista 215 neliö- 
metriä konttoritilaa (109). 
Leonardo da Vinci-näyttely, jota oli suunniteltu jo parina vuon- 
na puhutti edelleenkin vuonna 1954. Näyttelyn ajankohta oli 
nimittäin siirtynyt monista syistä johtuen lähes vuodella eteen- 
päin. Uusi aika oli 27.2.-14.3. ja pitopaikkana oli Stockmannin 
tavaratalon näyttelyhalli. Pääyhtiö valvoi tarkkaan näyttely- 
kustannuksia. Näyttelyluettelon kustannukset olivat tuplasti 
liian kalliit, mainoskulut ehdottomasti liian korkeita, Näyttelyn 
pystytyskulut eivät nekään tyydyttäneet pääyhtiötä (110). 
Selittelyjen ja kustannusten osittaisen pienentämisen jälkeen 
näyttely toteutui suunniteltuna aikana ja sai paljon huomiota 
osakseen. Kokonaiskävijämäärä ylitti raporttien mukaan 
45.000. 

Thos.J.Watsonin juhlavuosi 


Vuotta 1947 vietettiin Yhdysvalloissa Thomas J.Watsonin 
juhlavuotena, koska tuolloin hän oli ollut yhtiön johdossa kol- 
mannesvuosisadan. Eurooppaan nuo juhlat eivät tuolloin yltä- 
neet, sillä sodasta toipuminen oli vielä tärkeimpänä asiana 
tällä mantereella. Kuitenkin kaikkien tytäryhtiöiden palveluk- 
sessa olleille lähetettiin Thos.J. Watson muistomitali (111). 
Vuoden 1954 40-vuotisjuhliin sen sijaan eurooppalaisetkin 
maat pääsivät mukaan. 

Ohjeita juhlinnasta alkoi saapua jo edellisen vuoden puolella, 
sillä koko vuodesta tai ainakin sen neljästä ensimmäisestä 
kuukaudesta oli tarkoitus tehdä tämän asian ympärille keskit- 
tyvä juhlien ja erilaisten tilaisuuksien sarja. Ohjeissa kerrottiin 
aluksi, miten vuoden aloituskokoukset on järjestettävä, ja mitä 
muistoesineitä niissä oli jaettava. Kokouksissa oli muun mu- 
assa oltava esillä päivänsankarin kuvasta tehtyjä julisteita. 
Jokaiselle oli jaettava erikoinen mr. Watsonin ajatuksia sisäl- 
tävä Think-kirjanen jne. Kaiken piti huipentua joka maassa 
samana päivänä eli huhtikuun viimeisenä pidettävään juhla- 
päivälliseen, eli juuri silloin, kun tuo mainittu 40 vuotta tuli 
täyteen (112). Sitä ennen oli kuitenkin suoritettava monia 
muita juhlintaan liittyviä tehtäviä. 

Thos.J.Watsonin vuosien saatossa Think-lehdessä kirjoitta- 
mista palstoista parhaat julkaistiin erillisenä noin 50-sivuisena 
kirjasena, jota ohjeiden mukaan piti jakaa, paitsi henkilökun- 
nalle, myös asiakkaille, valtion johtohenkilöille, yliopistoille ja 
kirjastoille. 23.2. pyydettiin kiireellisesti tietoa, kuinka suuren 
määrän Suomen IBM tarvitsee tätä kirjasta. Kirjasesta kerrot- 
tiin, että se tullaan julkaisemaan useilla kielillä - tokkopa kui- 
tenkaan suomeksi. 

Helmikuun 24. päivänä todettiin, että on tullut aloitteita siitä, 
että yhtiön palveluksessa olevat yksityiset henkilötkin voisivat 
esittää onnittelunsa juhlivalle johtajalle. Kirjetulva olisi arvion 
mukaan ollut kuitenkin sellainen, että sen käsittely olisi tuotta- 
nut vaikeuksia. Sen tähden ehdotettiin, että kukin maa hankkii 
sopivia arkkeja, joista voidaan sitoa 24x31 sentin kirjoja. Ku- 
kin tytäryhtiön palveluksessa oleva saisi siten kirjoittaa 
onnittelunsa tällaisille arkeille, jotka jälkeenpäin sidottaisiin 
kirjoiksi. Kirjojen selkään tuli meillä painaa "IBM FINLAND as 

shown in the attached sketch”. Jos onnittelukirjeet kirjoitettai- 
siin maan kielellä, olisi jokaisen kirjeen mukaan liitettävä eng- 
lanninkielinen käännös, joka tuli liimata kirjaan kunkin 
onnittelun kohdalle. Ohjeen mukaan kirjat oli lähetettävä eh- 
dottomasti siten, että ne olisivat perillä ennen 30.4., jotta ne 
voitaisiin ojentaa päivänsankarille mainittuna juhlapäivänä 
(113). 

Samana päivänä edellisen ohjeen kanssa lähti uusi ohje, 
jonka mukaan kunkin maan tulisi lähettää jokin kirja, joka olisi 
laadultaan kyseisen maan kirjallisuuden huippua. Tämänkin 
kirjan koon tuli pysyä noissa jo aikaisemmassa yhteydessä 
olleissa rajoissa (24x31 senttiä). Lisäksi kirjan tuli olla aistik- 
kaasti sidottu ja osoittaa kunkin maan kykyjä kirjansidonnas- 
sa. Ohjeissa kuitenkin varoitettiin, ettei kirja saisi olla ylettö- 
män kallis keräilykappale. Kirjeen reunaan on kynällä kirjoitet- 
tu nimi Kalevala, joten se Suomesta sitten lähetettiin (114). 
Kirjojen lähettämiseen liittyy vielä sivujuonne. Niitä varten ni- 
mittäin teetettiin hollantilaisella taiteilijala Pam G. Rueterilla 
Thomas J.Watsonin erikois ex libris, jota jaettiin joka maahan 
käytettäväksi ainoastaan näihin kirjoihin. Kalevala ja onnittelu- 
kirja saapuivat perille hyvissä ajoin, kuten 19.4. tulleessa il- 
moituksessa kerrotaan. Kirjeessä kehutaan onnittelukirjan 
hienoa sidontaa ja arvaillaan, josko kannet olisivat oikeata 
poronnahkaa, joka kirjeen kirjoittajan mielestä lisäisi kirjan 
arvoa suomalaisena tuotteena (115). 

Juhlinta huipentui huhtikuun 30. päivään, jolloin joka maassa 
pidettiin juhlapäivälliset henkilökunnalle puolisoineen. Siltä va- 
ralta (niin kuin 14.4. kirjeessä hienosti lausuttiin), että jotkin 
maat haluaisivat lähettää juhlapäivällisiltä onnittelusähkeen 
päivänsankarille, se voitaisiin tehdä kirjeessä mainittuun 
osoitteeseen. Samalla todettiin, että muutamissa maissa ai- 
heesta halutaan tehdä lehdistötiedote. Sitä varten lähetettiin 
kullekin maalle New Yorkissa suunniteltu vastaava tiedote, 
jonka tietoja maissa voitiin käyttää hyväksi omaa tiedotetta 
laadittaessa. Samalla pyydettiin, että kukin maa lähettää 
juhlapäivällisistään ruokalistan ja lyhyen kuvauksen päivälli- 
sen kulusta valokuvineen New Yorkiin (116). 

Sitä ennen New York, joka ilmeisesti ei oikein uskonut mai- 
den kykyyn tiedottaa tällaisista asioista lähetti Associated 
Pressin ja United Pressin kautta oman lehdistötiedotteensa 
julkaistavaksi kaikkialla 1.5.1954. 

Koittihan se viimein tuo odotettu huhtikuun 30. päivä. Suo- 

men IBM:n henkilökunta puolisoineen kokoontui hotelli Käm- 
piin nauttimaan juhlapöydän anneista. Sitä ennen oli kuitenkin 
puheiden vuoro. B.Grönholm puhui raportin mukaan aiheesta: 
Thomas J.Watsonin elämä ja työ sekä hänen vaikutuksensa 
IBM:n kehitykseen. Henkilökunnan puheenvuoron käytti Ä 
Tjeder ja viimeiseksi puhui L. Hongell rouva Watsonille ja 
paikalla olleille puolisoille. Sitten oli ruokailun vuoro. Kun IBM:n 
sääntöjen mukaan sen järjestämissä tilaisuuksissa ei tuohon 
aikaan saanut tarjota alkoholijuomia, ja kun tilaisuus lisäksi 
filmattiin kokonaisuudessaan, jotta Mr.Watson saattaisi omas- 
sa toimistossaan katsella eri maiden juhlintaa, oli tarjottava 
ruokajuoma olut tuotava pöytiin lasikannuissa eikä tavan- 
omaisissa olutpulloissa. Mustavalkoisessa filmissä ei onneksi 
näkynyt juoman väri (117). 

M: Tl omas |. Watson 


Teidäneritlain menestyksellisen 
Johlajan UANNE 40-vuotispaivana 
Towolan Teille sydämmes ani onnca 

Thomas J. Watsonin onnittelukirjaan sidottavat arkit täyttyivät henki- 
lökunnan kirjoittamista teksteistä. Ajantarkkailulaitteiden myynnissä 
työskennellyt Pertti Öhmankin pääsi kirjoittamaan oman onnittelunsa 
talletettavaksi onnittelukirjaan. 

Tietokoneajan aamuhämärä 


Juhlien jälkeinen arki alkoi vilkkaalla toiminnalla, johon kuu- 
luivat normaalina osana myös asiakasvalitukset, kuten Oy 
Wilh.Schauman Ab:n valituskirje pysähtyneestä ulkokellosta 
osoittaa (118). Kauppa kuitenkin kävi ja uusia tuotteita tuli 
reikäkorttikonepuolella myyntiin. Sellaisia olivat esimerkiksi 
421 taulukointikone, joka korvasi jo 20 vuoden iän saavutta- 
neen 405:n, sekä kertolaskukoneet 626 ja jo ohjelma-askelin 
toimiva kertolaskukone 604. Myös entistä nopeampia lajitteli- 
ja- ja kollaattorimalleja saatiin tuotevalikoimaan. Yhtyneet Ku- 
valehdet oli puolestaan kiinnostunut 929-mallisesta osoiteli- 
pukkeiden kirjoittimesta, jolla olisi ratkaistu lehtien postitusli- 
pukkeiden teko-ongelma (119). 

Jo toukokuussa 1954 julkistettiin elektroninen tietojenkäsitte- 
lykone malliltaan 702. Vielä vuonna 1943 itse Thomas J. 
Watson arvioi, että koko maailman tietojenkäsittelyyn tarvittai- 
siin vain kolme tietokonetta. 50-luvun puolivälin jälkeen arviot 
olivat jo hieman muuttuneet, sillä Suomessakin tietokoneyh- 
distyksen suuret asiantuntijat arvelivat, että mahdollisesti 
Suomeenkin voitaisiin hankkia yksi tietokone, mutta se toki 
edellyttäisi kaikkien maan suurten yritysten tietojenkäsittelyn 
saamista tuon koneen käsiteltäväksi. Vuoden 1955 lopussa 
päätti pääyhtiö järjestää Euroopassa eri maissa 650-mallisen 
tietokoneen kursseja, joille Suomestakin saattoi lähettää asi- 
akkaita tutustumaan tähän uuteen tietojenkäsittelyn mahdolli- 
suuteen. Kursseja järjestettiin ainakin Saksassa, Ranskassa, 
Hollannissa ja Ruotsissa (120). Suomessa mietittiin. mitkä 
yritykset olisivat kiinnostuneet tällaisesta. Listalla olivat ehdok- 
kaina ainakin VR, Vakuutusyhtiöt Suomi ja Salama sekä Pää- 
esikunta, Wärtsilä, Ahlström, Strömberg, Valmet ja Rosenlew. 

Kun maailmalla julkistettiin tietokoneita mietittiin Helsingissä 
CE-koulutuksen järjestämistä omassa maassa ja käytiin sen 
puolesta kirjeenvaihtoa Pariisin kanssa. Valmisteltiin myös 
A.K.Watsonin 11-12. elokuuta tapahtuvan Suomen vierailun 
ohjelmaa (121). Huhuja kilpailevan yksityisen korttipainon pe- 
rustamisesta maahamme liikkui asiakkaiden joukossa. Pariisi 
oli vähintäänkin kiinnostunut asiasta ja määräsi paikallisen 
yhtiön seuraamaan tarkkaan tilannetta ja raportoimaan siitä 
tarvittaessa (122). 

Koneasiakkaita oli jo niin paljon eri puolilla Suomea, että 
huoltomiehiä oli suorastaan pakko sijoittaa muillekin paikka- 
kunnille kuin vain Helsinkiin. Monasti nämä yksinään toimi- 
maan joutuvat miehet tunsivat vastuun painavan melkoisesti. 
Totta kai Helsingistä oli saatavissa apua sitä tarvittaessa, 
mutta matkat olivat pitkiä ja vaativat aikaa. Kynnys avun 
pyytämiseen oli pakostakin korkea. Asiakkaillakin saattoi mo- 
nasti olla pinna kireällä, sillä kriittiset ajot, kuten palkkalasken- 
ta, oli pakko saada ajoissa suoritetuiksi (123). 

Rauma-Repolan konetarjouksen mukana ollut liite IBM:n ko- 
neasiakkaista Suomessa kertoo niitä olleen marraskuussa 
1954 kokonaista 79 yritystä. Seuraavana vuonna yhtiö haas- 
toi vakuutusyhtiö Teollisuus-Tapaturman asunto-oikeuteen, 
koska viimeksi mainittu oli sanonut irti IBM:n kanssa tekemän- 
sä vuokrasopimuksen Kasarminkadun tiloista. Oikeus määrä- 
si irtisanomisen mitättömäksi, mutta korotti tilojen vuokraa 
vallitsevaa tasoa vastaavaksi (124). Ilmeisesti oikeuteen 
mentiin juuri siksi, että molemminpuolisessa yhteisymmärryk- 
sessä olisi saatu virallinen lupa vuokran korottamiseen. 

Vuosikymmenen puoliväliin ajoittuu myös huoltomiesten etu- 
ja valvomaan perustetun yhdistyksen (EASE.) alku. Perusta- 
misvaiheessa yhdistyksen hallitus kutsuttiin yrityksen johdon 
puhutteluun, jossa yhdistystä arvosteltiin siitä, että sen perus- 
tajat eivät olleet ottaneet yhtiön johtoon yhteyttä ennen yhdis- 
tyksen perustamista. Joka tapauksessa yhdistys perustettiin 
ja se myös rekisteröityi (125). Lähinnä tuolloin esillä olivat 
palkka-asiat. Siihen taas löytyy selitys korkeasta inflatiosta, 
jonka ansiosta esimerkiksi valtion virkamiesten palkkoja saa- 
tettiin jonain vuonna korottaa yleiskorotuksen luonteisesti 
10-15%. Huoltomiehet kokivat tällaisessa tilanteessa jää- 
neensä palkkakuoppaan ja tuon asian todistamiseksi kerättiin 
sopivia vertailukohteita muista yrityksistä ja vastaavan perus- 
koulutuksen ammateista. Yhtiön johdolle osoitetun tätä asiaa 
koskevan kirjeen, joka ajoittui hetkiin ennen virallisen yhdis- 
tyksen perustamista on allekirjoittanut 26 huoltomiestä (126). 

Aluksi yhtiön johto ei tuntunut ottavan perustettua yhdistystä 
vakavasti. Neuvotteluja käytiin ja lupauksiakin annettiin, mutta 
myöhemmät pöytäkirjat kertovat, että niistä ei aina suinkaan 
pidetty kiinni. Tilastoja tutkittiin ja valmistettiin puolin ja toisin. 
Joskus tuntuu, että tilastoilla yritettiin jopa huijata, sillä esimer- 
kiksi insinööri Ahlmanin yhtiön puolesta laatima keskipalkka- 
laskenta todettiin EASE:n kokouksessa laadituksi siten, että 

kaikki alle kolme vuotta palveluksessa olleet oli jätetty siitä 
pois ja supervisorit eli piiripäälliköt oli lisätty tavallisten huolto- 
miesten joukkoon. Näin saatu keskipalkka oli tietenkin todelli- 
suutta korkeampi, mutta näytti paremmin olevan linjassa mui- 
den yritysten ja laitosten maksamien palkkojen kanssa (127). 

Vuosikymmenen loppuvuosina käytiinkin monia tiiviitä neu- 
votteluja yhtiön johdon ja EASE:n välillä. EASE:n kokouksissa 
väläyteltiin yhdistyksen alkuvuosina jopa lakkoasetta, mutta 
yhdistyksen johtokunta valitsi kuitenkin keskustelujen ja neu- 
vottelujen tien. Palkka-asiat ja kullekin kuuluvan työn tekemi- 
nen haluttiin pitää erossa toisistaan, koska siten uskottiin 
päästävän parempaan kokonaistulokseen. Toisaalta yhtiön 
johto uskoakseni oppi EASE:n toiminnan kautta, että muilla 
aloilla tehtyjä yleiskorotuksia on noudatettava järjestäytymät- 
tömänkin työnantajanakin, koska muuten joudutaan palkkoi- 
hin, joilla ei työntekijöitä houkutella alalle. Toisaalta ehken 
opittiin myös se, miten on toimittava järjestäytyneen vasta- 
puolen kanssa, vaikka sekin vielä vasta harjoitteli rooliaan. 
IBM:lle tällainen oli luultavasti tavallistakin hankalampaa, sillä 
järjestäytyneet työntekijät ja ammattiliitot olivat tuohon aikaan 
eräänlainen tabu, johon IBM suhtautui kaikin tavoin kielteises- 
ti. 

Yhtiön toimitusjohtaja vaihtui 1956. Einar Dickman siirtyi 
eläkkeelle ja Bengt Grönholm astui hänen tilalleen. Näin päät- 
tyi 18 vuotta kestänyt ensimmäisen suomalaisen toimitusjoh- 
tajan kausi ja alkoi uusi kausi, jolle sillekin ehti vuosien saatos- 
sa kertyä pituutta kokonaista 17 vuotta. 

Bengt Grönholmia pidettiin yleisesti todellisena herrasmiehe- 
nä, jonka esittämät moitteetkin olivat aina asiallisia ja korrekte- 
ja. Hänen käytöksestään sai helposti kuvan ujohkosta herras- 
miehestä, mutta toisenlaisiakin mielipiteitä esitettiin. Sanottiin, 
että hän oli päämäärätietoinen johtaja, joka ei halunnut suo- 
raan prässätä päätöksiään voimaan. Sen sijaan hän mielel- 
lään keskusteli asioista ja johdatti keskustelua siten, että joku 
muu esitti hänen kannattamansa ratkaisun. Sitten keskustelu 
jatkui hieman muusssa muodossa, kunnes joku ilmoitti hoita- 
vansa asian käytännössä (128). 

Maailmalla oli antitrustikoikeudenkäyntien aika. Sperry Rand 
haastoi IBM:n antitrustilakien rikkomuksista vaatien amerikka- 
laisen oikeuskäytännön mukaisesti mahtavia korvauksia. 
Vuoden 1956 aikana päästiin asiassa sopimukseen, jonka 
johdosta IBM, joka aikaisemmin oli vain vuokrannut reikäkort- 

tikoneitaan, ryhtyi myös myymään niitä. Tästä syystä muuttui 
myös World Traden käytäntö. Tähän asti se oli omistanut 
kaikki vuokratut koneet ja vuokrat maksettiin USA:n dollari- 
määräisinä. Muutoksesta eteenpäin paikalliset IBM-yhtiöt jou- 
tuivat ostamaan vuokraamansa koneet. Siirtyminen tapahtui 
vaiheittain siten, että tietystä päivästä lähtien uudet koneet 
ostettiin ja vanhat vuokralla olevat koneet säilyivät Foreign 
Departmentin omistuksessa niin kauan kuin ne olivat muutos- 
hetken asiakkaalla vuokralla. Suomessa uuteen järjestel- 
mään tältä osin siirryttiin vasta vuoden 1958 toukokuun alus- 
ta, koska sitä ennen oli sovittava asiasta Suomen Pankin ja 
muiden valuuttojen käytöstä vastaavien virkamiesten kanssa 
(129). 

Asiakkaille tarjottiin mahdollisuutta ostaa käytössään olevat 
koneet uusien koneiden hinnalla, josta vähennettiin 10% jo- 
kaista vuokrallaolovuotta kohden. Kuitenkaan mitään konetta 
ei voinut ostaa hinnalla, joka olisi pienempi kuin 25% uuden 
koneen hinnasta (130). 

Samoihin aikoihin laajennettiin sovellusalueita moniin eri 
suuntiin. Laskettiin neliöjuuria ja korrelaatioita sekä harrastet- 
tiin jopa tietynlaista tietojen kaukosiirtoakin. OTK esimerkiksi 
perusti keskusvarastoja, joissa toimitukset lävistettiin reikä- 
nauhalle, joka oli helppo lähettää Helsinkiin. Täällä reikänauha 
tuli muuttaa koneellisesti reikäkorteiksi. Sitä varten oli tilattu 
lävistyskone, johon oli asennettu myös reikänauhanlukija. 
Koneeseen kuului myös kytkintaulu, jolla lukemista ja reikä- 
kortin liikkeitä sekä kenttien etunollien täyttöä ohjattiin. Teori- 
assa kaikki oli hyvin, mutta käytäntö ei suostunut mukautu- 
maan teoriaan. Kun asiaa oli aikansa kokeiltu, päätti osasto- 
päällikkö kutsua IBM:stä apua kytkennän laatimiseen. Tapa 
nimittäin oli, että IBM vastaa tälläkin tavalla laitteiden toimivuu- 
desta. Asko Kousa sai tuon tehtävän hoitaakseen ja saapui 
eräänä päivänä mukanaan pätkä reikänauhaa ja kytkinpiirros. 
Hän suoritti kytkennän, pani taulun koneeseen ja selitti millai- 
sia kortteja siitä syntyisi. Valitettavasti koneen käynnistys 
osoitti, että kortteja kyllä syntyi, muttei sellaisia kuin myyjä oli 
väittänyt. Taulu pois koneesta, tutkailua ja muutaman tapsin 
siirtäminen. Uusi koe. Yhtä hullu tulos. Useiden yritysten jäl- 
keen Kousa ilmeisesti totesi, ettei tehtävästä tule mitään. 
Hän pakkasi tavaransa laukkuun, nousi ja sanoi vieressä 
istuvalle OTK:n pääoperaattorille: "No niin, kyllähän sinä nyt jo 
tämän osaat”. Pisti takin päällensä ja lähti (131). No, ratkesi- 

han sekin ongelma aikanaan. Koneesta saatiin ulos lopulta 
ihan tehtävän mukaisia kortteja. 

Sovellusalueiden laajennus kehitti eräänlaisen kytkentävirtu- 
oosien luokan, joista osa oli IBM:n osa taas asiakkaiden pal- 
veluksessa. Eräs tällainen virtuoosi oli IBM:n palveluksessa 
ollut Karlsson niminen henkilö. Koska yhtiössä oli myös Karls- 
son niminen myyjä, piti nämä kaksi jotenkin erottaa toisistaan 
puheessa. Niinpä kytkinvirtuoosi sai nimen Paperikassi- 
Karlsson, koska hän käytti mainitunlaista kassia salkkunaan, 
jossa oli niin tarvittavat käsikirjat kuin myös kaikki henkilökoh- 
taiset tavaratkin. Kaukaalla oli kerran jokin vaikean tuntuinen 
tehtävä, jota oma henkilökunta ei saanut ratkeamaan. Paikal- 
le siis kutsuttiin IBM:n myyjä Erkki Väliaho, joka otti mukaansa 
kyseisen Karlssonin ratkomaan tehtävää. Asiakkaan edustaja 
selosti tehtävän, mutta Karlsson ei näyttänyt reagoivan miten- 
kään. Niinpä asiakas yritti uudelleen vielä yksinkertaisemmin 
ja havainnollisemmin. Ei havaittavaa reaktiota. Viimein asia- 
kas hermostui ja kysyi, miten teille pitäisi selittää asiat, että te 
ymmärtäisitte ne? Puhukaa matematiikkaa. Se on universaali 
kieli, vastasi Karlsson. Siirryttiin puhumaan matematiikkaa, 
eikä aikaakaan, kun tarvittavat kytkennätkin oli tehty (132). 

Postisäästöpankissa yhä laajenevan tilimäärän hallinta rei- 
käkorttikoneilla, ja lähes vuosittaisten korkokannan muutos- 
ten aikana, alkoi osoittautua ylivoimaiseksi. Niinpä vuonna 
1957 ryhdyttiin pankissa vakavasti tutkimaan tietokoneesta 
mahdollisesti saatavaa hyötyä. Tätä varten lähetettiin apulais- 
johtaja Kalevi Tilli ja osastopäällikkö Sulo Rosengvist Englan- 
tiin ja Saksan Liittotasavaltaan tutustumaan tarjolla oleviin eri 
valmistajien laitteistoihin. Englannissa tutustumisen kohteina 
olivat Powers-Samasin ja Ferrantin tietokoneet ja Saksassa 
Stuttgartissa IBM:n laitteet. Tutustumismatkan jälkeen valinta 
kohdistui IBM:n 650-laitteistoon, jonka vuokrasopimus allekir- 
joitettiin 16.12.1957 (133). Laitteisto asennettiin asiakkaan 
käyttöön seuraavan vuoden aikana. Tosin Postisäästöpankin 
allekirjoittama tilaus ei ollut maamme ensimmäinen tietokone- 
tilaus, sillä Valtionrautatiet tilasi 650-Ramac-laitteiston kirjeel- 
lään 18.4.1957. Tätä laitteistoa ei kuitenkaan jostain asiakir- 
joista selvenemättömästä syystä asennettu koskaan (134). 
Ehkä syynä oli se, että IBM ei pystynyt toimittamaan levymuis- 
tilaitteistoja koko seuraavan vuoden aikana (135). 

Muutkin yritykset alkoivat kiinnostua tietokoneista. OTK tutki 
vuosikymmenen lopussa sekin useita mahdollisuuksia. IBM:n 

laitteista esillä olivat niin 650 kuin uutena koneena markkinoil- 
le tullut 305 Ramac, jossa oli levymuisti. Kilpailijoiden laitteis- 
toista tutustuttiin ainakin Siemensin 2000-sarjaan ja Helmuth 
Zusen kehittämiin koneisiin. Pääsin tuolloin tutustumaan en- 
simmäisen kerran IBM:n eettisiin sääntöihin. Osastopäällikkö 
Arvo Palo sanoi nimittäin kerran IBM:n myyjälle Hans Andersi- 
nille ilmeisesti leikillään, että OTK kyllä aikoi asentaa Siemen- 
sin koneen. Andersin kysyi välittömästi: Oletteko jo tehneet 
tilauksen? Palo ei vastannut, vaan jatkoi puhettaan, jolloin 
Andersin toisti kysymyksensä pari kolme kertaa, kunnes Palo 
vihdoin vastasi, ettei tilausta ollut tehty. Ihmettelin tuolloin, 
miksi Andersinin piti jankuttaa kysymystään useaan kertaan. 
Jälkeenpäin vasta tajusin, että kyseessä oli eräs IBM:n toimin- 
taperiaate. Kilpailijan saamaa sitovaa tilausta ei saanut yrittää 
mitätöidä myymällä sitä vastaan IBM:n laitteita. Vasta kun 
kilpailijan laitteet oli asennettu IBM:n myyjä sai jatkaa myynti- 
toimintaansa. 

EASE:n ja yhtiön johdon välit alkoivat uhkaavasti kiristyä 
vuoden 1957 puolessa välissä. Yhtiö ei nimittäin ollut korotta- 
nut huoltomiesten palkkoja vuoden 1956 yleislakon jälkeen 
maksettua 3/4% korotusta vastaavasti, vaan keskimäärin 
vain yhdellä prosentilla. Lisäksi oli jo jääty jälkeen muilla aloilla 
maksettu 6,3% korotus vuoden alkukuukausina. Niinpä EASE 
asetti yhtiön johdolle osoittamassaan kirjelmässä näiden ko- 
rotusten takarajaksi kesäkuun alun. Nyt alettiin jo puhua 
lakkoaseestakin vakavasti otettavana vaihtoehtona, vaikka 
kirjelmässä tyydytäänkin vain toteamaan, että "ellei ratkaisuun 
k.0. päivään mennessä päästä, päätettiin ryhtyä korotuksen 
saamiseksi lain suomiin toimenpiteisiin.” (136) Siitä huolimatta 
asiat olivat edelleenkin sopimatta vuoden lopussa. Tästä 
syystä huoltomiehet päättivät aloittaa täydellisen ylityö- ja päi- 
vystysseisauksen 28.12. klo 12.30. Seisokki kesti kaksi vuo- 
rokautta, jonka jälkeen toimitusjohtaja lupasi huoltomiehille 
5%:n yleiskorotuksen 1.1.1958 alkaen, jonka CE-kokous hy- 
väksyi samana päivänä (137). Enemmän tai vähemmän tu- 
lehtunut tilanne oli näin kestänyt lähes kolme vuotta, jos aika 
lasketaan EASE:n ensimmäisestä kirjelmästä yhtiön johdolle. 
(1.4.1955-31.12.1957) 

Vuoden 1958 projekteja oli konttoritekninen näyttely, jonka 
vetonaulaksi suunniteltiin 628-tyyppistä yleislaskukonetta. To- 
sin tuo eurooppalaisrakenteinen yleislaskukoneeksi sanottu 
laite tai laitteisto, jonka suunnitteluryhmässä Ranskassa Gun- 

nar Sjölundkin oli mukana, oli vasta prototyyppiasteella. Sen 
saanti näyttelyyn siis oli epävarmaa, joten vaihtoehtoisina 
suunnitelmina oli esitellä joko mallia 602A tai sitten mahdolli- 
sesti 604-tyyppistä konetta. Ilmeisesti loppujen lopuksi näyt- 
telyssä ei ollut esillä minkäänlaista laskentaa suorittavaa ko- 
netta, vaikka muuten esiteltiinkin sen hetkistä koneparhaim- 
mistoa alkaen 421 taulukointikoneesta (138). 

Muutos, jonka mukaan toukokuusta 1958 alkaen asiakkaille 
vuokralle asennettavat koneet oli ostettava tehtailta Suomen 
IBM:n omaisuudeksi, aiheutti tietenkin rahoitusvaikeuksia, joi- 
ta paikattiin pääyhtiöltä saaduilla lainoilla. Toisaalta myös osa- 
kepääoma korotettiin vastaamaan paremmin vallitsevia oloja. 
Nousu olikin suuri. Entisestä kymmenestä miljoonasta aina 
170 miljoonaan. Sitä ennen lainattuja rahoja maksettiinkin 
näin saaduista varoista jo loppuvuonna osittain takaisin (139). 
Sekään ei vielä riittänyt, vaan seuraavana vuonna (1959) 
Osakepääomaa edelleen korotettiin. Uusi luku oli nyt 255 
miljoonaa markkaa. 

Vuosikymmenen viimeisen vuoden alkaessa tehtiin organi- 
satiomuutoksia niin kuin asiaan aina kuuluu vuodenvaihtees- 
sa. Birger Törnblom nimitettiin DP Sales Manageriksi ja Klas 
Dickman siirtyi Tampereen BO Managerin tehtävästä Helsin- 
kiin vastaavaan virkaan. Tampereelle lähti puolestaan Olle 
Karlsson (140). 

Vuosikymmenen päättyessä saatiin vielä pari tietokonetila- 
usta. Sekä OTK että Elanto tilasivat kumpikin 305 Ramacin. 
Helsingin kaupungille tehtiin esimerkinomaisesti palkkalas- 
kentasovellus samoin 305 Ramarcille. Sitä käytiin koeajamas- 
sa asiakkaan edustajien kanssa ulkomailla, koska Suomessa 
ei ollut vielä ainoatakaan vastaavaa konetta asennettuna. 

Tietokone oli hiljalleen muuttunut käsitteeksi, josta kirjoitet- 
tiin, ja jonka hankkimista mietittiin useammassakin yritykses- 
sä. Tietokone nähtiin myös tieteellisen opetuksen ja tutkimuk- 
sen välineeksi. Teknillisen Aikakauslehden numerossa 21 
vuodelta 1958 julkaistiin Hans Andersinin laaja kirjoitus "Mate- 
matiikkakone operaatioanalyysin apuvälineenä”. Suomen 
IBM:kin totesi tarvitsevansa palvelukseensa systeemisuunnit- 
telijoita asiakkaidensa tueksi. Vuoden 1959 aikana sellaisiksi 
nimitettiin muutama henkilö omasta väestä ja lisäksi palkattiin 
pari henkilöä yhtiön ulkopuolelta, joten uudelle vuosikymme- 
nelle lähdettiin neljän systeemisuunnittelijan voimin. 

Oli kuljettu pitkä tie yhtiön pienestä, neljän hengen alusta 

noin 150 työntekijän yritykseksi. Samoin Suomi oli kulkenut 
ehkä vieläkin pidemmän tien edellisen vuosisadan lopun ja 
kuluvan vuosisadan alun agraariyhteiskunnasta teollistuneek- 
si valtioksi. Sitä kuvaa teollisuuden työntekijöiden luku, joka 
vuonna 18895 oli noin 30.000. Määrä oli kasvanut siitä 1960-lu- 
vulle tultaessa lähes 350.000:een (vuoden 1956 virallinen 
luku 318.569 henkeä). Tarve käyttää tietokoneita ja valmiudet 
myydä niitä olivat siis olemassa. Kun vuosikymmenen vaih- 
teessa julkistettiin 1401-sarjan laitteistot, kaikki edellytykset 
ensimmäiseen isoon muutokseen tietojenkäsittelyssä olivat 
olemassa. 


Ensimmäinen asennukseen johtanut tietokonesopimus allekirjoitettiin 
16.12.1957. Kuvassa vasemmmalta myyntijohtaja Birger Törnblom, 
kamreeri Sulo Rosengvist, allekirjoitusvuorossa oleva pääjohtaja 
Teuvo Aura sekä toimitusjohtaja Bengt Grönholm. Allekirjoitetun so- 
pimuksen mukaisesti asennettiin seuraavana vuonna PSP:n käyttöön 
maamme ensimmäinen 650-tietokone. 

1960-luku Tietokone muuttuu työkaluksi 


Eurooppalainen yleislaskukone 628, jota siis Gunnar Sjölund- 
kin oli mukana suunnittelemassa Ranskassa, jäi kaupallisesti 
1401:n jalkoihin, eikä päässyt ikinä markkinoille. Kokonaan 
hukkaan siihen käytetty suunnittelu ei kuitenkaan mennyt, sillä 
osia siitä käytettiin 1401:n rakentamisessa hyödyksi (141). 
1401:n rinnalle julkistettiin myös ensimmäinen matematiikka- 
kone 610, jonka katsottiin sopivan mm. Oy Kunnallistekniikka 
Ab:n tietojen käsittelyyn (142). Laitteistolle oli olemassa tuol- 
loin jo valmiita matemaattisia ongelmia ratkovia kirjasto-ohjel- 
miakin kolmisenkymmentä kappaletta, joten asiakkaan ei 
enää tarvinnut itse miettiä kaikkia ohjelmoinnin ongelmia 
(143). 

Kolme tietokonetta oli siis asennettuna Suomessa uuden 
vuosikymmenen koittaessa. Kaksi niistä käytti uutta levymuis- 
titallennusta, joka joissakin piireissä otettiin epäillen vastaan. 
Mietittiin, miten tieto säilyy tuollaisilla levyillä. Pahimmat kielet 
jopa epäilivät, että ainakin keskipakoisvoima pyyhkii talletetut 
bitit pois levyltä, joten siivooja saa iltaisin konehuoneessa 
lakaista lattialta suoranaisia bittikasoja. Kaikkiaankin keskus- 
telu magneettinauhojen käytöstä tallennukseen verrattuna 
levymuisteihin oli lähivuosina vilkasta. Jopa eri laitevalmistajat 
linjautuivat jompaan kumpaan ryhmään (144). Perusjako lie- 
nee ollut, että IBM suuntautui levymuisteihin ja muut magneet- 
tinauhoihin. 

Joskus jälkeenpäin on väitetty, että siirtyminen tietokoneisiin 
olisi ollut myös ohjelmallisesti suuri harppaus. Näin ei kuiten- 
kaan ollut. Jo reikäkorttikautena oli kokeiltu ohjelma-askelisia 
koneita, kuten 604. Toisaalta tehtävien vaatimien kytkentöjen 
teko reikäkorttikoneille oli loppujen lopuksi sama kuin ohjel- 
man käskyjen laatiminen. Vanhassa menetelmässä tehtävä 
suoritettiin kytkemällä tapseja sopiviin paikkoihin tauluun. Uu- 
dessa puolestaan tehtävä hoidettiin kirjoittamalla nuo samat 
asiat kynällä paperille. Niinpä suurin osa vanhoista UR-mie- 
histä siirtyi hyvinkin vaivattomasti uuteen ympäristöön. Poik- 
keuksen muodostivat vain ne, joille jo kytkennätkin olivat tuot- 
taneet vaikeuksia (145). 

Kirjoituskonepuolella tuotiin markkinoille mullistava tuote, ni- 

mittäin pallokone malli 72, jossa ei enää ollut liikkuvaa kirjoi- 
tusvaunua. Niinpä myyjät esittelivätkin sitä mielellään asiak- 
kaalle ovelalla tavalla. Kone asetettiin sihteerin pöydälle ja sen 
vierelle eli siihen, jonne normaalin kirjoituskoneen vaunu liik- 
kui, sijoitettiin kukkavaasi. Sen jälkeen myyjä ryhtyi esittele- 
mään konetta ja tietenkin myös kirjoittamaan sillä. Sihteeri 
kuin sihteeri ryntäsi tällöin siirtämään kukkavaasia, jottei se 
vaunun liikkuessa vain kaatuisi. Myyjä asetti vaasin takaisin ja 
jatkoi kirjoittamista. Totta kai koneessa oli konkreettisempiakin 
etuja. Kirjasinpallo oli helposti vaihdettava, joten samalla ko- 
neella pystyttiin kirjoittamaan useita kirjasintyyppejä, jopa 
kyrillistä tekstiä tai vaikkapa matemaattisia symbooleja muun 
tekstin joukkoon aina kunkin hetkisten tarpeiden mukaan. 
Kone oli myös aikaisempia malleja keveämpi ja helpompi 
käsiteltävä (146). Se ei tärinän vaikutuksesta liikkunut pitkin 
pöydän pintaa, kuten kirjasinvarsikoneet helposti tekivät. 

Toinenkin parannus sanojenkäsittelyn kentällä näki päivän- 
valon suunnilleen pallokoneen julkistamisen aikoihin. 1960-lu- 
vun alkuvuosina tuli nimittäin markkinoille myös IBM:n sanelu- 
kone. Se nopeutti niin esimiehen kuin hänen sihteerinsäkin 
töitä aikaisempaan verrattuna. Ei tarvittu enää sihteeriä otta- 
maan vastaan sanelua ja kirjoittamaan sitä pikakirjoituksella 
paperille sekä siirtämään sitten koukeroita kirjoituskoneella 
paperille. Riitti, kun esimies missä ja milloin tahansa saneli 
tekstinsä sanelukoneen mansetille, josta sihteeri sitten siirsi 
sen paperille siistissä konekirjoitusmuodossa. Niin esimies 
kuin sihteerikin saattoivat näin työskennellä kumpikin omaan 
tahtiinsa ilman, että toisen sen hetkistä työtä tarvitsi keskeyt- 
tää (147). 

1960 anottiin Suomen Pankilta lupaa lainata pääyhtiöltä 
650.000 dollaria kuuden prosentin vuotuisella korolla. Aikai- 
semmin oli jo otettu Pohjoismaiden Yhdyspankista kahdensa- 
dan miljoonan markan laina 8-12 vuodeksi, kuten lainaehdois- 
sa sanottiin. Tuotavien samoin kuin asiakkaalta toiselle siirty- 
vien vanhojen koneiden osto vaati rahaa (148). Aika ajoin 
kassavarat olivat todella kireällä. Siitä kertoo Märta Grandellin 
tarina havainnollisen kuvan. Hän oli saanut E.Mobergilta lu- 
van maksaa joitakin italialaisen tehtaan laskuja tietyllä sum- 
malla, koska kassavarat näyttivät riittävän siihen. Grandell 
valitsi summaa vastaavan määrän laskuja ja vai ne pankkiin 
maksettaviksi. Vasta palattuaan hän huomasi, että oli tehnyt 
desimaalivirheen valuuttamuunnossa. Maksettavaksi oli jätet- 

ty kymmenkertainen summa kuin mitä piti. Aamulla hän meni 
huolestuneena Mobergin luo kertomaan asiasta odottaen 
melko uutena työntekijänä ainakin haukkumisia, jollei suoras- 
taan potkuja. Moberg oli suhtautunut asiaan kuitenkin rauhalli- 
sesti, mennyt pankkiin ja tehnyt puuttuvalle summalle vekselin 
omissa nimissään ja siirtänyt rahan yhtiön tilille. Asiasta ei 
puhuttu sen koommin (149). Paitsi rahan ajoittaista kireyttä 
tarina osoittaa myös IBM:n suhtautumista henkilökuntaansa. 
Virheitä sai sattua, kunhan ne vain olivat opetukseksi itse 
kullekin ilman sen kummempia haukkumisia. 

Palvelukeskuskin alkoi tuntea tarvetta seurata aikaansa ja 
laati suunnitelmia 1401 tietokoneen hankkimiseksi ainakin 
Helsinkiin. Yleensä alkuvaiheissa myydyt asiakaskoneet oli- 
vat korttikoneita ilman magneettinauhoja tai levymuisteja, 
mutta palvelukeskukseen suunniteltiin magneettinauhalait- 
teistoa, joka sopisi paremmin moniasiakasympäristöön (150). 
Olihan talletettavana useiden asiakkaiden rekisterit. Magneet- 
tinauhoilla niiden talletus oli toki yksinkertaisempaa kuin reikä- 
korteilla. Vastaavasta syystä levymuistilaitteisto ei sopinut tä- 
hän tarkoitukseen, koska levytila oli suhteellisen rajoitettu, 
eikä vaihdettavia levystöjä tunnettu vielä. Todellisuudessa en- 
simmäinen palvelukeskuksen tietokone tuli kuitenkin ole- 
maan tavallinen 1401:n korttiversio. 

Tietokonepalvelu tilasi heti vuosikymmenen alkuvuosina 
1410-mallisen laitteiston, joka siihen aikaan edusti maassam- 
me todellista suurkonetta. Samalla tuli käyttöön Cobol-ohjel- 
mointikieli, joka osaltaan helpotti ohjelmointia. Ensivaiheen 
ohjelmat 1401-koneille oli tehtävä suoraan konekielellä, joka 
vaati hiukan ylimääräistä laskemista kirjoittamisen yhteydes- 
sä. 

Noissa ensimmäisissä 1401-laitteistoissa oli yleensä 4.000 
merkin muisti, josta 300 merkkiä oli varattu luku-, lävistys- ja 
kirjoitusalueiksi. Kun koneissa lisäksi ei ollut kerto- ja jakolas- 
kulaitetta, jouduttiin nuo laskutehtävät suorittamaan toistuvina 
yhteen- ja vähennyslaskuina. Muistitila oli monasti todella tiu- 
kalla. Ilman noita jo aikaisemmin mainittuja kytkentävirtuoose- 
ja, jotka nyt olivat siirtyneet ohjelmoijiksi ja suunnittelijoiksi, ei 
vaikeimmista tehtävistä olisi selvitty kunnialla. Muistin merkki- 
tilan säästäväinen käyttö vaati monenlaista kikkailua. Jokai- 
nen säästetty merkki oli usein kultaakin kalliimpi (151). Aikaa 
myöten muistitilat kasvoivat aluksi 8.000 merkkiin ja myöhem- 
min vielä siitäkin kaksinkertaiseksi. Samoin kerto- ja jakolas- 

kulaitteet tulivat koneisiin, jolloin nuokin tehtävät voitiin hoitaa 
yhdellä käskyllä. 

Myös teollisuussovelluksissa edistyttiin, kun markkinoille tuli 
prosessisovelluksiin sopiva 1710-laitteisto. Enso-Gutzeit oli 
ensimmäisiä, jotka ottivat tuon konemallin käyttöönsä (152). 
Sovelluksena Ensolla oli paperinvalmistuksen kosteuden ja 
neliöpainon säätö. Kyseessä oli läpimurto koko paperiteolli- 
suudelle, jolla pyrittiin kustannuksiltaan mahdollisimman edul- 
liseen tuotantoon. Vastaavia asioita ei olisi voinut optimoida 
käsin läheskään koneen tehokkuudella, joten laitteet var- 
maankin maksoivat itsensä tuotannon kustannussäästöinä 
moninkerroin takaisin. 

IBM:n palveluksessa olleet harvat systeemisuunnittelijat jou- 
tuivat hoitamaan mitä moninaisempia asioita ja sovelluksia. 
Esimerkiksi kirjoittajan vastuualueeseen kuuluivat noina vuo- 
sina mm. Helsingin Kaupunki (palkanlaskenta), vakuutusyhtiö 
Tarmo, lääketehdas Orion, Rosenlewin konepaja sekä yleinen 
veron ennakonpidätyksen laskeva ohjelma. Siinä sitä toisen 
asiakkaan sovellukset tukivat toisen asiakkaan luona tehtä- 
vää työtä. Sama tilanne oli kaikilla muillakin kolleegoillani. 

Veron ennakonpidätysohjelman laatiminen oli historia sinän- 
sä. Tehtävän saatuani otin yhteyttä johonkin verohallituksen 
osastopäällikköön ja pyysin audienssia. Kasvokkain sitten 
kerroin, mitä olin tekemässä. Reaktio oli yllättävä ja osoitti 
kuinka vähän tietokoneiden mahdollisuuksista monessakin 
yrityksessä tai virastossa tiedettiin tuohon aikaan. Välitön re- 
aktio nimittäin oli: Voi poikaparka, ei veronpidätystä voi laskea 
matemaattisesti. Kun totesin, että tehdäänhän se nytkin lopul- 
lisessa verotuksessa tavalla tai toisella, tuli lisäargumentti: 
Mutta ei se ole matemaattinen vaan poliittinen kaava, jolla 
vero lasketaan. Sain kuitenkin luvan tehdä "turhaa? tutkimus- 
tani ja kysellä virkailijoilta tarvitsemiani tietoja. Lopputulos oli, 
että matemaattinen kaava täydennettynä muutamilla vakioilla 
toimi vallan hyvin, jopa niin hyvin, että vakioita vuosittain 
muutellen sekä verovähennyksiä lisäillen ja poistaen tuo oh- 
jelmanpätkä toimi parikymmentä vuotta eri asiakkaiden käy- 
tössä. 

Yleisesti ottaen atk tunnuttin kuitenkin hyväksyttävän ja sen 
mahdollisuuksia eri toimintoihin pyrittiin kehittämään. Siitä esi- 
merkkinä on IBM:n Helsingin Poliisilaitokselle lähettämä tie- 
dustelu, jossa kysellään, mitkä ovat henkilöllisyystodistuksen 
määritelmät, koska ollaan suunnittelemassa yritysten käyt- 

töön sopivaa tietokoneella luettavaa henkilökorttia. Sen halut- 
taisiin olevan sellainen, että se kävisi laajemminkin henkilöto- 
distuksesta (153). 

60-luvun alun eräänlaisia kummajaisia olivat 3000-sarjan 
koneet. Ne olivat pieniä pöydällä pidettäviä Euroopassa suun- 
niteltuja reikäkorttikoneita, jotka oli tarkoitettu tavallista reikä- 
korttiasiakasta pienempien yritysten käyttöön. Vuokrakin oli 
puristettu kohtuullisen alas, joten niitä olisi voinut pitää oman 
aikansa mikroina. Niissä käytettävä reikäkorttikaan ei ollut 
samanlainen kuin muissa reikäkorttikoneissa vaan pituudel- 
taan suunnilleen puolet, johon tilaan mahtui 45 saraketta tie- 
toa. Konesarjalle oli myös suunniteltu valmiita sovelluksia, 
joita oli tarkoitus myydä koneiden ohella. Asikkaalle ei siis olisi 
jäänyt tehtäväksi muuta kuin pistokkeen laitto seinään. Malli- 
kappale laitteistosta oli Suomessakin nähtävillä ja asiakkaita- 
kin tuntui löytyvän aina sopimuksen tekoon asti. Valitettavasti 
vain laitteiden konstruktio ei toiminut halutulla tavalla ja toi- 
saalta uuteen ajatteluun perustuvien reikäkorttilaitteiden tuo- 
minen markkinoille tietokoneiden joukkoon tuntui jotenkin 
myöhäsyntyiseltä (tai liian aikaiselta, jos ajatellaan mikrojen 
kannalta) (154). IBM vetikin tämän tuotesarjan markkinoilta 
maaliskuussa 1962. Suomessakin oli ennätetty solmia 28 
asiakkaan kanssa sopimus 3000-sarjan toimittamisesta, joten 
mietittävää riitti, koska jokaiselle asiakkaalle oli yritettävä löy- 
tää jokin muu mahdollisuus tehtävien hoitamiseen (155). 

Yhtiön henkilömäärän kasvaessa voimakkaasti tuli Kasar- 
minkatu 44:ssä tilasta puutetta. Kaikille ei edes löytynyt istu- 
mapaikkaa saati sitten pöytää. Koin itsekin tuon kohtalon 
taloon tullessani. Meitä oli kokonaista kolme systeemisuunnit- 
telijaa taistelemassa paikasta yhteisen kirjoituspöydän äärel- 
lä. Oli tultava aikaisin aamulla töihin, jotta sai istumapaikan. 
Onneksi muutto parempiin tiloihin oli kuitenkin edessä. Man- 
nerheimintie 8:ssa tilat olivat suorastaan mainiot ja ennenkaik- 
kea niitä oli edelliseen paikkaan verratuna ruhtinaallisesti. Kun 
muutto oli tapahtunut, voitiin Kluuvikadun tilat antaa kokonaan 
koulutuskeskuksen = käyttöön. Palvelukeskus puolestaan 
muutti Erottajalle ja korjauspaja Ruoholahdenkadulle. Muutto- 
ja siis riitti. Se taas johtui siitä, että eri toiminnot olivat kasva- 
neet voimakkaasti samoin kuin henkilökuntakin. Vuoden 1961 
lopussa henkilöluku oli jo kokonaista 284, jossa kasvua edelli- 
sestä vuodesta oli 42 (156). 

1961 saatiin taas pääyhtiöltä laina. Tällä kertaa summa oli 

450.000 dollaria, jonka nostamiseen myös saatiin Suomen 
Pankin lupa. Laina nostettiin kahdessa erässä 350.000 dolla- 
ria helmikuusssa ja 100.000 elokuussa. Lainan tarve johtui 
jälleen eri maiden tehtailta tuotavista koneista aiheutuvista 
maksuista (157), joiden koneiden tuotot vuokrien muodossa 
tulisivat yhtiölle vasta vuosien mittaan. Kassaan ei siis tullut 
tarpeeksi tuottoja ja tästä syystä syntyi kassavarojen puute. 

Saman vuoden ulospäin näkyvä projekti oli osallistuminen 
Amerikan näyttelyyn, jossa esillä oli ensimmäisen kerran tieto- 
kone 1401, jota esiteltiin havainto-ohjelmin koko näyttelyn 
ajan. Ongelmana olivat innokkaat katsojat, jotka halusivat 
tutustua lähemmin reikäkortteihin. Näyttelyssä esittelijänä ol- 
lut Raimo Ylätalo kertoi näyttelyn jälkeen hermostuneensa 
kerran. Hän oli juuri pannut ohjelmapakan koneen syöttöloke- 
roon, kun joku katselija kohotti osan pakasta pois ja otti ohjel- 
man välistä pari reikäkorttia tutkittavakseen pudottaen samal- 
la kohottamansa pakan osan takaisin. Kortit olisi tietenkin ollut 
helppo ottaa katselijalta takaisin, mutta mihin väliin ne tuli 
sijoittaa ohjelmassa, oli jo toinen kysymys. Ylätalo kertoi tuos- 
sa tilanteessa ratkaisseensa asian ojentamalla koko ohjelma- 
pakan tuolle katsojalle sanoen, että saat koko pakan, koska 
olet kiinnostunut näistä. 

Vuoden 1962 alussa reikäkortti- ja tietokoneasiakkaiden 
määrä oli kasvanut jo lukuun 165 (158). Matemaattisten so- 
vellusten ratkomiseen oli julkistettu uusi kone 1620. Tällainen 
oli hankittu myynnin käyttöön esittelykoneeksi, mutta samalla 
sitä käytettiin myös asiakkaiden tehtävien ratkomiseen palve- 
lukeskustyyppisesti (159). 

Huolenaihe vuosikymmenen alkuvuosina tuntuu olleen pal- 
velukeskuksen kannattavuus, joka johtui osin alhaisesta 
myynnistä ja osin organisation ongelmista sekä palvelun laa- 
dun puutteista. Parannuskeinoina nähtiin yleissovellusten ke- 
hittäminen, tukiryhmän perustaminen SB-myyntiin, myyntikil- 
pailut, mainoskampanjat jne. Todellisuudessa SB-kaupat oli- 
vat usein liian pieniä, jotta myyjä olisi kiinnostunut käyttämään 
aikaansa niihin. Lisäksi kilpailu yksityisten palvelukeskusten 
taholta oli kovaa hintakilpailua, osin jopa kannattamattomiin 
kauppoihin johtavaa (160). 

Työn vastapainoksi tarvitaan aina virkistävää harrastustoi- 
mintaa. Sellaista oli tarjolla, kun Suomen IBM järjesti pohjois- 
maiset Ibmiadit Helsingissä Velodromilla kesällä 1962. Ohjel- 
malehtisen mukaan lajeja ei näissä kisoissa ollut kuin kaksi 


54 


nimittäin jalkapallo ja käsipallo. 

Muita vuoden tapahtumia olivat mm. IBM:n keskuksen Sinik- 
ka Karttusen (myöhemmin Kallio) toinen sija miss Puhelinääni 
kilpailussa, johon osallistui kaikkiaan 150 yrityksen keskuk- 
senhoitajat. Tilanpuute oli jatkuvasti kova. Haettiin ja löydettiin 
uusi tiloja milloin henkilöstöosastolle, milloin SB:lle. Yhtiön 
toimintojen hajautuminen eri puolille kaupunkia oli omiaan 
vaikeuttamaan toimintaa silloin, kun asian hoitaminen vaati 
henkilökohtaista tapaamista. 1401 sai pikkuveljen, kun 1440 
julkistettiin lokakuussa. Marraskuussa käytiin kirjeenvaihtoa 
Pariisin kanssa toimihenkilöiden asuntolainoista ja niistä mah- 
dollisuuksista, joita yhtiöllä on tukea oman asunnon hankintaa 
(161). 

Koko vuosikymmenen alku käytiin eri tasoilla kirjeenvaihtoa 
pääesikunnan toivomuksesta saada erikoistietokoneita ilma- 
puolustuksen käyttöön. Tarve tällaiseen oli syntynyt uusien 
hävittäjien käyttöönotosta sekä rauhansopimuksen tulkinnan 
muuttamisesta siten, että se salli mm. ilmatorjuntaohjusten 
hankkimisen. Asiasta on säilynyt paitsi Suomen IBM:n ja 
Pariisin välistä kirjeenvaihtoa myös Pariisin ja New Yorkin 
keskinäisiä arveluita ja mielipiteitä. Asia ei suinkaan ollut yk- 
sinkertainen ratkaistavaksi, sillä tällaiseen myyntiin oli saatava 
esimerkiksi USA:n puolustusministeriön lupa. Osaltaan asian 
pitkittymiseen monivuotiseksi kirjeenvaihdoksi vaikutti myös 
erinäisten väliportaan henkilöiden kiertely ja kaartelu asiassa 
(162). Kesän alussa 1963 oli vihdoin päästy niin pitkälle, että 
asiasta laadittiin suomessa sopimusluonnos. Vielä heinä- 
kuussakin asia oli kuitenkin auki. Pääesikunnasta oli toki vie- 
railtu IBM:n laboratorioissa Ranskassa, mutta toisaalta odo- 
tettiin USA:n viranomaisten tällaisen järjestelmän kaupan 
sallivaa lupaa. Kilpailijana esiintynyt Elliot puolestaan oli va- 
kuuttanut, että heidän puolellaan ei mitään lupaongelmia 
esiinny. Valitettavasti säilynyt dokumentaatio päättyy tähän, 
joten asiapapereista ei voida varmistaa, että tehtävä olisi kos- 
kaan todella suoritettu. 

Vuosikymmenen puolivälissä kilpailu tietokonemarkkinoilla 
oli kiristymässä. Saatavilla oli usean valmistajan koneita, jois- 
ta voidaan mainita saksalaisvalmisteiset Helmuth Zusen 
Z-sarjan koneet, Siemensin 2002 sekä ainakin amerikkalais- 
ten valmistajien Burroughs ja englantilainen Elliot. Kilpailuti- 
lanteissa alettiin puhua kotimaisuudesta, vaikka kaikki laitteet 
olivatkin tuontitavaraa. Eräitä koneita möi kuitenkin kotimai- 

sessa omistuksessa oleva yritys. Kilpailu koveni, mutta siitä 
oli se hyöty, että IBM:kin ryhtyi ajattelemaan, miten me puolus- 
tamme kotimaisuutta. Todettiin, että se on tehtävä vasta- 
ostoilla. Kankaan paperitehdas kyllä vei reikäkorttikartonkia 
vuosittain noin 3 miljoonan dollarin edestä, mutta juuri muuta 
ei asian hyväksi oltu aikaisemmin tehtykään (163). Vaikka 
todettiin, että jokaisesta IBM:n ansaitsemasta markasta jää 
Suomeen 61,7 penniä, ryhdyttiin vakavasti etsimään alihank- 
kijoita IBM:n Euroopan tehtaille. Vastaostojen määrä alkoikin 
nopeasti kasvaa ja niiden kautta saatettiin todistella IBM:n 
*kotimaisuutta”. Aika ajoittain ruohonjuuritason tarkkailijasta 
kuitenkin tuntui, että toimittajan valinta tapahtui kuin Lasse 
Lehtisen kirjassa Uskottu mies (164). 

Viikkosanomat Oy:n lehden levikki oli kasvanut sellaiseksi, 
että mahtavan postituslipukemäärän tuottaminen vanhoilla 
menetelmillä ei ollut kovinkaan helppo tehtävä. Niinpä ratkai- 
suksi löydettiin tietokoneistettu järjestelmä. Aluksi ajot päätet- 
tiin suorittaa IBM:n palvelukeskuksessa, jolle tämä työ oli suu- 
rin toistuva tietokoneajo siihen astisessa historiassa. Tilaaja- 
kannan käsittely oli hankalaa kaikkine lisäyksineen, poistoi- 
neen ja osoitteenmuutoksineen. Ohjelmat eivät nekään aina 
toimineet parhaalla mahdollisella tavalla. Niinpä eräs asiakas 
kirjoitti lehdelle, että hän saa jatkuvasti lehtensä kahtena. 
Asiasta tehtiin korjausvienti systeemiin. Muutaman viikon 
päästä sama ilmeisen huumorintajuinen asiakas kirjoitti, että 
nyt hän saa lehtensä nelinkertaisesti, mutta enää hän ei valita, 
koska jatkuvilla valituksilla ja niistä johtuvilla kaksinkertaistu- 
misilla hän saa pian autokuormallisen Viikkosanomia kerralla 
(165). 

1401- ja 1410-mallit vanhentuivat, kun markkinoille tuli 
360-sarjan mallit 30 ja 40 sekä syksyllä malli 20. Tosin edelli- 
sen sukupolven koneet säilyivät vielä vuosia monen asiak- 
kaan käytössä. Vaikka uudet koneet julkistettiin 1964 alussa, 
niiden saatavuus oli sinä vuonna olematon. Vain muutamia 
kokeilumalleja oli saatavissa. Varsinainen tuotanto pääsi al- 
kuun vasta seuraavan vuoden kolmannella neljänneksellä 
(166). Pitkään siis myytiin vain toiveita ja olettamuksia laittei- 
den sijasta, sillä tuotanto oli melko pientä. Vuonna 1965 val- 
mistui kaikki mallit mukaanlukien vain 89 laitteistoa ja seuraa- 
vana vuonna 675 laitteistoa, joka koko maailman tarpeisiin oli 
vieläkin vähäistä (167). 

Muutenkin uusia koneita tuli markkinoille. Vuoden 1964 lop- 

pupuolella julkistettiin prosessinohjauslaitteisto 1800, jota 
Suomessakin myytiin seuraavina vuosina useita kappaleita 
erilaisiin prosessinohjaustehtäviin (168). 

Kirjoituskonepuolen huoltomiehet järjestäytyivät ja rekiste- 
röivät yhdistyksensä, jota johto ei etukäteen uskonut tapahtu- 
vaksi. Tällainen ennakkotieto oli välitetty myös Pariisiin, joka 
tarkkaan seurasi kaikkia mahdollisia ammattiliittotoimintaan 
viittavia elkeitä eri maissa. Kun tapahtunut sitten kerrottiin 
Pariisiin, oli tuloksena kiukkuisen tuntuinen vastauskirje, jossa 
maan johdon arvostelukyky tällaisissa asioissa asetettiin ky- 
seenalaiseksi (169). Kirjoituskoneiden myynti oli voimakkaas- 
sa kasvuvaiheessa tuohon aikaan. Esimerkiksi vuoden 1964 
myynniksi arvioitiin 551 konetta, joista kesäkuuhun mennessä 
oli myyty jo 210 konetta (170). Uutena tuotteena tuli markki- 
noille magneettinauhaa käyttävä automaattinen kirjoitusjär- 
jestelmä MT/72 (171). 

Ajantarkkailulaitteiden tuotanto ja myynti lopetettiin maail- 
manlaajuisesti vuoden 1963 lopussa. Näin tuotelinja, joka oli 
melkoiselta osin rahoittanut yhtiön alkuvuosien toimintaa, oli 
saavuttanut tiensä pään (172). Oli syntynyt uusia tuotteita, 
jotka tekivät kellot sopimattomiksi yhtiön tuleviin tuotesuunni- 
telmiin, ja toisaalta itse laitteiden myynti myös osoitti hiipumi- 
sen merkkejä. 

Myyntimiehet muuttuivat myyntineuvottelijoiksi vuoden 1965 
alusta. Tästä kertoo myyntijohtaja Hans Andersinin IBM 
DP-Sales management- tiedotus 29.1.1965 (173). Ehkä uusi 
titteli toi hieman arvovaltaa myyjän asiakaskontakteihin. Tosin 
monessa tapauksessa tittelistä välittämättä monivuotinen 
myyntineuvottelija oli asiakkaansa tuttava monellakin tavalla 
ja pystyi toimimaan ja esiintymään asiakkaan kone- ja sovel- 
lussuunnitelmissa asiantuntijana. 1970-luvun toimintatapojen 
murroksessa tämä osittain unohdettiin. Samalla kadotettiin 
osittain tuntemus asiakkaan ongelmakenttään, jota tiuhat piiri- 
vaihdot vielä osaltaan tehostivat. Eläkesysteemin Pauli Immo- 
nen kertoi eräänä 1970- luvun keväänä, kuinka hänen luo- 
naan oli edellisellä viikolla käynyt kaksi IBM:n myyjää 
esittäytymässä. Toinen oli piirin vastaanottava ja toinen sen 
luovuttava myyjä, jolla ei aikaisemmin ollut aikaa käydä esit- 
täytymässä. 

Vuoden 1965 marraskuussa IBM:ltä pyydettiin tarjousta tu- 
losten tiedottamisesta seuraavan vuoden heinäkuussa pidet- 
tävistä eduskuntavaaleista. Edellytyksenä pidettiin tarvittavi- 


M 


en koneiden siirtämistä tulospalvelun ajaksi Pasilaan. Aluksi 
IBM — kieltäytyi moisesta tehtävästä vedoten lyhyeen 
valmistautumisaikaan, vaikka taustalla oli pelko huonosta 
mainoksesta, jos laskenta epäonnistuu. Myöhemmin mieli kui- 
tenkin muuttui ja laskentakeskukseksi ehdotettiin IBM:n pal- 
velukeskusta, josta tulokset siirrettäisiin päätteelle Pasilan 
studioon (174). Sopimukseen päästiin ja vaaliyö sujui valta- 
vasta etukäteisjännityksestä huolimatta aivan mainiosti, jopa 
niin että Yleisradio kirjoitti vaalien jälkeen olevansa kiinnostu- 
nut myös seuraavien kunnallisvaalien ääntenlaskennan hoita- 
miseen samalla tavalla (175). 

Vaalivuonna IBM saavutti yhden tavoittelemansa rajapyykin, 
nimittäin miljoonan asennetun tai tilauksella olevan DP-point- 
sin rajan. Tarkalleen sanoen tuo raja ylitettiin 10.5.1966 (176). 
Pointsi oli tuon ajan mittari ja yksi pointsi vastasi kymmentä 
dollaria laskutusta. Pienestä alusta oli tasan 30 vuoden aikana 
kasvettu siis melkoiseksi yhtiöksi. 

Kaikenlaista kehitystä tapahtui. Luotiin muun muassa suo- 
menkielen tavutusohjelma, jonka tekemistä tähän saakka oli 
pidetty lähes mahdottomana, koska arvioijien mukaan suo- 
menkieli on niin kovin säännötön. Ajatuksellinen sulku purkau- 
tui kuitenkin, kun asiaan tarttui ulkomainen henkilö, W.H. Ver- 
million, joka ratkaisi ongelman tekemällään ohjelmalla. Loppu- 
jen lopuksi kysymys ei edes ollut vaikeasta asiasta, kun vain 
tajusi ratkaisun. Tavuviivanhan voi pääsääntöisesti panna 
aina vokaalia edeltävän konsonantin eteen. 

Sanojenkäsittelypuolelle palkattiin vuosikymmenen loppu- 
puolella johtotehtävään ruotsalainen Guido Ferraresi, joka 
epäilemättä toi tälle vaikealle ja kilpaillulle toiminta-alueelle 
uutta pontta. Opittiin asiakaskäsittelyä ja myyntitapoja, joita 
omin voimin ei ehken olisi huomattu ottaa käyttöön. Samaan 
aikaan alettiin myöntää ensimmäisiä henkilökunnan alennuk- 
sia. Kirjoituskoneita nimittäin sai tuolloin ostaa omaan yksityis- 
käyttöön 20% prosentin alennuksella (177). 

Myös taloushallinnon puolella tarvittiin pääyhtiön mielestä 
parannusta moniin asioihin. Parannusohjelmaa hoitamaan tuli 
USA:sta Paul Feeney, joka toimi vuosikymmenen loppupuo- 
lella Suomen IBM:n controllerina. Monelle Feeney oli ensim- 
mäinen jokapäiväisen elämän kontakti amerikkalaiseen elä- 
mäntapaan. Huomiota herätti vaikkapa hänen tapansa nauttia 
ruokajuomana Coca Colaa. 

Hallituksen uusi jäsen Teuvo Aura osallistui ensimmäisen 

kerran hallituksen kokoukseen 4.4.1967. Yhtiön osakepää- 
omaa korotettiin 3.250.000 markasta 5.350.000 markalla 
(178). Uusi osakepääoma oli siis korotuksen jälkeen 
8.600.000 markkaa. 

12.10.1967 suoritettu Suomen markan suurdevalvointi sotki, 
paitsi siihen valmistautumattoman talousosaston työt, myös 
voimakkaasti myynnin. Varsinainen koneiden myyntihän ta- 
pahtui edelleenkin dollarimääräisin hinnoin, jotka näin nousi- 
vat välittömästi devalvatioprosentin verran. Vuokriinkin koro- 
tus kohdistui täysimääräisenä — tosin muutaman kuukauden 
viiveellä (179). Niinpä devalvatiovuoden myynti jäikin alle ta- 
voitteensa. Seuraavan vuoden liikevaihto osoitti tosin mark- 
kamääräisenä voimakastakin kasvua, mutta devalvation ansi- 
osta vaikutus dollarimääräiseen tulokseen oli lievästi sanoen 
ikävä. Kesti aikaa, ennen kuin uusiin hintoihin ja vuokriin oli 
totuttu asiakkaiden keskuudessa. Toisaalta säännöstelytalou- 
dessa edelleenkin elävässä maassa saatiin käydä pitkiä ja 
monimutkaisiksi muodostuneita keskusteluja mm. Suomen 
Pankin kanssa, ennen kuin lupa mahtaviin, mutta tarpeellisiin, 
hinnan- ja vuokrankorotuksiin saatiin. 

Vuosikymmenen lopussa tuli esille kysymys antaa ylimmän 
johdon jäsenille käyttöön yhtiön auto. Asiasta käytiin kirjeen- 
vaihtoa Pariisin kanssa ja ehdolla tällaisiksi autonkäyttäjiksi oli 
kokonaista yhdeksän henkilöä alkaen toimitusjohtajasta. 
Muut kaikki olivatkin sitten toimitusjohtajalle raportoivia. Sen 
alemmaksi organisatiossa ei tuolloin varmaankaan olisi edes 
päästy Pariisin luvalla sen verran uutta autoetu oli koko Eu- 
roopassa (180). 

Vanhentuneiden 1440-laitteistojen, jotka muuten olisivat jou- 
tuneet hajoitettaviksi, luovuttaminen lahjoituksina opistotason 
laitoksille käytettäväksi opetuksen apuvälineinä keskustelutti 
myös tuohon aikaan (181). 

Yhtiön toimitusjohtajalle Bengt Grönholmille myönnettiin 
kauppaneuvoksen arvonimi (182). 

Systeemi/3 pienine 96 sarakkeen kortteineen näki päivänva- 
lon (183). Aikaisempiin tietojenkäsittelyjärjestelmiin verrattuna 
halpa ja vähän tilaa vaativa laitteisto avasi kokonaan uuden 
markkina-alueen. Huomattavasti aikaisempaa pienemmät yri- 
tykset saattoivat nyt ryhtyä suunnittelemaan asioidensa hoita- 
mista tietokoneilla. Seuraavan vuosikymmenen alussa perus- 
tettiin jo oma piirikonttori hoitamaan tätä uutta asiakaskuntaa. 

Vuosikymmen loppui tavallaan Yhdysvaltain Oikeusministe- 

riön nostettua IBM:ää vastaan kanteen antitrustilain rikkomi- 
sesta. Tosin kalenterissa oli vielä muutamia kuukausia jäljellä, 
mutta muutos, joka johti liiketapojen uudelleen arvioimiseen 
oli kuitenkin alkanut (184). Ensimmäinen vaikutus oikeuden- 
käynnistä oli arkistoinnin laajentaminen koskemaan kaikkea 
yhtiössä tuotettuja kirjoitelmia ja laskelmia (185). Jopa kon- 
septit ja suttupaperitkin oli talletettava tilapäiseen arkistoon, 
jonka koko nopeasti laajeni valtavaksi. Myöhemmin tämä 
tallettaminen johti siihen, että sen purkautuessa seuraavan 
vuosikymmenen puolella arkistosta tuhottiin tuolta talletusajal- 
ta lähes kaikki. Kukaan kun ei olisi pystynyt valitsemaan tuos- 
ta valtavasta paperimäärästä säästettäväksi kelvollista aineis- 
toa. 


Vihdoinkin uuteen toimita- 
loon. Kirjoittaja rehjusta- 
massa tarpeellisia työpape- 
reitaan tulevaan työpis- 
teeseensä uuden toimitalon 
kolmannessa = kerroksessa. 
Laatikoiden kyljessä ole- 
vien merkkien mukaan toi- 
mipisteen koordinaatit oli- 
vat F2. 

1970-luku Uuteen business-maailmaan 


Edellisessä luvussa mainittu antrustioikeudenkäynti aiheutti 
monia asioita Suomessakin. Sen yhtiön kannalta kielteinen 
tulos olisi saattanut johtaa jopa yhtiön pilkkomiseen pienem- 
miksi yhtiöiksi, vaikka varsinainen syytös kai koskikin vain 
IBM:n tapaa hinnoitella asiat kokonaisuuksina. Laitteen vuok- 
raan sisältyi esimerkiksi tarvittava SE-palvelu samoin kuin 
laitteen huolto. Maiden yhtiöissä perustettiin suunnitteluryh- 
mät valmistelemaan toiminnan muuttamista sellaiseksi, että 
ainakin aikaisemmin vuokraan sisällytetyt eri elementit voitai- 
siin laskuttaa erillisinä kunkin asiakkaan tarpeiden mukaan. 
Vastaavasti kullekin elementille oli valmisteltava kustannusten 
seurantamenetelmä sekä käytetyn työajan raportointi. 

Tätä varten meilläkin perustettiin tällainen valmistelutyötä 
hoitava ryhmä, joka eristettiin kokonaan muusta organisatios- 
ta. Sijaintipaikakseen ryhmä sai tätä tarkoitusta varten vuok- 
ratun huoneiston Kalevankadulta Yrjönkadun kulmasta. Sen 
jäsenet eivät edes saaneet ruokatunnilla syödä muiden seu- 
rassa tai samoissa paikoissa. Ruokailu oli järjestetty hotelli 
Tornin kabinettiin ja yhtiö maksoi kustannukset. Totta kai täl- 
laista salaseuraisuutta ihmeteltiin, kuten Osmo Niemisen vuo- 
den 1970 joulukronikkakin kertoo 
"Piiri pieni pyörii 
sukkasillaan hyörii 
Salaseura Disneylandin. 

Sinne kokos kovan bändin 
varmaan itse Roope-setä. 
Tarkoin valikoitsi keitä 
voitais ottaa luottohommiin 
ilman että menis pommiin 
kaupat enempää kuin huollot. 
Pienin riski, siispä puollot 
kirjoitettiin johtajille. 

Pantiin myöskin paperille 
vaitiolon salat julmat, 

jottei ulos vuotais pulmat.” 

Aikanaan ryhmä sai työnsä tehtyä ja vuoden 1971 alusta 
siirryttiin maailmaan, jossa uudet business-tavat olivat käytös- 
sä. Organisatiota muutettiin myös vastaamaan uusi liiketapo- 

ja. Muutoksella varmasti saavutettiin tiettyjä etuja, mutta sa- 
malla menetettiin osa niistä asiakaskontakteista, jotka aikai- 
semmin olivat tehneet IBM:läisestä asiakkaan sovellusten ja 
jokapäiväisten tilanteiden asiantuntijan ja myötäeläjän. Uu- 
dessa maailmassa monista eri kontakteista oli kirjoitettava 
lasku. Kun koneiden vuokrauksesta siirryttiin vuosien saatos- 
sa koneiden myyntiin yksinomaisena liiketapana, muuttuivat 
asiakasyhteydet entistä harvemmiksi. Kokonaispalvelun si- 
jasta ryhdyttiin yhä enemmän pelkiksi *rautakauppiaiksi”. Se 
antoi kilpailijoille etulyöntiaseman, jota myös tehokkaasti käy- 
tettiin hyväksi. 

S/3 myynnistä muodostettiin erillinen tytäryhtiö, GBG (Gene- 
ral Business Group), jonka toimitusjohtajaksi tuli Tapio Pyyk- 
kö. Sanojenkäsittelymyynti liitettiin tähän uuteen yhtiöön. Yhti- 
öön siis kuului kaksi divisionaa, joista S/3 myyntiä johti Jorma 
Partinen ja sanojenkäsittelylaitteiden myyntiä aluksi Apso Tu- 
runen, joka pian vaihtui Simo Näkiksi (187). S/3:n myynnissä 
liikuttiin kentällä, joka oli neitseellistä, eli asiakasehdokkaita oli 
riittävästi, koska 5-10 myyntineuvottelijalla oli katettavana 
koko maa. Jollei asiakasehdokas osoittanut suurta kiinnostus- 
ta S/3:n hankintaan jo ensimmäisellä kontaktikäynnillä, siirret- 
tiin hänet odottavien listalle. Epävarman asiakkaan vakuutta- 
minen kaupan kannattavuudesta vei sen verran aikaa, että 
siinä ehti hyvin solmia sopimukset kahden ehkäpä kolmenkin 
alttiimman asiakkaan kanssa, jolloin myyjä tietenkin sai myös 
paremman kokonaisprovision. Vuoden tavoitteet täyttyivät jo 
huhtikuun tasolla ja kokonaistulos oli usein 200-300%. Kaikki 
näytti hyvältä, mutta todellisuudessa harrastettiin eräänlaista 
ryöstöviljelyä. Suuremmalla myyntineuvottelijamäärällä olisi 
asiakaskenttä saatu peitettyä myyjien provisioiden kannalta 
tasapuolisemmin sekä ennen kaikkea kattavammin ennen 
kuin kilpailu näistä asiakkaista edes syntyi. 

Valitettavasti GBG-yhtiöstä ei ole jäänyt arkistoon mitään 
dokumentteja, lukuunottamatta DP:n ja GBG:n välisiä rajan- 
käyntejä koskevia pöytäkirjoja. Niitä tallessa on useitakin, sillä 
tottakai syntyi tilanteita, joissa oli päätettävä, kummalle jokin 
asiakas oikein kuuluu. Se, että asiakkaan luona liikkui kaksi 
kilpailevaa IBM-myyjää, oli luonnollisesti omiaan hämäämään 
asiakasta. Kaupankäyntitavatkin muodostuivat = erilaisiksi 
eroavasta tuotevalikoimasta johtuen. S/3-alueen myyntitavat 
lähenivät OP-myyjien myyntitapaa, kuten jo aikaisemmin on 
todettu. DP-myyntineuvottelijat sen sijaan toimivat vanhalla 

koetulla tavalla, joka päti isompienkin asiakkaiden parissa. 

Vuosittainen lahjoitusten lista oli näihin aikoihin pitenemässä. 
Eräänä vuosikymmenen vaihteen vuonna suurin lahjoitus oli 
keinomunuainen. Nyt lahjoituksista ei enää pidetty ääntä, ku- 
ten aikaisemmin neljäkymmentäluvulla. Riitti, kun tällaisesta 
suuremmasta lahjoituksesta kerrottiin henkilökunnalle pienel- 
lä tiedotteella (186). 

Henkilökunnan kasvu aiheutti sijoitusongelmia. Uusia tiloja 
vuokrattiin sieltä, mistä niitä onnistuttiin saamaan. Niinpä vuo- 
den 1970 lopussa IBM:ää oli jo kokonaista kahdeksassa pai- 
kassa ympäri kaupunkia. Siitä taas syntyi moninaisia ongel- 
mia. Esimerkiksi puheluiden määrä kasvoi, koska ei ollut enää 
mahdollisuutta tavata vaikkapa käytävällä ja hoitaa siinä asi- 
aansa. Linjat tukkeutuivat ja asiakkaat puheluineen joutuivat 
odottelemaan. Myös sisäisen postin määrä kasvoi samasta 
syystä (188). 

Yhtiön osakepääomaa korotettiin jälleen. Uusi luku oli jo 63 
miljoonaa markkaa. Nousu on ymmärrettävä, kun muistetaan 
millainen inflatio maassamme noina vuosina oli. Jo sen 
peittämiseen koneiden tuontihinnoissa ja toimintakyvyn säilyt- 
tämiseen tätä kautta tarvittiin yhä isompaa omaa pääomaa. 

Toimitusjohtaja vaihtui 1973. Vuosia tehtävää hoitanut Bengt 
Grönholm siirtyi eläkkeelle ja uudeksi toimitusjohtajaksi nimi- 
tettiin vuodesta 1970 varatoimitusjohtajana toiminut Olli Var- 
ho. 

Uusia laitteistoja julkistettiin. 360 muuttui uuden vuosikym- 
menen myötä 370:ksi. Laitteiden tehot kasvoivat. Samalla 
luovuttiin lähes kokonaan magneettinauhoista ja vallitsevaksi 
talletusjärjestelmäksi tulivat vaihdettavat levymuistit. Niiden 
rinnalle kehitettiin tosin myös massamuisteja, joissa oli vallit- 
seviin oloihin nähden valtava talletuskapasiteetti. 1970-luvun 
alkupuolen uusin tuotteisiin on myös luettava IBM:n oman 
kopiointikoneen tulo markkinoille (189). 

Johtoryhmässä tutkailtiin tarvetta ja mahdollisuuksia liittyä 
työnantajaliittoon. Helmikuussa todettiin, että asiaa valmistel- 
laan ja, jos liittymisestä on etuja, lähetetään Euroopan pää- 
majaan esitys liittymisestä (190). Tästä toteamuksesta heijas- 
tuu IBM:n halu yhtiökokonaisuutena pysyä tilanteessa, jossa 
sen enempää työntekijät kuin työnantajakaan eivät ammatilli- 
sesti liittoutuisi. Aika vain alkoi hiljalleen kasvaa tämän ajatte- 
lun ohi. 

Samoin tuumailtiin mahdollisuutta lahjoittaa käytöstä poistet- 

tuja reikäkortti- ja tietokoneita tekniikan museoon, kuten pro- 
fessori Jauhiainen oli ehdottanut (191). Tärkeimpänä asiana 
oli työlistalla kuitenkin oma toimitalo, sillä tilanne vaikeutui 
jatkuvasti. Toimitiloja oli ripoteltu pitkin kaupunkia keskustan, 
Lauttasaaren ja naapurikaupungin Espoon Tapiolan välille 
toistakymmeneen toimipisteeseen. Hallituksen kokouksessa 
todettiin, että yhtiö ja Helsingin Kaupunki olivat solmineet 
24.1.1973 sopimuksen toimitalotontista, jonka perusteella 
IBM voi ostaa kyseisen tontin käyttöönsä. Hallitus oli jo päättä- 
nyt ostaa tontin (192). Alkoi vuosia kestänyt työntäyteinen 
rupeama NOB-työryhmineen ja erilaisine toimintoineen, joi- 
den tuloksena vuosikymmenen loppupuolella henkilökunta 
saatiin pääsääntöisesti sijoitettua yhtiön omaan toimitaloon. 
Monien vaikeuksien kautta projekti kuitenkin eteni. Viivästytti- 
vät kuitenkin esimerkiksi rakentamiselle määrätty vuoden 
mittainen rangaistusvero samoin kuin Munkkiniemeläisten va- 
litukset toimitalon tuomasta häiritsevän runsaasta liikenteestä. 
Vuonna 1977 päästiin viimein siirtymään suunnitelmista ra- 
kentamiseen ja talon peruskivi muurattiin lokakuun 7. päivä- 
nä. Vuosikymmenen lopulla päästiin jopa muuttamaan omaan 
viiten huoneeseen ja keittiöön, kuten joku sattuvasti kuvasi 
avokonttoria. Tosin henkilökunnan lukumääräinen kasvu oli 
valmisteluihin tarvitun vuosikymmenen aikana ollut niin voi- 
makasta, että aivan kaikki eivät seuraavan vuosikymmenen 
alussa, eli muutaman vuoden kuluttua, enää mahtuneet näi- 
hin alkujaan kovinkin suurina pidettyihin tiloihin. 

Keskusteltiin monen muun asian ohessa myös ruotsalaisen 
Anders Thalmen yrityksestä kirjoittaa pohjoismaiden IBM-yh- 
tiöiden historia. Asia eteni käytännössä jonkin verran ja Suo- 
messa Kitty Bergman kokosi tuohon kirjaan tarvittavaa tietoa. 
Osa tuosta kerätystä aineistosta on onneksi säilynyt näihin 
päiviin saakka ja näin osaltaan auttanut tämän teoksen teke- 
mistä. Projekti jäi keskeneräiseksi, eikä siitä sinällään ole 
jäänyt mitään tulevien polvien käytettäväksi. 

Koneiden ja laitteiden ostohinnat muuttuivat dollarimääräi- 
sistä kotimaisiksi markoiksi. Kuukausivuokrathan olivat olleet 
markkoja jo useita vuosia (193). Samalla poistui mahdollisuus 
automaattisesti korottaa hintoja mahdollisen devalvation yh- 
teydessä. Samaan aikaan suunniteltiin Turun ja Tampereen 
palvelukeskusten muuttamista etäkäsittelyn palvelupisteiksi, 
joista tiedot välitettäisiin Helsinkiin käsiteltäväksi ja tulokset 
palaisivat linjaa myöten lähtöpaikkaan (194). 

Matkustussääntökin muuttui enää ei matkustettu laskun mu- 
kaan. Siirryttiin sen sijaan päivärahajärjestelmään. Monen 
matkustajan mieliharmina ollut kuittien kerääminen matkoilla 
oli näin tullut tarpeettomaksi (195). Vaatimattomammin mat- 
kustaneet hyötyivät uudesta järjestelmästä, kun taas kuluil- 
taan leveämpään matkustamiseen tottuneet tunsivat kärsi- 
vänsä asiassa. 

Vuosikymmenen lopulla yhtiö ja sen henkilökunta joutuivat 
kokemaan traagisen onnettomuuden. Toimitusjohtaja Olli Var- 
ho kuoli 3.10.1978 Rissalan lento-onnettomuudessa. Näin 
yhtiön kolmannen suomalaisen toimitusjohtajan kausi jäi vain 
viiden vuoden mittaiseksi (196). Uudeksi toimitusjohtajaksi 
nimitettiin Felix Björklund. 


Watsonit, isä ja poika, vierailivat useaankin kertaan Suomessa. Kuvas- 
sa Arthur K. Watson Tampereella 50-luvun puolivälissä. Kasvot kame- 
raan päin vasemmalta: Arthur K. Watson, Klas Dickman, Castaldi, 
rouva Sario, Börje Karlsson, tunnistamaton OP-myyjä sekä Heimo 
Kiiski. Etualalla selin Ilmari Sario, rouva Sahrberg, Bengt Grönholm 
sekä Watsonin seurueeseen kuulunut Ohlssen. 

Muuttuva yhtiö muuttuvassa maailmassa 


1980-lukuun liittyy kiinteästi kaksi sanoisinko mullistavaa asi- 
aa tai asiaryhmää. Ensinnäkin vuosikymmenen alussa julkis- 
tettiin PC:t, jotka mullistivat kaupankäynnin tietyiltä osin. Toise- 
na uutena asiaryhmänä vuosikymmenen aikana ryhdyttiin 
yhtiöittämään IBM:n toimintoja, niin kuin muuallakin tapahtui. 
Yhtiöittämisessa oli kokeilu tavallaan pakon edessä aloitettu 
GBG:n erottamisella DP:stä. Tuo suuntaus jatkui sitten IBM 
Tuotteiden Jakelu Oy:n perustamisella (197). Perustetun yhti- 
Ön tehtävänä oli "luoda ja kehittää jälleenmyyjien avulla tapah- 
tuvaa tuotemarkkinointia” (198). Lisää askelia samaan suun- 
taan otettiin kirjoittimia myyvän Lexmarkin muodostamisen 
yhteydessä. Suuntaus huipentui myöhemmin Responsorin ja 
Iscomin perustamiseen. Kaikissa näissä oli kysymys uuden 
toiminnan aloittamisesta, jota ei haluttu tehdä pääyhtiön puit- 
teissa, koska onnistumisesta ei oltu varmoja. Tällaisessa tilan- 
teessa olisi helpompi lopettaa erillinen yhtiö, kuin ryhtyä per- 
kaamaan vastaavia toimintoja laajemman organisation sisäl- 
tä. Toisaalta tuntui, että pääyhtiökään ei oikein ollut vakuuttu- 
nut esimerkiksi jälleenmyyntikanavan toimivuudesta, sillä esi- 
merkiksi 3270 PC:n julkistuksen yhteydessä päätettiin, että 
sitä ei myydäkään jälleenmyyjien kautta, vaan ainoastaan 
IBM:n toimesta suoraan asiakkaille. Tuollainen päätös tieten- 
kin herätti tyytymättömyyttä jälleenmyyjien keskuudessa, jos- 
ta osoituksena olkoon Tietotehtaan närkästystä ilmaiseva kir- 
je (200). 

Samoihin aikoihin myös yhtiön tiloissa tapahtuvia eri toimin- 
toja alettiin myydä alihankkijoiden suoritettaviksi. Näin esi- 
merkiksi ruokala-, siivous-, puhelinkeskus-, kiinteistöhuolto- ja 
vartiointitoiminnot siirtyivät vaihe vaiheelta ulkopuolisten yrittä- 
jien vastuulle. 

90-luvulla ei pelkästään tyydytty omien toimintojen yhtiöittä- 
miseen, vaan yhtiö oli myös kiinnostunut perustamaan yhteis- 
yrityksiä muiden alalla toimivien yritysten kanssa. Niinpä päi- 
vänvalon näkivät mm. sellaiset yritykset kuten Totus Oy, 
ATK-Varakeskus ja Primatic Oy. Näistä Totus Oy perustettiin 
yhdessä Tietotehtaan kanssa ja ATK-Varakeskus Valtion Tie- 
tokonekeskuksen kanssa 50-50 periaatteella. Omistukset 
näissä ulkopuolisissa yhtiöissä olivat kuitenkin vain väliaikai- 
sia, sillä esimerkiksi osakkuus Primatic Oy:ssä myytiin jo 

vuonna 1992 sanotun yhtiön toiselle osakkaalle. Myös joitakin 
vähemmistöosakkuuksia hankittiin muutamista alalla toimivis- 
ta yrityksistä. 

Muuttuivathan tosin muutkin asiat. Aikaisemmin osakeyhtiö- 
lain mukaan yhtiöllä tuli olla vähintään kolme osakasta. Näin 
ainakin kaksi osaketta oli siis oltava muualla kuin WTC:n 
hallussa. Lain muututtua tätä ei enää tarvittu, joten hallituksen 
jäsen Eric Alenius ja toimitusjohtaja Felix Björklund möivät 
osakkeensa WTC:lle niiden nimellisarvosta. Kesäkuun 18. 
päivän 1980 jälkeen kaikki yhtiön osakkeet olivat siis WTC 
Europe/Middle Eastin hallussa. 

Yhtiön henkilömäärä kasvoi edelleen ja uusi toimitalo osoit- 
tautui pian pieneksi. Jo vuonna 1984, eli runsaan neljän vuo- 
den kuluttua talon valmistumisesta, aloitettiin neuvottelut ton- 
tin jäljellä olevan rakennusoikeuden käytöstä (199). Samassa 
pöytäkirjassa todettiin, että suunnittelutyötä jatketaan, eli se 
oli aloitettu jo aikaisemmin. Seuraavassa hallituksen kokouk- 
sessa todettiin, että tilaongelmien takia noin 60 henkeä joudu- 
taan siirtämään Kilosta vuokrattuun tilaan, koska omassa ta- 
lossa ei paikkoja enää löytynyt. 

Muuttuva toimintaympäristö sekä yhtiön toimintojen muuttu- 
minen alkoi pakostakin koskea myös yhtiön perustajan käyt- 
töönottamia perusperiaatteita. Full Employment Policy oli jo 
muuttunut Practiceksi eli luokka vähemmän ehdottomaksi 
määräykseksi. Vuonna 1986 se oikeastaan poistui kokonaan, 
kun tuli käyttöön uusi termi Separation by Agreement (201), 
jonka turvin Yhdysvalloissa vähennettiin henkilökuntaa voi- 
makkaasti vuosikymmenen viimeisinä vuosina. Tuo uusi käy- 
täntö ei välittömästi vaikuttanut Suomessa, mutta ongelmia ja 
siis tarvetta sen soveltamiseen alkoi jo näkyä. Jo 60-luvun 
lopulla henkilökunnan keskimääräinen palveluikä lähenteli 15 
vuotta. Vaikka henkilökunnan kasvu olikin ajoittain voimakas- 
ta, nousi keski-ikä siitä huolimatta. Laskeskelin jonkin toisen 
IBM:läisen kanssa muistaakseni 1988 yhtiön henkilökunta- 
matrikkelista, kuinka monta henkilöä vuosittain tulisi 25 vuotta 
palvelleiden kerhon (ACC) jäseneksi. Luvut liikkuivat jossain 
80- 100 henkilön vuosittaisen määrän tienoilla. Tietenkin nuo 
luvut olivat tavallaan yhtiölle ylpeilyn aihe. Ihmiset viihtyivät 
yhtiössä, joka kuitenkin samalla jäi jälkeen muun maailman 
muutoksessa, jonka toteuttamiseen olisi tarvittu uutta ja en- 
nakkokäsityksiä omaamatonta väkeä. 

Laitteiden hinnat halpenivat jatkuvasti kovan kilpailun ansi- 

osta. Toisaalta palkkakulut kohosivat. Markkinointitapoja oli 
myös muutettu niin, että yhä suurempi osa liikevaihdosta syn- 
tyi jälleenmyyjien toimesta. Oli siis suorastaan pakko löytää 
muuttuneisiin olosuhteisiin sopiva tasapaino menojen, tarpei- 
den ja tulojen kesken. Vuosikymmenen vaihteessa ryhdyt- 
tiinkin kovaan perkaustyöhön, jonka seurauksena henkilökun- 
nan määrä putosi suunnilleen puoleen 1980-luvun loppuaiko- 
jen huippuluvusta. Se oli varmasti kovaa aikaa sekä niille, 
jotka ottivat tarjouksen vastaan että niille jotka jäivät yhtiöön. 
Kaikkihan olivat eläneet tuon epävarmuuden kauden samalla 
lailla. Tarjouksen vastaanottaneille toki järjestettiin erilaisia 
tukitoimia siirtymäkauden ajaksi, mutta yhtiöön jääneet saivat 
tulla tässä mielessä toimeen omillaan. 

Vuonna 1992 WTC myi neljänneksen Suomen IBM:n osak- 
keista IBM Nordic Aktiebolagetille, josta näin tuli suomalaisen 
yhtiön osaomistaja. Vuoden 1994 alun tienoilla IBM Nordic 
Ab:stä tuli Suomen IBM:n ainoa osakkeenomistaja WTC:n 
myytyä sille kaikki omistamansa osakkeet. Vuoden 1996 alus- 
ta myös hallituksen kokoonpano muuttui radikaalisti aikaisem- 
masta. Vuosien saatossa oli totuttu siihen, että yhtiön hallituk- 
seen aina kuului tunnettuja suomalaisia vaikuttajia. Mainitta- 
koon heistä vaikkapa ministeri Carl Enckell, Eljas Erkko, 
Teuvo Aura, Johan Nykopp, Eric Alenius, Carl Erik Carlson, 
Matti Pekkanen ja Harri Piehl. Nyt hallitus uusiutui täydellisesti, 
eikä siihen enää kuulu kuin IBM Nordicin edustajan lisäksi 
muutama yhtiön palveluksessa oleva jäsen. Tässäkin mieles- 
sä siis yksi 60-vuotinen aikakausi päättyi samaan aikaan tä- 
män kirjan kertomuksen kanssa. 

Ovatko kaikki vuosien varrella tehdyt suuret ja pienet muu- 
tokset onneksi yhtiölle, sen näyttää tulevaisuus. Varmoja kui- 
tenkin voidaan olla, että monet asiat kiertävät tavallaan ympy- 
rää. Joku keksii yhtenä vuonna, että myynnin ohjauksessa 
kaikkein paras ase on User Base Unitien käyttö. Vuoden 
päästä todetaan, etteivät ne olleetkaan hyviä. Kuluu pari 
vuotta ja joku toinen keksii ohjausvälineeksi Business Unitit, 
jotka ovat samoja UBU:ja eri nimisenä vain. Vuoden parin 
päästä todetaan taas niiden sopimattomuus tehtäväänsä. 
DCS-palvelukeskus lopetettiin aikoinaan yhtiön liiketoimintaan 
sopimattomana osana. Kun tarpeeksi monta vuotta oli kulu- 
nut, perustettiin Responsor tekemään juuri sitä, mitä DCS 
ennen teki. Ympyrän ajallinen jakso vain vaihtelee eri asioiden 
kohdalla. Näin voitanee perustellusti ennustaa, että Respon- 

sorin ja Iscomin aika erillisinä yhtiöinä alkaa olla kulunut lop- 
puun. Niistä tulee osa varsinaista IBM-yhtiötä. Pienkoneiden 
valtakausi tuntuu myös olevan lopuillaan ja palataan taas 
keskitettyihin suurkoneisiin, joita käytetään "tyhmien" päättei- 
den kautta siellä, missä nyt jokaisella työpöydällä on henkilö- 
kohtainen "viisas" tietokone. 


Kukaan ei ilmeisesti usko, että myyntineuvottelijalle tavoite sinällään 
olisi haaste tai että provisiopalkka kannustaisi tuon tavoitteen saavut- 
tamiseen. Niiden lisäksi pitää ehdottomasti olla myyntikilpailuja, joita 
vuosien mittaan on ollut monenlaisia ja moneen tarkoitukseen luotuja. 
Kuvassa vuoden 1962 myyntikilpailun tulostaulun tilanne marras- 
joulukuun vaihteessa. Kyseinen Formula-kisan palkinto- ja pistesijat 
on kuvan mukaan jo jaettu, kun viimeinen — moottorihäiriöistä kärsivä 
— kilpailija on vasta päässyt lähtölinjalta liikkeelle 

Viitteet 


Agentuuriaika 


1. Veijo Meri: Suomen marsalkka C.G.Mannerheim sivu 123. 

2. Birger Törnblom: Suomen IBM:n historiikkia agentuuriajasta atk-aikakau- 
teen, IBM Katsaus 3/1976 sivu 6. 

3. T.M. Bulletin No 188-A, February 18 1933. Vähennyslaskulaitteen 
julkistuskirje 

4. Törnblom, sivu 6 

5. Törnblom, sivu 7 

6. 1.B.M. Bulletin No 1, July 24th 1931 to all managers, Foreign Division. 
As you probably know, many of the most effective expressions of Mr. 
Watson and other executives have been put in motto or slogan form = and 
used on signs in conventions, schoolrooms, factories and offices. We are 
attaching hereto a list of the most appropriate signs used in this country. 
m The most important sign in this business is the one containing the 
word "THINK", *coined” by Mr. Watson. It has undoubtedly resulted in 
much benefit to the Company and to the individuals in it. The "THINK sign 
should be prominently displayed in every private and general office in this 
business. Your immediate attention to — this matter will be appreciated. 

7. T.M. Bulletin No 79, February 20 1932 — ... Where orders are taken for 
delivery of eguipment and shipping instructions are not secured; or 
machines are not installed within a period of three months, ... such orders 
will be subject to cancellation. When the salesman takes over a new 
territory all uninstalled orders will be rewieved to determine whether any of 
the business will be cancelled and the guota points are to be charged 
against the salesman who originally sold the business. 

8. To all T.M. agents and Branch offices, August 1.1933 

9. Foreign I.T.R. Bulletin No 29, September 28 1934 

10. Foreign I.T.R. General letter No 18, March 26 1935 

11. Foreign T.M. General letter No 71, December 13 1935 

12. Foreign T.M. General letter No 73, December 26 1935 Delivery 
Alphabetic Printers H405 ... Orders received after this date will be 
scheduled on a hundred twenty (120) day delivery basis, until the factory is 
able to increase its productivity to take care of the demand. 

13. General letter No 91, March 13 1936. International Electric Writing 
Machine 


Yhtiön alkuvuodet 


14. Corporate Data Record, October 31 1952 

15. Törnblom sivu 6 

16. Kitty Bergmanin kokoelma. IBM Personnel 31.12.1936 - 31.12.1957 
17. Martti Jukola: Urheilun Pikkujättiläinen «<. V. 1928 hän sijoittui 
talviolympialaisten ankarassa seurassa 6:nneksi, seuraavana vuonna 

MM-kilpailuissa Lontoossa samalle sijalle ja vv. 1930-31 hän oli MM-kilpai- 
luissa Berliinissä ja Zörichissä 3:s. Parhaimmassa kunnossaan hän lähti 
Lake Placidin talviolympialaisiin 1932, mutta jäi siellä täpärästi 4:nneksi. 
18. Hurupin kirje Einar Dickmanille 14.4.1937 sekä E. Dickmanin vastaus- 
kirje19.4.1937 

19. R. Hurupin kirje 27.4.1937 

20. R. Hurupin kirje 29.4.1937 Saman kirje E. Uustalille 3.6.1937 (allekirjoi- 
tus Jens E.Tellefsen) 

21. L. Hongellin vastauskirje 1.11.1937 

22. General Letter no. 311. 13.9.1937 

23. Hallituksen pöytäkirjat 30.5.1938 ja 13.12.1938 

24. Gunnar Strengellin kirje F-R.Cowlesille Varsovaan 11.5.1937 

25. Kirje Watson-yhtiölle Varsovaan 1.7.1938. Vain etusivu tallella, joten 
kirjeessä ei ole allekirjoitusta. 

26. Hyreskontrakt (allekirjoitettu 16.9.1938) 

27. Tarjouskirje 28.2.1939. Osoitettu Maisteri E.Palelle, josta kehittyi arvos- 
tettu reikäkorttiguru maahamme. 

28. Kirje 6.6.1940 Salamalle koskien sopimuksen mukaisten koneiden 
asennusta. 

29. Einar Dickmanin piirisopimus 1. kesäkuuta 1939 


Talvisota ja välirauhan aika 


30. Gustav Paulig/Hugo Riska kirje 23.6.1939 

31. Oy Strömberg Ab:n kirje Oy Watson Ab:lle 23.12.1939 

32. Hallituksen pöytäkirja 27.12.1939 kohdat 4 ja 5. 

33. Esimerkiksi kirje Sahojen Palovakuutusyhdistykselle 30.12.1939 

34. Kirje Einar Dickmanille Watson Belgeltä 31.1.1940 

I have pleasure in sending you herewith a chegue... In view of the events in 
your country, my associates and | thought it well to put this amount at your 
disposal, in order you may use it to a humanitarian end which we leave 
entirely to you to determine. The above amount has been collected among 
our employees and executives, every one having contributed to the best of 
his ability 

35. Kirje Tilastolliselle päätoimistolle Uuteenkaarlepyyhyn 11.3.1940. Kir- 
jeessä esitetään sekä sanallisesti että käsin piirretyin kuvin korjaukseen 
tarvittavat säätötoimenpiteet. 

36. E. Monnbergin "kirjanpito" kummilasten "tuloista ja menoista” 

37. Kirje Keskinäiselle Henkivakuutusyhtiö Salamalle 27.4.1940. 

38. Watson-yhtiön kirje Keskinäiselle Vakuutusyhtiö Sammolle 5.7.1940. 
39. Einar Dickmanin kirje J.T.Wilsonille 3.6.1940 

40. Harry E.Georgen analyysin tulokset 3.7.1940 

41. Anders Thalmen kirje P. Taylorille 23.8.1940 sekä sitä seuraava kirjeen- 
vaihto marraskuuhun 1940. 

42. Hallituksen kokouksen pöytäkirja 14.10.1940 

43. Tarjouskirje Sosiaaliministeriölle 7.11.1940 sekä hallituksen kokouksen 
pöytäkirja 14.10.1940 ja Clas Dickmanin haastattelu 199 

44. Birger Törnblom: Suomen IBM:n historiikkia agentuunajasta ATK aika 

kauteen sivu 8 sekä Clas Dickmanin haastattelu 1995 

45. A.W.Holderin kirje E.Dickmanille 18.11.1940 

46. P.Baderin kirje Genevestä Einar Dickmanille 11.12.1940 

47. H.Elmerin kirje Genevestä 20.12.1940 

48. E.Dickmanin kirje P.Taylorille 27.3.1941 sekä tämän vastaus 1.4.1941 
49. H.Elmerin kirje Customer Services Departmentista Genevestä 5.12. 
1940 ja E.Dickmanin vastauskirjeet 19.12.1940 sekä 23.12.1940 

50. Lasku 10.1.1941 Valtat-merkkisestä painokoneesta ja reikäkorttien leik- 
kauskoneesta. 

51. Einar Dickmanin sähke Geneveen 27.1.1941 ja H.Elmerin vastaus 
siihen 30.1.1941 

52. P.Taylorin valtuutuskirje Einar Dickmanille 21.3.1941 

53. H.Elmerin kirje 26.2.1941 


Jatkosodan aika 


54. Sota-arkisto. Kaatuneiden rekisteri sekä sähke Geneveen 21.7.1940. 
"To our great sorrow we inform that mr Elfvengren has fallen on thirteenth 
inst in his glorious struggle for Finlands liberty.” 

55. H.Elmerin kirje Genevestä 5.8.1941. "As matters stand, we really 
wonder, how under the circumstances that prevail in your country, the 
machines are taken care of. Are your servicemen given the opportunity to 
effect the necessary repairs from time to time?” 

56. Sähke Genevestä 20.10.1941 "Impossible getting permanent help 
Stockholm stop Still awaiting replies our wires Warsaw and Oslo stop 
Emergency case apply Stockholm.” 

57. K.Ojaman kirje 21.10.1941 Geneveen H.Elmerille 

58. K.Ojaman kirje W.C.Lierille 21.10.1941 

59. Sähke Genevestä H.Elmeriltä 23.10.1941 * Polish serviceman Klosinski 
available stop Warsaw reguires Finnish entry permit and written reguest 
stating urgent need of respective man stop have asked Warsaw to forward 
all personal data.” Kirje samalta päivältä vahvistaa sähkeen tiedon ja antaa 
tarkempia ohjeita asian edelleen hoitamiseksi. 

60. Sähke Geneveen 19.11.1941 "Machinetroubles growing serious stop 
Polish serviceman not arrived although entrypermit cabled fortnight ago 
Warsaw not answering telegrams please investigate.” Kirje Varsovasta 
28.11.1941 (Alleviivaus P.A:n) "Ich beziehe mich auf unsere beiderseitige 
Korrespondenz betreffend der Ausreise des genannten Herrn nach Helsing- 
fors Ich bedaure, Ihnen mitteilen zu missen, dass die Ausreise dieses 
Herrn zur Zeit unmöglich ist. Herr Klosinski wurde durch die Fa Deutsche 
Hollerith Maschinen G.m.b.H. Berlin nach Berlin zwecks Nachibung der 
D11 Tabelliermaschine aufgefordert. Sein Aufenthalt in Berlin wird bis zum 
23. Januar 1942 dauern.” 

61. Birger Törnblom: Suomen IBM:n historiikkia agentuuriajasta atk-aika- 
kauteen sivu 8 

62. Hallituksen kokouksen pöytäkirja 30.1.1942 

63. B.Grönholmin kirje Sampo-yhtiölle 24.2.1942. 

64. Keskinäinen Vakuutusyhtiö Sampon kirje 12.9.1942 *Näitä kortteja 

käyttäessämme koneissa olemme todenneet että korttien mitat eivät vastaa 
normaalikokoa, mikä erikoisesti aiheuttaa suurta korttikukulutusta aakko- 
sellisissa lävistyskoneissa. Tarkistuskoneissa niitä ei ollenkaan voida käyt- 
tää. Mielestämme vaikuttavat kortit erikoisen ohuilta, mikä erikoisesti lajitte- 
lukoneessa aiheuttaa vaikeuksia. Näistä syistä pyydämme saada yllämaini- 
tun korttilähetyksen korvatuksi uusilla paremmilla korteilla.” 

65. Kirje Kansahuoltoministeriön hinnanmuodostuksen valvontaosastolle 
10.5.1943. 

66. Keskinäinen Vakuutusyhtiö Sampon tilauskirje 27.8.1942 

67. Hallituksen kokouksen pöytäkirja kohta 3 3.11.1942 

68. Kirje saajana Deutsche Hollerith Maschinen G.m.b.H. 19.2.1943 

69. Kirje A.B.Svenska Watsonilta 15.4.1943 "Enligt emottagna instruktioner 
Frän IBM, New York mäste vi frän och med nu avbryta alla affärsrelationer 
med Eder, varom vi härmed hava äran underrätta Eder. Beglagande nöd- 
vendigheten att taga detta steg teckna vi” 

70. Hallituksen kokouksen pöytäkirja 24.5.1943. 

71. Hallituksen kokouksen pöytäkirja 31.8.1943 

72. Kirjoituskoneiden hintasopimus, sopimus myynti- ja toimitusehdoista 
sekä sopimus korjaus- ja puhdistusmaksuista. E.Dickmanin allekirjoittamat 
29.12.1943 

73. Keskinäinen Vakuutusyhtiö Sampon kirje 2.5.1944. 

74. Tullihallituksen Tilastotoimiston kirje 3.5.1944 

75. Hallituksen kokouksen pöytäkirja 28.10.1945 

76. Konttorikoneliikkeiden Yhdistyksen kiertokirje N:o 5/45 

77. Einar Dickmanin matkaraportti 22.3.1945 


Rauhan ja uusien mahdollisuuksien aika 


78. Kalevi Tilli: Viipurista Helsingin pankkkimaailmaan sivut 35-36 sekä 
Kalevi Tillin haastattelu 28.12.1995 

79. Birger Törnblom: Suomen IBM:n »historiikkia agentuuriajasta 
ATK-aikakauteen sivut 8-9 

80. Konttorikoneliikkeiden Yhdistykselle tehty tilasto kirjoituskoneiden 
vuosittaisesta myynnistä 1937-1943 

81. Kansanhuoltoministeriön tekstiili: nahka- ja jalkinejakelutoimiston 
trasselin ostolupa 19.9.1945 

82. Konttorikoneiden ostolupa-anomukset 21.3.1946 ja 27.3.1946 

83. Yhdysvaltain lähetystön kirje 24.9.1945 ja Watson-yhtiön vastaus siihen 
26.9.1945 

84. Birger Törnblom: Suomen IBM:n historiikkia agentuuriajasta ATK-aika- 
kauteen sivu 9 

85. Hallituksen ylimääräisen kokouksen pöytäkirja 12.12.1945 

86. Hallituksen kokous 14.12.1945 sekä sen liitteenä oleva sosiaaliministeri 
Eino Kilven ehdotus 13.12.1945 

87. Finska Notisbyrälle lähetetty tiedoteteksti "International Business 
Machines Corporation, New York, on Suomessa olevan edustajansa, O.Y. 
Watson A.B:n kautta lahjoittanut erilaisiin hyväntekeväisyystarkoituksiin 
250.000 markkaa. Ensinmainitun yhtiön johtaja, Thos.J.Watson, joka vuosi- 

na 1937-39 oli Kansainvälisen Kauppakamarin (ICC) puheenjohtajana, 
kävi tässä ominaisuudessa maassamme kesäkuussa 1938. Aikaisemmin 
on yhtiö kahteen eri otteeseen lahjoittanut samantapaisiin tarkoituksiin 
yhteensä 750.000 markkaa. O.Y.Watson A.B:n hallituksen puheenjohtaja 
on ulkoministeri Carl Enckell, joka myös on Kansainvälisen Kauppakama- 
rin Suomen jaoston puheenjohtaja.” 
88. "Eder ansökan att fä använda 5 st. värmeapparater avvikande frän 
reglementeringsbestämmelserna, men har ej ansett sig kunna bevilja 
Eder denna rättighet pä de av Eder uppgivna grunderna.” Alleviivaus 
sähkölaitoksen. 
89. M.C.Boasin kirje Ruotsiin Tage Lundbergille 3.7.1947, saman henkilön 
kirje E.Dickmanille 1.10.1947 sekä E.Dickmanin kirje 8.11.1947 edelleen 
M.C Boasille 
90. "Lausunto 
Neiti Eila X, joka huhtikuun 1 p:stä 1945 alkaen on ollut = palveluksessam- 
me, esittää KM:lle osoitetussa valituskirjelmässään mielestämme asialliset 
syyt uusien jalkineiden saantiin. Olemme hänen meillä ollessaan joutuneet 
seuraamaan hänen kovin heikkoa jalkinetilannettaan. Koska hän on osoit- 
tautunut tarmokkaaksi ja eteenpäin pyrkiväksi nuoreksi naiseksi, joka va- 
paa-aikoinaan harjoittaa opiskelua, olisi mielestämme valitettavaa, jos kun- 
non jalkineiden puute asettaisi esteitä hänen toiminnassaan. 
Helsingissä, maaliskuun 26 p:nä 1946 

O.Y.Watson A.B. 
B.Grönholm L.Hongell 
91. Huolintailmoitukset: 
16.2.1946 1 läda gävopeketer 250 kg 

6.5.1946 1 bur Livsmedel 250 kg 
23.6.1946 1 läda Livsmedel 90 kg 

1.9.1946 1 läda Livsmedel 75 kg 
92. * Christmas Food Parcel 
In order that you may be fully informed as to the items contained in the 
Christmas food parcels which are presently en route to the members of 
your organization, we list below contents of same: Chocolate Bar, Fruit 
Cake, Butter, Assorted Nuts, Strawberry Jam, Honey, Assorted Fruits, Plum 
Pudding We shall appreciate being advised of the safe arrival of these 
parcels in order that we may keep our files complete.” 
93. Lupa-anomukset Bengt Grönholmin matkaa varten 8.8.1946 sekä Fred- 
rik Bangin Tukholman matkaa varten 14.9.1946. 
94. Kalevala Koru O.Y:n kirje Watson OY:lle (Huom! yhtiön vanha nimi) 
11.2.1947 
95. E.Dickmanin kirje M.C.Boasille World Trade Divisioniin New Yorkiin 
21.10.1947 
96. Birger Törnblomin kirje J.T.Wilsonille 1.3.1947 
97. Ylermi Rungon haastattelu 23.1.1995 
98. Saippuan ostolupa-anomus kahdeksalle huoltomiehelle 1.9.1947 
99. Yhtiökokouksen pöytäkirja 9.12.1950 
100. Mannerheimin Lastensuojeluliiton henkilörekisterin kortti. Ensimmäi- 
nen maksuerä kirjattu 14.2.1950 

101. Yhtiön toimintakertomus vuodelta 1950 sekä yhtiökokouksen pöy- 
täkirja 28.2.1951 

102. Keskuskauppakamarin 10-vuotisansiomerkkien anomus 17.1.1952 
103. IBM:n kirje Lahden Konttorikoneelle 16.2.1952 

104. Rantasen Kello OY:n kirje Jämsästä 5.5.1952 — *... Nyt ensin minullen 
jäi sieltä OTK Tampere tikkutehtaasta, pääkello, se on saksalainen Sie- 
mens, aivan kulumaton koneisto ja n.e. ... Tämä kello on täälä käynyt, mutta 
yleisradion vastaanottimia on aina häirinnyt joka impulssi suhaus. ... ja tuli 
valituksia radion omistajilta että siitä tulee häiriöitä, ja niin edelleen. ... 
Soitan lopulla viikkoa teille ja tiedustelen asiasta. 

105. Kuvamainoksen kirje mahdollisista näyttelypaikoista 18.8.1952 

106. Kirje Valtion Lisenssitoimikunnalle 31.10.1952. 

* Nyt on kuitenkin tuontilisenssikysymys meille erittäin vaikea. Ensiksi me- 
nevät jo hyväksytyt mutta käyttämättömät lisenssit umpeen tänään, toiseksi 
ne eivät auta meitä suuresti siinäkään tapauksessa, että ne voitaisiin 
pidentää. Ruotsin Kauppakomissio vaatii nimittäin, että maksu tapahtuisi 
pääasiallisesti punnissa johtuen siitä, että kokoonpannaan yli 90% osista, 
jotka tuodaan Ruotsin ulkopuolelta ... Yllämainitut muutokset huomioonot- 
taen olemme vastaanottaneet ainoastaan 3 konetta tänä vuonna. Meille on 
saapunut tilauksia käsittäen noin 130 konetta, muutamat jo vuodelta 1950!” 
107. Yhtiökokouksen pöytäkirja 28.2.1953 

108. E.Dickmanin kirje Lisenssitoimikunnalle 8.7.1953 .. Kuitenkin 
sattuu melkein päivittäin, että tarvitaan erikoisosia, joita emme voi toimittaa, 
ja koska laitteemme ovat varsin tärkeitä niin teollisuudelle kuin konttoreille- 
kin joudutaan näitä osia toimittamaan lentoteitse. Erikoislisenssin anomi- 
nen, joka kerta kun jotakin osaa tarvitaan, tekee osat luonnottoman kalliiksi 
ja viivästyttää niiden saantia...” 

109. V.Troels-Smithin kirje E.Dickmanille 14.2.1953 

110. W.A.Pitchien kirje E.Dickmanille 14.1.1954 


« 


Thos.J.Watsonin juhlavuosi 


111. J.G.Phillipsin kirje L.A.Hongellille 7.11.1947 

*It affords us great pleasure to send you a bronze medallion commemora- 
ting the "Third of a Century” Anniversary of mr. Watson's lleadership of IBM, 
which was celebrated at Endicott on August 14, 1947.” Mitalien ja niihin 
liittyvien kirjeiden jako-ohjeet 5.12.1947 

112. Brentin kirje E.Dickmanille 14.1.1954 

113. V.Troels-Smithin kirje E.Dickmanille 24.2.1954 

114. V.Troels-Smithin kirje E.Dickmanille 24.2.1954. Subject: Tribute to 
Mr. Thomas J.Watson B.Grönholmin kirje V.Troels-Smithille 12.3.1954, joka 
informoi, että lähetettävä kirja tulee olemaan Kalevala. 

115. T.A. Kirklandin kirje E.Dickmanille 29.4.1954 

"We have received the lovely book of letters from you and your people , and 
want to congratulate you upon the exguisite taste exercised in the binding. | 
feel sure Mr Watson will greatly appreciate this work of art and the 
sentiment expressed in the letters. We are wondering whether this binding 
is made of reindeer lether as an additional symbol of Finland. If such be the 

case, would you please advise me so that we may tell Mr.Watson what this 
IS; 

116. Kirje Pariisista (epäselvä allekirjoitus) E.Dickmanille 14.4.1954 

117. Apso Turusen haastattelu 22.1.1996. (Apso Turunen oli juhlien aikaan 
työssä Kämpissä ja joutui osallistumaan oluen kaatamiseen kannuihin, joka 
hänen muistinsa mukaan suuresti ihmetytti hotellin henkilökuntaa.) 


Tietokoneajan aamuhämärä 


118. Oy Wilh.Schaumanin Itä-Suomen Faneeritehtaan kirje 11.5.1954 
"Kello, jonka olette asentaneet aikanaan konttorirakennuksemme seinälle, 
on jälleen epäkunnossa, kuten tavallista. Asia on meille kiusallinen, eikä kai 
Teillekään hyvää mainosta. Pitäisimmme suotavana, että ottaisitte asian 
vakavasti.” 

119. B.Grönholmin kirje P.Tasmanille Sales Engineering Dept, New York 
26.6.1956 ja H.L.Smithin vastaus 17.7.1956 

120. V.Troels-Smithin kirje E.Dickmanille 1.12.1955 

121. Program for Mr. A.K.Watson's visit August 11-12 

122. V.Troels-Smithin kirje B.Grönholmille 10.9.1954 

123. Börje Karlssonin haastattelu 1994 

124. Lyhennysote Helsingin kaupungin III huoneenvuokralautakunnan 
istunnossa helmikuun 2 päivänä 1955 

125. Electrical Accounting Service Engineers ry:n toimintakertomus vuodel- 
ta 1955 

126. Kirje E.Dickmanille 1.4.1955 sekä EASE:n perustavan kokouksen 
pöytäkirja 27.5.1955. EASE:n säännöt 28.6.1955 

127. EASE:n kokouspöytäkirja 16.12.1955 Kyseisen vuoden EASE:n 
toimintakertomukseen on lainattu myös Thomas J.Watsonin sanoja: "Seu- 
raava hyötynäkökohta, johon meidän on kiinnitettävä huomiota on työnteki- 
jöidemme saama voitto. Haluamme, että työntekijämme hyötyvät rahalli- 
sesti siitä työmäärästä, jonka he panevat yritykseen ja siten kykenevät 
pitämään huolta perheistään, kouluttamaan lapsensa ja vieläpä tekemään 
muutakin mitä haluavat.” 

128. Erkki Väliahon haastattelu 1994 

129. Asiakastiedote "IBM World Trade tarjoaa nyt osto- tai vuokrausvaihto- 
ehdon.” Päiväys puuttuu, mutta tiedote on ajoitettavissa mukana olleen 
New Yorkin kirjeen avulla marraskuuhun 1956.B.Grönholmin kirje R.Chap- 
manille 9.5.1958 sekä asiakastiedote samalta päivältä. 

130. Asiakastiedote 26.1.1957 sekä markkinointiperiaatteita käsittelevä 
tiedote 26.1.1957 

131. Pentti Anttila: Viipurista atk-maailmaan 

132. Erkki Väliahon haastattelu 1994 

133. Kalevi Tillin haastattelu 28.12.1995 sekä Kalevi Tilli: Viipurista Helsin- 
gin pankkimaailmaan sivut 80-82. 

134. Tilauskirje 18.4.1957 

*Oheisena lähetämme alustavan sopimuksen no 3941/16 elektronikonei- 
den vuokraamiseksi Valtionrautateiden käyttöön. Valtionrautatiet pidättää 
kuitenkin itselleen oikeuden sopivaksi katsomiinsa muutoksiin tähän sopi- 

mukseen nähden 1.12.1957 mennessä.” Kirjeen liitteenä oleva sopimus 
koskee 650-laitteistoa varustettuna 407 taulukointikoneella, jota oli tarkoitus 
käyttää tulostimena. 

135. Arthur R.Stevensin kirje B.Grönholmille 25.6.1957 

136. EASE:n kirje toimitusjohtajalle 14.5.1957 — ... Yleisen CE-kokouksen 
päätökseen viitaten ja työrauhan säilyttämiseksi EASE ry:n hallitus odottaa, 
että Te, Toimitusjohtaja, nopeasti järjestäisitte 28/9 1956 lupaamanne 3% 
%:n korotuksen ... 9.12.1957 EASE:n kokouksen aikaan palkka-asiat 
olivat edelleenkin auki. Niinpä tuossa kokouksessa päätettiin, että kukaan ei 
lähde työajan päätyttyä työhön, ellei ole sovittu päivystyksestä. (Kokous- 
pöytäkirjan 8 pykälä) 

137. Electrical Accounting Service Engineers ry:n toimintakertomus vuodel- 
ta 1957 sivu 2. 

138. Suunnitelma konttoriteknisen näyttelyn laitteistoiksi 4.8.1958 sekä 
vastaava aikaisempi suunnitelma 18.5.1958 

139. Comments to the Financial Statement of October 1958 

140. B.Grönholmin kirje V.Troels-Smithille 3.12.1958. Appointment of DP 
Country Manager and Dp Branch Manager 

141. Gunnar Sjölundin haastattelu 1994 

142. Tarjouskirje Oy Kunnallistekniikka Ab:lle 18.9.1959 


1960-luku Tietokone muuttuu työkaluksi 


143. Valter Hartikaisen kirje Oy Keskuslaboratorion P.Aaltoselle 22.1.1960 
144. Juhani Savio: Tähdenvälejä Suomen IBM:n atk-vuosikymmeniltä IBM 
Katsaus 3/1976 sivu 11 
145. Timo Nuutilan haastattelu 10.11.1994 
146. Apso Turusen haastattelu 22.1.1996 
147. Apso Turunen: 40 vuotta IBM:n sanojenkäsittelyä IBM Katsaus 3/1976 
sivut 18-20 
148. Käännös Suomen Pankin luvasta dollarilainan nostamiseen 13.5.1960 
B.Grönholmin kirje E.F.Saberille, Assistant Treasurer New Yorkiin 17.5. 
1960 
149. Märta Grandellin haastattelu marraskuu 1995 
150. B.Grönholmin kirje G.A.Moineaulle Pariisiin 30.6.1960 
151. Pentti Anttila: Viipurista atk-maailmaan 
152. Juhani Savio: Tähdenvälejä Suomen IBM:n atk-vuosikymmeniltä IBM- 
Katsaus 3/1976 sivu 11 
153. B.Grönholmin kirje Helsingin Poliisilaitokselle 7.12.1960 
*tiedustelemme kohteliaimmin, mitä täydentäviä tietoja kortin tulisi sisältää 
ja mitä määrämuotoja korttien kirjoittamisessa, jakamisessa ja niistä pidet- 
tävien rekisterien laatimisessa olisi noudatettava, jotta tätä henkilökorttia 
voitaisiin käyttää virallisen henkilöllisyystodistuksen rinnalla sen veroisena 
tai sen asemesta.” 
154. C.Orlandinin kirje 29.12.1960, joka kertoo Italiaa kiertävän 3000- 
sarjan mallikoneiden ja sovellusten esittelyn aikataulun. 
155. DP Sales Communications 5.3.1962 

*... efforts have proved conclusively the impossibility to reach the 

objectives we set for 3000 since the present design of the machine does not 
permit to meet the reliability that is expected from IBM products. IBM has 
therefore decided not to resume marketing the 3000 system, nor to deliver 
any of the systems ordered.” 

156. Berättelse över International Business Machines Ab:s verksamhet är 
1961 

157. B.Grönholmin kirje P. van Ommerenille 28.2.1961 

158. Reikäkortti- ja elektroni- (ETK) koneasiakkaat Suomessa 

159. V.Hartikaisen kirje W.Platelle 15.1.1962 

160. H.Andersinin kirje W.Platelle 13.4.1962 How to improve SB sales 
results 

161. B.Grönholmin kirje Ph.Meyerille 28.11.1962. "Employees' plans for 
private houses” sekä sarja ehdotuksia liitteenä 

162. N.L.Rasmussenin kirje Pariisista Vice President E.S.Groolle New 
Yorkiin 10.10.1961 

%e That Finland had a Most-Favored-Nation and Mutual Defence treaty 
with Soviet Russia and was rather concerned that if IBM contributed Air 
Defence knowhow to the Finnish military such treaty agreements or 
espionage might put Western defensive and offensive knowhow in the 
hands of the enemy. In another pessimistic vein | felt that general Western 
contribution to Finnish defence efforts might cause the wrath of the Soviet 
Government and bring terrible reprisals to bear upon the Finnish people. | 
certainly did not wish for IBM to be a contributing party to such a 
misfortune.” F.J.Cummiskeyn kirje N.L.Rasmussenille 13.11.1961 ja Ras- 
mussenin vastaus 20.11.1961 

163. DP-Sales tiedotus 165/1965 23.9.1965 Yhtiömme kansantaloudellinen 
merkitys 

164. Lasse Lehtinen: Uskottu mies sivu 119 "Lehti toivoi, että laitoksen 
tietokoneistamista edeltäisi reilu tarjouskilpa, jonka jälkeen tilaus annettai- 
siin kotimaiselle laitevalmistajalle.” 

165. Pentti Anttila: Viipurilainen atk-maailmassa 

166. 360 Julkistus tapahtui 7.4.1964. Kirje D.J.Shereriltä 26.3.1964 G.A. 
Moineaun kirje E.Saarikoskelle 4.5.1964 

167. IBM System/360 Manufacturing Program 2.4.1964 

168. System 1800 Announcenent 25.8.1964 

169. J.Maesschlackin kirje K-Wiheriäkoskelle 24.3.1964 —*.... Therefore, | 
would very much like to know the reasons which led our ET Customer 
Engineers to finally have their association registered. | am wondering also 
wether your optimism concerning the happiness of our ET Customer 
Engineers is not somewhat overstated.” 

170. 1864 Operating Plan Updating 9.6.1964 

171. IBM tiedotus 23-1964 Sähkökirjoituskoneosasto 

172. Berättelse över Oy International Business Machines Ab 27 verksam- 
hetsär 1963 

173. DP Sales representative-titteli tiedote 29.1.1965 

174. Yleisradion tarjoupyyntö 26.11.1965 sekä IBM:n kirjeitä Yleisradiolle 
16.12.1965, 27.12.1965 sekä 30.12.1965. 

175. Yleisradion kirje ja tarjouspyyntö 24.8.1966 

* Oy Yleisradio Ab:lla oli ilo käyttää IBM:n palveluksia vuoden 1966 edus- 
kuntavaalien tulospalvelua suunniteltaessa ja toteutettaessa sekä ra- 
diossa että televisiossa. Koska kokemukset tietokoneiden käytöstä ovat 
erittäin myönteiset, on ilmeistä, Yleisradio tulee harkitsemaan laajamittaista 
ATK-menetelmiin perustuvaa vaalipalvelua myös vuoden 1968 kunnallis- 
vaaleissa.” 

176. DP-Sales tiedotus N:o 67 10.5.1966 Olemme tänään saavuttaneet ja 
samalla ylittäneet 1 000 000 DP installed + on order - points - rajan 

177. IBM Personnel tiedotus 4-1967 15.2.1967 

178. Ylimääräisen yhtiökokouksen pöytäkirja 19.4.1967 

179. DP Sales tiedotus henkilökunnalle 13.10.1968 

180. Ph.Meyerin kirje henkilöstöjohtaja Lauri Kuortille 19.7.1968 

181. Olli Varhon kirje G.van der Woudelle 11.10.1968 

182. IBM Tiedotusosasto. Henkilökunnalle tiedoksi 16.5.1969 

183. IBM Tiedotusosaston tiedotus 24.1.1969 

184. IBM DP-Sales mgmnt-tiedotus 1969/13 6.5.1969 sekä B.C. Chris- 
tiansenin kirje B.Grönholmille 29.5.1969 ja Nicholas de Katzenbachin kirje 
(All IBM Managers) 10.4.1969 

185. IBM Tietokoneosasto tiedottaa 16.9.1969 

186. Lista: Donations 1969 

187. Pertti Syväsen haastattelu 1996 

188. Office Servicen tiedotus: Think hyvät ihmiset 22.10.1970 sekä Olli 
Varhon kirje henkilökunnalle 2.11.1970 

189. Oy International Business Machines Ab:n toimintakertomus vuodelta 
1972 

190. Johtoryhmän kokouspöytäkirja 12.2.1973 kohta 5 

191. Erkki Vallin kirje johtoryhmän kokoukseen 19.2.1973 

192. Varsinaisen yhtiökokouksen pöytäkirja 14.3.1973 pykälä 15. 

193. DP Sales tiedotus 33 23.7.1973 

194. Olli Varhon kirje Turun ja Tampereen palvelukeskusten asiakkaille 
18.10.1973 

195. Matkustusääntö 1973-10-15 

196. IBM Uutiset 5/1978 

197. Perustamiskokouksen pöytäkirja 23.12.1982 

198. Hallituksen toimintakertomus vuodelta 1982 kohta Tytäryhtiö 

199. Hallituksen kokouksen pöytäkirja 29.4.1983 kohta 7 Hallituksen koko- 
uksen pöytäkirja 8.8.1983 kohta 6 

200. Tietotehdas Oy:n kirje Felix Björklundille 30.3.1984 sekä Felix Björklun- 
din kirje asiasta G.Riesenfelderille 4.4.1984 

201. Pierre Hesslerin kirje Felix Björklundille 1986 

411 015 


Recyclable product 
with low emissions during production 


HANSAPRINT SALO/17646/1997 


Sisus painettu IBM InfoPrint 4000 digitaalisella painokoneella, 
kannet perinteisellä offsetpainomenetelmällä 

< PI+ 0209 


WATSON 


TURUN YLIOPISTON KIRJASTO 


HULLUT 


